
Már megint Agatha Raisin, aki mindig gyilkosságokba botlik! Most például épp a mircesteri parkban sétál, amikor segélykérő sikoltásokat hall. Így talál rá egy gyeptekepályán az idős házaspárra, Mr. és Mrs. Swinburnre, a lábuknál egy férfi holttestével. A halott nem más, mint az Admirális néven ismert kiöregedett tengerész, aki az italozás nagy barátja. Régi ismerősünk, Wilkes főfelügyelő balesetnek minősíti az ügyet, hiszen a halált rumosüvegben tárolt gyomirtó okozta. Agatha csalhatatlan szimata viszont gyilkosságot jelez.

A helyiek arról pletykálnak, hogy maguk Swinburnék a gyilkosok. Az idős pár kétségbeesetten kéri Agathát: segítsen tisztázni őket. Agatha és munkatársai –Wilkes bosszúságára – nyomozni kezdenek. Kiderül, az Admirálisnak sötét múltja van, s többeknek lehetett oka a gyilkosságra.

Agatha szokott szívósságával keresi a tettest, ám közben egy régi szerelem is ébredezik a szívében, ám ez nem akadályozza meg abban, hogy flörtöljön is, szokásához híven. Emellett szerelmeseket patronál, állatokat ment, apasági ügyeket tisztáz. De vajon meglesz-e a gyilkos?

A mű fikció. A szereplők, az események és a párbeszédek a szerző képzeletében születtek. Bármilyen hasonlóság valóságos eseményekkel vagy személyekkel – utóbbiak akár élők, akár már elhunytak – csakis a véletlen műve.



Előszó

 

A gonosz jelenléte és a baljós szándék szinte tapintható a levegőben, amikor két ember azért ül össze, hogy eltervezzék egy harmadik meggyilkolását. A legtöbb emberölést, amint azt a rendőrök megerősíthetik, az áldozat barátja vagy rokona követi el, de legalábbis olyasvalaki, akit az elhunyt ismert. Az efféle bűntények többnyire pillanatnyi felindulásból, egy vita hevében következnek be, Angliában nagyjából az esetek egyharmadában az elkövető drog vagy alkohol befolyása alatt áll.

Így aztán különösen kegyetlen, amikor két teljesen józan ember dugja össze a fejét, hogy egy gyilkosság szörnyű forgatókönyvét csiszolgassa. Hacsak nem M. C. Beaton az a bizonyos személy, akivel együtt tervezget valaki… Ha erről van szó, akkor csupa móka a feladat. Ezzel nem azt akarom mondani, hogy M. C. Beaton – Marion – ne vette volna komolyan a bűntényeket, csak hát nehezen tudta elfojtani másokra is ragályos humorát. Még amikor a leghitványabb rémtett legsötétebb pillanatait vitattuk is meg, rendszerint akadt valami kacagnivaló.

Amikor elkezdtem Marionnal a közös munkát, épp egy betegségből lábadozott, és rendkívül kimerítő volt számára a számítógép előtt ülni és gépelni. Mivel sok éve ismertem, nagy örömöt jelentett, hogy segíthettem neki, s közben rendre elámultam, hogy könyvek tucatjai után, amelyeket több mint negyven év alatt írt, hogyan szikráznak fel a fejében még mindig az ötletek – új gyilkosságok, amelyek próbára teszik a rettenthetetlen Agatha Raisint.

Marion bátorított, hogy én is gyűjtögessek ötleteket – mondván, ami megtetszik neki, majd átgyúrjuk és beledolgozzuk valamelyik könyvtervbe. A többit egyszerűen elvetette azzal, hogy „csacsiság”. Szeretett eljátszani a sztorikkal, de pontosan tudta, merre akarja vezetni a cselekményt, és fontos volt számára, hogy ebben összhang legyen köztünk. Az ötletek általában jelenetek formájában körvonalazódtak Marion fejében. Nem feltétlenül csak gyilkossági szcénákként: lehettek ezek egyéb balszerencsés események és buktatók is, amelyek feltűnnek Agatha útján, aztán ezekből haladtunk előre vagy visszafelé a cselekményben. Tudom, nem szokatlan egy írótól, hogy vizualizálja, hogyan gördül majd tovább a sztori, sőt, húsbavágó, hogy „lássa” maga előtt a környezetet, az eseményeket, hogy „hallja” a fejében a dialógusokat, és képzelete segítségével életre keltse a szereplőit. Talán e sok, fejben végzett munka miatt jellemzi számos alkotó magányos munkaként az írást, mégis mindnyájuknak kell valaki – egy barát, egy szeretett személy, egy szerkesztő –, aki figyelemmel kíséri az alakuló művet, és ha kell, bátorít, megerősít vagy irányt mutat.

El tudják képzelni, milyen szerencsés vagyok, hogy megoszthattam a gondolataimat Marionnal, és milyen fantasztikus volt ráhangolódnom az ő elképzeléseire? Sok szempontból akárha magával Agatha Raisinnel beszélgethettem volna. Marion számos vonást belegyúrt magából a főhősébe, habár ezeket az önmagától kölcsönzött jellemvonásokat messze eltúlozta a magánnyomozó figurájában. Agatha olyasmiket mond és csinál, amiket Marion sosem mondott vagy tett, de talán gyakran szeretett volna. Vagyis Marion mindig pontosan tudta, hogyan reagálna Agatha egy-egy helyzetben, hiszen elképzelte, ő maga mit tenne hasonló szituációban. Mindent tudott a hőséről, amit tudni lehetett. Egy nap, amikor a szokásos tea és keksz társaságában üldögéltünk, szóba jött Rudyard Kipling Female of the Species című verse, és Marion magabiztosan kijelentette: Agatha jól ismeri ezt a verset. „Ismeri Kiplinget – fogalmazott –, és nem kevésbé rajong Agatha Christie-ért.”

Ez aztán egy érdekes ötlethez vezetett, ami izgalomba hozta Mariont, ám ahogy sok más, kiszámíthatatlan irányba kanyargó elgondolással történt, végül ezt is egy kézlegyintéssel intézte el: „Nem rossz, de nem ebbe a könyvbe.” Ezeket az ötleteket, jeleneteket félretettük, hogy majd egy másik Agatha Raisin-kötetben használjuk fel. Marion sosem szerette elpazarolni a jó gondolatokat, ha tudta, hogy adódik majd alkalom az ideális felhasználásukra. Lehet belőlük egy izgalmas fordulat Agatha eljövendő sorsában, jelenet egy új történetben.

Mint láthatják, Marionnak nem állt szándékában visszavonulni, ahogy Agatha visszavonulását sem tervezte. Carsely, Mircester, Ancombe, Comfrey Magna lakói az összes többi kitalált vagy valós cotswoldsi helyszínnel egyetemben soha nem alhatják békés álmukat. Mindig ólálkodik majd egy gyilkos valahol a környéken, és Agatha Raisin mindig ott lesz, hogy megtalálja a bűnöst.

Marion sajnos nincs már közöttünk. Nagyon hiányoznak a nála tett látogatásaim, és az idő, amelyet a közös ötleteléssel töltöttünk. Ezzel együtt még mindig mosolyt tud csalni az arcomra. Amikor Agatha kénytelen szócsatát vívni valami kellemetlen fráterrel, mondjuk, Wilkes főfelügyelővel, hallom Marion hangját: „Na, itt lett elege. Most megmondja neki, hogy…” Ilyenkor gyakran vissza kell venni Agatha keresetlen szavaiból. E könyvnek és az utánozhatatlan Agatha Raisinnek, na meg az őt segítő szereplők kedves hadának köszönhetően tehát kapcsolatban maradtam Marionnal, és remélem, önök is így lesznek ezzel.

Soha nem szerzett még nagyobb örömet egy gyilkosság tervezgetése…

 

R. W. Green





Első fejezet

 

A sikoly hangjára megtorpant. Éles, velőt rázó visítás volt – a legborzalmasabb hang, ami megütötte Agatha fülét, mióta elindult az ebédidőbe iktatott sportos sétájára.

A nyár a megújulás ragyogásával vonta be a tájat, és zsenge zöld szőnyeget terített Cotswolds vidékére. Agatha tudta, hogy eljött a pántos felsők és lenge szoknyák ideje, ám egyelőre nem volt igazán nyári formájában. Még le kellett adnia pár makacs többletkilót, mielőtt felvehette volna ujjatlan, húzott derekú, piros ruháját, vagy a pillangómintás szoknyát – mindkettőből eggyel kisebb méretet vett, mintegy ösztönzőül a télen felszedett súly ledobásához. Ahogy teltek az évek, úgy bizonyult egyre nagyobb kihívásnak ez a küzdelem. A tengerészkék szoknya, amelyet viselt, kissé szorosnak érződött derékban és passzentosnak csípőben, hiába győzködte magát reggel az öltözködésnél, hogy a nap folyamán majd kényelmesebbé válik.

Agatha sóhajtott, és elnézett a mircesteri városi park játszótere felé. Vajon onnan jött a sikoly? A csenevész kis gyerkőcök egész hada nyüzsgött a mászókákon, lógott a rudakról, próbálta társát katapultálni a libikókáról, vagy rohangált a hintától a körhintáig, a csúszdától a kalózhajónak kinéző építmény hídjáig. Közben visongtak. Miért ordítanak így a gyerekek? Az ő korában, tűnődött Agatha, ha csak úgy sikoltozva rohangászott volna, a felnőttek mindjárt gondoskodnak arról – egy füles formájában –, hogy valóban legyen oka visítani. Ha akkoriban elesett a gyerek a játszótéren, betonra vagy aszfaltra puffant. A lehorzsolt könyök, a kivörösödött térd teljesen természetes volt az idő tájt. Ezek a gyerekek, akiket most figyelt, amolyan térd-és könyökbarát gumifelületen játszottak. Manapság elkényeztetik a gyerekeket – agyonbabusgatják és -féltik őket. Még a fülest is tiltja a törvény. Mennyivel könnyebb ma az életük!

Másfelől – görgette tovább a gondolatmenetet Agatha, és megvonta a vállát – nem így van ez jól? Az élet legyen csak könnyebb. Senkinek nem volna szabad a fegyelem ürügyén megütni egy gyereket. Minden szülő jobb életet akar az utódjának, mint amilyen neki volt. Végtére is ez a haladás. Valamennyi szülőnek így is kellene gondolkodnia.

Agatha, akinek nem volt gyermeke, úgy döntött, nem ítélkezhet e téren, még csak fejben sem. Sosem bánta meg, hogy nem lett anya, bár eléggé biztosan érezte, hogy jó anyja lett volna egy gyereknek. Vagy talán túlságosan is lekötik saját szükségletei, túlságosan is megszállottja a sikernek, túl önző, hogy kellő időt, energiát áldozzon egy gyerekre, és gondoskodó szülője legyen? Nem, válaszolta meg saját kérdését; ő keményen dolgozott, hogy a háta mögött hagyja régi, birminghami lakótelepi életét. Fényes karriert épített Londonban egy rendkívül sikeres PR-cég formájában, aztán Cotswoldsba költözött, és megalapított egy jó hírnevű magánnyomozó irodát. Agatha Raisin bármit megvalósított, amit megálmodott, és ha azt választotta volna, hogy anya lesz… Ekkor újra felhangzott a sikoly.

Ezúttal egyértelmű volt, honnan jön. Az Agatha sétaútját szegélyező magas sövény mögül hasított a levegőbe. Odarohant a sövénybe beépített fekete, kovácsoltvas kapuhoz. Szerencsére a sétához lecserélte az irodában használatos ingatag magas sarkúját egy kényelmes sportcipőre. A kapun berontva egy sík, gyepes területen találta magát.

Három, fehérbe öltözött embert látott. Egyikük egy ősz szakállú férfi, a földön feküdt, a másik egy nő, aki aléltan hevert a harmadik személy, egy idős férfi karjaiban.

Agatha a nőhöz rohant. Az hevesen kapkodta a levegőt, és remegett a szemhéja.

– Mi történt? – kérdezte Agatha, és letérdelt az idős férfi mellé, aki maga is térdre ereszkedve tartotta kezében a nőt.

– A feleségem elájult – magyarázta a férfi, majd fejével a földön fekvő alak felé bökött –, amikor meglátta őt.

– Mindjárt rendbe jövök – suttogta az asszony felnézve a férjére. – Csak egy kicsit szomjas vagyok.

Agatha benyúlt a táskájába, és odanyújtott a nőnek egy kis flakon ásványvizet, ami csökkentett kalóriatartalmú ebédje részét képezte. Elővette a telefonját is, hívta a mentőket, miközben a fűben elterült férfi felé lépdelt.

– Igen, egy mentőt kérnék, mircesteri városi park, a… – felpillantott, hogy leolvassa a feliratot a közeli elegáns klubház bejárata fölül: – Mircesteri Gyeptekeklub. Egy hölgy elájult, egy férfi pedig – lepillantott a földön fekvő ősz szakállúra – meghalt.

Agatha lehajolt, hogy kitapintsa a férfi pulzusát, először a csuklója belső oldalán, majd a nyakán – ahogyan barátja, Bill Wong, egy rendőrtiszt tanította neki. Nem sok reményt fűzött hozzá, hogy pulzust észlelhet, és valóban nem is talált. A bőr hűvös tapintású volt, és enyhén nyirkos. Agatha egyik gyűrűje beakadt a férfi szakállába, ahogy elhúzta kezét a nyakáról, ettől a fej kissé megemelkedve felé fordult. Az arca egyértelműen elárulta, hogy halott. A szeme hidegen, kéken, élettelenül meredt Agathára. Gumós, eres, lila orra arról árulkodott, hogy életében nem vetette meg az alkoholt. Szája köré vöröses hólyagok ültek ki, szakállán egy csíkban hányás nyoma kanyargott le a földig és a teste mellett rossz szagú tócsában gyűlt össze. Jobb karja egy üveg rum felé nyúlt, amelyet épp nem ért el, mintha csak kicsúszott volna a kezéből. Ahol az üveg tartalma kifolyt a fűre, a máshol tökéletesen zöld és selymes pázsit sárgára fakult. Agatha kiszabadította gyűrűjét a kusza szakállszőrzetből, mire a fej visszapuffant a földre.

Egy csapat újabb alak tűnt fel a füvön, szintén fehér öltözetben, bizonytalanul közeledve, akárha szellemek gyülekeznének, hogy magukkal vigyék a közülük valót.

– Ne jöjjenek közelebb – rendelkezett Agatha –, és ne érjenek hozzá. Megmérgezték.

Felállt, hogy alaposabban körülnézzen. Egy gyeptekepálya tágas, szinte képtelenül sima füves területén állt. A gyepet sekély árok határolta, amit murvás sétány övezett, három oldalról pedig magas sövény választotta el a parktól. A negyedik oldalon a kiszélesedő kavicsos ösvény a klubházhoz vezetett. Ennek zsúpfedele inkább emlékeztette Agathát Carsely, a faluja házaira, mintsem Mircesterre, ami nagyobb város volt, de maga az épület mészkőtéglából épült, nem úgy, mint Agatha sárgás cotswoldsi kőből rakott otthona. A klubház bal oldalán egy kis rózsakert húzódott, mögötte egy egész komoly fészer állt. Agatha elismerése jeléül finoman bólintott. A fehér mészkőtéglák ellenére a napfényben fürdő gyeptekeklub kellemesen nyugodt hangulatot árasztott. A körülmények már a legkevésbé sem. Agatha újra az idős párhoz fordult.

– Hogy van? – guggolt oda az elgyengült hölgyhöz.

– Jól – pihegett az erőtlenül. – Kérem, segítsen fel. Charlie, neked vigyáznod kell a hátadra.

– Miattam ne aggódj, drágám – felelte a férje. – Maradj csak szépen ott, ahol vagy.

– A férjének igaza van, nem kellene felállnia – vette elő legbarátságosabb mosolyát Agatha – úgy döntött, az több mint egy mímelt grimasz –, majd abban a pillanatban el is tüntette az arcáról, ahogy meghallotta a felharsanó szirénákat. – Mindjárt ideérnek a mentők. Hadd vizsgálják meg önt. Ismerték őt? – biccentett a füvön fekvő holttest felé.

– Nagyon is jól – felelte az öregember –, már a látványát is utáltuk. Az Admirális! – legalábbis így szerette hívatni magát. Kívánom, hogy sose legyen dolga ilyen ocsmány, nagyszájú, rosszindulatú alakkal. Imádta a saját hangját hallatni, de még hogy!

– Hát – gondolkodott el Agatha, kihallva a keserűséget a férfi hangjából –, most már nemigen emelhet szót magáért.

Egy fiatal rendőrtiszt bukkant fel a kapuban, sarkában egy mentőssel. Az orvos egyenesen az Admirálishoz sietett, közben Agatha ellátta információval:

– Rá már ne pazarolja az idejét, nem segíthet rajta semmivel. Ide legyen szíves, a hölgyet kellene megnézni.

A rendőrtiszt megszemlélte a holttestet, és Agatha fejcsóválva látta, hogy a képe halványzöldbe fordul.

– Miért nem megy inkább, és foglalkozik azokkal az emberekkel, ott? – mutatott a fehér ruhás bámészkodókra. – Tartsa őket távol, kérdezze meg, láttak-e bármit és a többi, és a többi…

Ekkor Alice Peterson őrmester magas, karcsú alakja tűnt fel a gyepen, céltudatosan közeledett feléjük.

– Jó napot, Mrs. Raisin. – Alice megszemlélte a helyszínt. – Mi történt itt?

– Fogalmam sincs, Alice – biggyesztette le az ajkát Agatha. – Sikoltást hallottam, iderohantam, és láttam az ájult hölgyet meg hogy egy férfi hever a pályán.

– Rendben, innen átveszem. – Alice a halott fölé hajolt, ő is ellenőrizte a pulzusát. – Tudna még egy kicsit maradni? – kérdezte Agathától. – Szükségünk lenne a tanúvallomására.

– Persze. – Agatha nézte, ahogy Alice szemügyre veszi az idős hölgyet, majd a fiatal rendőrrel beszél. Minden mozdulatából könnyed báj sugárzott, és Agathának el kellett ismernie, hogy igen csinos. Hosszú lábát általában laza, sötét nadrágba bújtatta, ami Agatha meglátása szerint nemcsak a munkájához volt praktikus, de talán segített elfedni a tényt, hogy kissé pipaszár lábak ezek. Bár Agatha nem volt olyan magas, mint Alice, büszke volt rá, hogy őt nem egyszerűen hosszú, de kellemesen formás lábakkal áldotta meg a sors. Futólag a klubház ablakában megjelenő távoli tükörképére pillantott, aztán oldalt fordult, és behúzta a hasát. Igen, a lába határozottan a legelőnyösebb testrésze, még ha nem is olyan sudár alkat, mint Alice.

Agatha végignézett az egyre gyülekező bámészkodókon, akiket a nemrégiben érkezett újabb rendőrök tartottak távol a kapunál. Az emberek a nyakukat nyújtogatták, hogy elcsípjenek valamit a látványosságból.

Agatha reménykedett benne, hogy megpillantja Bill Wongot. Annak idején, amikor Cotswoldsba költözött, az őrmester volt az első, akivel összebarátkozott. Bill apja hongkongi kínai volt, és miután a fiú elhagyta egykori kerekded formáját – mára igencsak jóképű fiatalemberré vált –, el is jegyezte Alice Petersont. Hogy ő maga féltékeny-e Alice-ra? – tűnődött el Agatha egy pillanatra. Igen, egy picit, vallotta be magának, noha azt is el kellett ismernie, hogy Bill túl fiatal volna hozzá, és sosem vett komolyan fontolóra egy románcot az őrmesterrel. De még ha Alice és Bill jól össze is illettek, azért egy parányi féltékenység ott motoszkált benne. Ez azonban tökéletesen egészséges érzelem egy nő részéről, szögezte le magában Agatha, és nem is akadályozza meg őt abban, hogy kedvelje Alice-t. Helyes lány volt, és úgy tűnt, tökéletesen boldoggá teszi Billt – végtére is csak ez számít, nem igaz? Gondolatait durván félbeszakította a kellemetlenül ismerős, reszelős férfihang.

– Agatha Raisin! Ahol valami zűr támad, annak maga ott van a kellős közepén! – Wilkes főfelügyelő masírozott át a pázsiton. Ormótlan, ösztövér alakját most is elméretezett konfekcióöltöny fedte, és gebe alkata ellenére az ingnyaka fölül csúf toka türemkedett elő, ahogy Agathához hajtotta a fejét. – Nem gondolnám, hogy ez a maga műfaja lenne, Mrs. Raisin. Se sajtó, se kamerák, se rivaldafény, amiben sütkérezhet…

– Én sem gondolnám, hogy ez a maga műfaja, Wilkes: se tologatni való akták, se spórolni való pennyk, se kenőpénz…

– Nagyon vigyázzon, Mrs. Raisin – tartotta fel figyelmeztetőleg az ujját Wilkes –, nem tűröm, hogy mások előtt rágalmazzon.

– Egy manikűr elkélne magának – lépett hátra Agatha felhúzott szemöldökkel a töredezett körmű ujjtól, aztán ahogy Wilkes orrlyukai dühösen kitágultak, hozzátette: – És azzal az orrszőrzettel is kéne valamit kezdeni.

– Engem ezért már nem fizetnek meg – sziszegte Wilkes –, és a rendőrtisztjeim sem fogják az idejüket itt pazarolni, amikor máshol lenne rájuk szükség. Úgyhogy ne próbálja ezt a balesetet is a maga szánalmas színjátékává alakítani!

– Baleset? – fúrta Agatha sötét maciszemét Wilkesébe. – Honnan veszi, hogy baleset?

– Áhh! – legyintett Wilkes a holttest felé, és lehajolt, hogy felvegye az üveget. – Csak egy idióta nem veszi észre: ez egy vén szeszkazán, aki halálra itta magát.

Agatha elfintorodva hátrahőkölt a rumosüvegből kiáramló szagtól.

– Csak egy idióta nem veszi észre, hogy ezt a fickót megmérgezték. Az üvegben nem csak rum van, és miért fogja meg kesztyű nélkül? Minden hirtelen halálesetet bűnténynek kell tekintenie addig, amíg nem bizonyosodik meg az ellenkezőjéről.

– Ne próbálja elmagyarázni nekem a munkám!

– Hát, valakinek meg kell tennie.

– Elvehetem ezt, uram? – lépett Bill Wong főnöke és Agatha közé, fehér kesztyűs ujjai közé csippentve az üveg nyakát. – A szakértők szeretnének egy pillantást vetni rá. Mrs. Raisin, Peterson őrmester készen áll, hogy felvegye a vallomását.

„Szép volt, Bill” – gondolta Agatha, és haragos pillantást vetett Wilkesre, mielőtt odalépett Alice-hez.

– Rendezze el ezt a cirkuszt itt, őrmester! – hallotta még a főfelügyelő szavait. – Ne vesztegesse itt tovább az idejét. Foglalkozzon a továbbiakban a Wellington Street-i rablásokkal!

Amikor Agatha csatlakozott hozzá, Alice Billre pillantott. Az őrmester rámosolygott mindkettejükre, aztán dr. Charles Bunbury, a patológus félrehúzta. Agatha egykor úgy gondolta, Bunburynek van a legérdekesebb munkája a világon, mégis, akárhányszor beszélt vele, a doktornak sikerült a kimerítő hivatali procedúrák és a végeérhetetlen formanyomtatvány-kitöltögetés unalmas keverékeként beállítania a hivatását. A vele való találkozás körülbelül annyira volt izgalmas, mint egy bontatlan csomagolású harisnyát találni a komód mögött: habár hasznos, kétségtelenül az egyik legkevésbé érdekes dolog, ami aznap történhet az emberrel, még ha egy különösen unalmas szerdáról van is szó. Agatha enyhe kétségbeesést látott átsuhanni Alice arcán, de arra jutott, ennek nincs köze Bunbury doktorhoz.

– Úgy tűnik, Bill elég elfoglalt – jegyezte meg.

– Nem sok szünetet tarthat – sóhajtott Alice. – Alig látjuk egymást mostanában.

– Nem túl ideális, igaz? – Agatha úgy érzékelte, Alice szívesen mondana többet is. – És rendben vannak ketten Bill-lel?

– Ó, igen – bólintott Alice, de ekkor remegni kezdett az ajka, és könny buggyant ki a szeméből, amit gyorsan le is törölt. – Csak épp kiköltözött a lakásából, és visszament a szüleihez. Ragaszkodtak hozzá, mondván, így tud spórolni az esküvő előtt. Az akarják, hogy én is költözzek oda.

– Az isten szerelmére, nehogy odamenjen – borzongott meg Agatha, ahogy elképzelte Wongék szűkös, túlzsúfolt, giccsesen dekorált kicsi házacskáját, és rögtön érezni vélte az olajban sült étel szagát, ami mindenbe beleeszi magát. – Ha beköltözik oda, soha nem engedik ki a karmaik közül.

– Én is ettől félek, és… – Alice megrázta magát. – De nem ez az alkalmas idő és hely erre. El tudná mondani, hogyan talált rá a holttestre?

Alice jegyzetfüzetével a kezében várt a válaszra. Agatha beletúrt a ridiküljébe, elővett egy tollat és egy névjegykártyát, majd az utóbbira felfirkantott egy számot, mielőtt átadta Alice-nek.

– Hívjon majd fel – mondta. – A hátuljára ráírtam az otthoni számomat. Nem vagyok egy válságtanácsadó, de ha más nem, szidhatjuk kicsit a férfiakat egy ital mellett.

– Köszönöm – mosolyodott el Alice. – Örömmel.

– Igazából nem a holttestet találtam meg – tért vissza Agatha a vallomására –, hanem a parkon sétáltam át – ez az ebédidőm része, hogy fitten tartsam magam –, amikor egy rettenetes sikoly ütötte meg a fülem. Először azt hittem…

Miután feljegyezte a vallomást, Alice az idős pár után indult a kórházba, Agatha pedig körbejárta a gyeptekepályát, hogy alaposan szemügyre vegyen mindent. Nem volt számára szokatlan a holttestek látványa, számos gyilkossági ügyön dolgozott már, de ebben a füvön heverő fehér ruhás alakban volt valami bizarr. Megállt a klubháznál, ahonnan a korábban érkezett sporttársak figyelték az eseményeket.

– Ön találta meg a halottat, ifjú hölgy? – kérdezte egy idős férfi, akinek vastag okuláréja mögül valami különös fajta osztrigának hatott a szeme. Agatha normális esetben egy árva mosolyra vagy biccentésre sem méltatta volna, úgy haladt volna el mellette, de az „ifjú hölgy” megtette a maga hatását.

– Nem. A hölgy, akit bevittek a kórházba, és a férje. Én csak berohantam ide, amikor meghallottam a hölgy sikolyát. Szörnyű egy helyzet.

– Ó, bizony ám, hogy szörnyű, de még mennyire – bólogatott az öregúr, és egy lágy fuvallat megemelt a feje tetején néhány ősz hajszálat, amit kopasz búbjára fésült.

– Ismerte a halottat?

– Hát hogyne. Az Admirális. Mindenki így ismerte a klubban. A rendes neve Harold Nelson. Rendes fickó volt.

– Ne beszéljen ostobaságokat, Stanley Partridge! – szólt közbe egy nő a dühtől ökölbe szorított kézzel. Fehér haja rózsaszín árnyalatba hajlott, és erős dauer tartotta egyben. – Egy részeges disznó volt, egy igazi szörnyeteg!

– Na de Marjorie, nem beszélhetünk így egy halottról – mondta lágyan Mr. Partridge.

– Nem volt szörnyeteg. Tragédia, ami vele történt – szállt be a vitába egy köpcös férfi, akinek koromfekete haja olyan gyanúsan és nem odavalóan gubbasztott a fején a ráncos, élemedett arc fölött, hogy Agatha biztos volt benne: paróka. – Az Admirális tette ezzel a klubbal a legjobbat!

Ezen a ponton sokan kezdtek egyszerre beszélni, Agatha pedig – látva, hogy Bill Wong éppen búcsúzkodik dr. Bunburytől –, kimentette magát a sporttársaknál, és odasietett barátjához.

– Na, mi az ítélet, Bill?

– Á, helló, Agatha – vigyorgott az őrmester. – Ne légy mérges Wilkes miatt. Ti ketten mesterien értetek hozzá, hogyan húzzátok fel a másikat, nem gondolod?

– Wilkes egy idióta. Mérgezés, ugye?

– A méreg felől nincs kétsége Bunbury doktornak – ismerte el Bill. – Nyilvánvalóan ivott valamit, ami nem tett jót neki. Többet majd csak a boncolás után tudunk, és ha meglesz az üveg tartalmának az analízise.

– Baleset, öngyilkosság vagy…? – húzta fel Agatha a szemöldökét.

– Semmi nem utal arra, hogy gyilkosság történt volna, ha erre célzol – vonta meg a vállát Bill. – Beszélünk az emberekkel, és körülnézünk a területen, hogy lássuk, mit lehet megtudni a történtekről.

– De nem zárhatod ki az emberölést. – Agatha kissé túl mohón kívánta hallani a legrosszabbat, Bill pedig túl kimerült volt ahhoz, hogy a kedvében járjon.

– Semmit nem zárhatunk ki, Agatha, de nem úgy fest, mint egy gyilkosság – hessegette el barátját Bill, és elindult a pavilon felé. – Nem tudom, hányszor mondtam már ezt neked, de most ismét megkérlek: hagyd az ügyet a rendőrségre. Légy szíves, ne folyj bele. És most, ha megbocsátasz, dolgoznom kell. A vallomásod elmondtad – ha valamire még szükségünk lesz, Alice vagy én jelentkezni fogunk.

– Bill, Alice-szel kapcsolatban én…

– Most ne, Agatha.

 

– Igen, levettük a talajmintákat a területekről, amelyeket bejelöltetek a térképen. – Sir Charles Fraith hátradőlt bőrszékében, fél kezében a telefont tartva, a másikkal magához húzva kávéscsészéjét az asztalról. – A hétvégére meglesz az elemzés eredménye.

Belekortyolt a kávéba, némán méltatlankodva, hogy hagyta kihűlni. Fejét nekidöntötte a szék magas támlájának, gondosan fésült haja kisfiúsan világosnak hatott a sötét, régi bőr ellenében.

– Ilyen sokáig kell várnunk? – Visszatette a csészét a kistányérra. – Ha lovagolsz, máshol járnak majd a gondolataid. Ide tudsz repülni hétvégére? Jó, felveszlek a reptéren. Hát persze, őt is nagyon szívesen látom. Boldog vagyok. Csodás. Akkor péntek este találkozunk.

Rövid búcsúzkodás után Charles győztesen visszatette a kagylót a helyére, és megrázott egy kis rézcsengőt.

– GUSTAV!

– Csengetett – és ordított –, Sir Charles? – Gustav látványosan hessegetni kezdett valami porfélét a kezére terített fehér kendővel egy polcról, mint akit mélyen sért a por jelenléte, mialatt megközelíti Charles íróasztalát. Charles többnyire kellemesen szórakoztatónak találta Gustav modorát. Egy kívülálló azt gondolhatta volna, csupán egy pimasz inas, ám a háziúr számára jóval több volt ennél. A lakáj még Charles apjánál szolgált, és végigkísérte a fiú felnövekedésének minden pillanatát. Szerette a komornyik benyomását kelteni, de régen, amikor pénzszűkében volt, Gustav látta el a vízvezeték-és villanyszerelői feladatokat, a takarítást és mindenféle ezermestermunkát – ő volt a Barfield House, a Fraith família családi birtokának alapköve. A mai napig ő mosta, gőzölte és szárította Charles ruháit, biztosítva ezzel munkaadójának a „gyűrődésmentes életet”, ahogy Agatha nevezte egyszer. A vézna, ám szívós és erős Gustav elválaszthatatlan részét képezte a birtoknak.

– Lesz két vendégünk ezen a hétvégén – tájékoztatta Charles Gustavot, miközben az ciccegve felemelte a csészét a kistányérral, és letörölgetett néhány kávécseppet az antik tölgy íróasztal bőrbetétjéről.

– Biztos benne, hogy ez bölcs gondolat, Sir? – Gustav fél kezét a mellkasára fektette, és színpadias gúnnyal rémületet mímelt. – Legutóbb a jelmezbál után voltak szállóvendégeink, az ön esküvőjét követően, és nem végződött túl jól, igaz?

– Nem, valóban! – Charles élemedett korú nagynénje, Mrs. Tassy libegett be a szobába, szálldosó, sötétzöld, szinte már fekete sifonruhában. Magas asszony volt, nyúlánk végtagokkal. Visszacsúsztatta a kezében lévő könyvet az egyik magas polcra, aztán gondosan tanulmányozni kezdte egy alacsonyabb polc tartalmát, és kiválasztott egy másik kötetet. – Letartóztattak a feleséged meggyilkolásáért, nem emlékszel, Charles? Mondhatnám, hogy szörnyen hiányzik az a nő meg a családja, de ez hazugság volna, úgyhogy nem töröm magam ilyesmivel. Kérhetek egy kis teát, Gustav?

– A tea jó gondolat, mindketten kérünk, Gustav. – Charles a nagynénjére pillantott, és megcsóválta a fejét. – Most már tényleg túl kell lépnünk ezen az ügyön, néném. Próbáljuk magunk mögött tudni. Nos, tehát két szobát készíts elő a vendégeknek hétvégére, Gustav. Egy ifjú hölgy és a nagybátyja.

– Csak nem a fiatal francia hölgy, Sir?

– Aki kiadta az utadat, Charles? – Mrs. Tassy hangjában hirtelen érdeklődés csillant. – Aki immunis volt a sármodra? Igen ritka jelenség. Nagyon várom, hogy megismerjem.

– Nem „adta ki az utamat” – közölte Charles. – Semmi romantikus közeledés nem történt, amikor meglátogattam Franciaországban, színtisztán üzletről volt szó. Azért jön ide, hogy tanácsot adjon a saját szőlőbirtokunk létrehozásával kapcsolatban.

– Tres bien – indult Gustav a konyhába. – Akkor a bort nem szennyezi majd keserűség.

– Remélem, a legjobb modorát veszi elő hétvégén – nézett a távozó Gustav után Charles, tudva, hogy az inas hallja a szavait. – Szeretnék jó benyomást tenni ezekre az emberekre.

Mrs. Tassy egy kényelmes, masszív fotelbe telepedett a pázsitra néző erkélyajtó közelében. Pár percig csendben üldögélt, olvasta a könyvét, végül felpillantott, és csicsergő hangján megszólalt:

– „Ezekre az emberekre”, vagy csak az ifjú hölgyre?

– Már megmondtam, nénikém, semmi ilyesmiről nincs szó – mosolygott Charles. Fölöttébb kedvelte a nagynénjét, és nagyon is tisztában volt vele, hogy miközben az ódivatú szigorúsággal helytelenítette unokaöccse liezonjait, titokban rendkívül izgatta minden efféle kaland.

– Szeretnék neked hinni, Charles, de gyanítom, hogy erre a hölgyre inkább tekintesz kihívásként, mint másokra, például Mrs. Raisinre.

– Agatha egy nagyon kedves barát – túrt bele Charles a hajába, ami – mint azt nagynénje is megjegyezte – biztos jele volt az idegességének. – Legalábbis az volt, amíg… Nem, most is nagyon kedves barát. Csak helyre kell hoznom bizonyos dolgokat. Na de – zörgetett meg néhány papírt az íróasztalán – itt szándékozol elfogyasztani a teádat? Elég sok munkám van.

– Ahogy már nemegyszer felhívtam a figyelmedet, Charles, ez a könyvtár, ahová az ember olvasni jár. Számtalan egyéb helyiség található a házban, amit használhatsz dolgozószobaként. Én olvasni jöttem ide, azzal a céllal, amit ez a helyiség szolgál. Annyi zajt sem csapok, mint egy kisegér. Mint az a jószág, amelyik tegnap egész éjjel a szegélyléc mögött dorbézolt a szobámban.

– Igen, igen, említetted már. Beszélek Gustavval, hogy legyen gondja az egerekre is.

– Kétlem, hogy az egerek értékelnék az Earl Grey teát. Esetleg egy kis Garibaldi kekszet?

 

A Harvey’sban a készételeknél mindössze három fagyasztott lasagne árválkodott. Agatha bepakolta az összeset fém bevásárlókosarába. A carselyi élelmiszerbolt a település méretéhez képest imponálóan széles választékát vonultatta fel a friss termékeknek, de Agatha a leglelkesebb és legrendszeresebb vásárlója volt a mélyhűtött árunak. Beletett még a kosarába két fagyasztott pásztorpitét, rosszalló pillantást kiváltva ezzel egy rózsaszín gyapjúkabátot és -kalapot viselő nőtől – ez utóbbi úgy nézett ki, mint egy megformázott zselépuding. Agatha vállat vont, és továbbállt. Hosszú nap volt ez a mai, szeretett volna már otthon lenni. Semmi szüksége nem volt rá, hogy kulináris ízlését kritizálják. Ha étteremben evett, nagyra értékelte a gondosan elkészített fogásokat, de otthon sem türelme, sem kedve nem volt különféle ételköltemények elkészítésével bíbelődni.

Igazság szerint tisztában volt vele, hogy nem a világ legnagyszerűbb szakácsa. Nem mintha ne lehetne az, ha nagyon akarná, de ha teljesen őszintén nézte a dolgot, a konyhai tudományok nem szerepeltek az erényei listáján. Ugyan ki felejthetné el, amikor egyik évben meghívta magához a munkatársait egy pazar karácsonyi vacsorára, de a pulyka túl nagynak bizonyult a sütő méretéhez képest? Így hát a falu közösségi házának sütőjét használta a sajátja helyett, amelyben sikerült úgy elégetnie a pulykát, hogy kis híján leégett vele együtt a ház is. Kénytelen volt kifizetni a felújítást. Furcsamód az incidens hatására a helyiek még meg is kedvelték. Korábban nem voltak vele túl barátságosak, sőt, már-már ellenségesen viselkedtek, de amikor újrafestették a közösségi házat, és minden falubeli nőnek a fülébe jutott a karácsonyi pulykasütős rémálom – amit oly sokan közülük maguk is átéltek már –, Agathát olyan mértékű rokonszenv kezdte övezni, hogy egy lépéssel közelebb került a befogadott státuszhoz.

Hogy valaha tényleg ideillő lesz-e? Ezredszer töprengett el már ezen. Közben megpillantva a vörösboros üvegek egy művészien megépített piramisát, átszelte a boltot, és egy sor nyersfából készült ládához ért, amelyeket rusztikus polcokként használtak. Míg carselyi helyzetén tűnődött, áttanulmányozta a borkínálatot. Igaz, eredményes gyilkossági nyomozásai a falu egyik legismertebb lakójává tették, de csakugyan ide való? Érdekli egyáltalán a beilleszkedés? Be kellett vallania, hogy nagyon is. Carselyt választotta lakóhelyéül, és szerette volna, ha otthon érezheti itt magát. Muszáj volt otthon éreznie magát. Azelőtt nemegyszer tette olyan csalódottá a cotswoldsi vidéki élet, hogy legszívesebben feladta volna az egészet, és visszaköltözött volna Londonba. Egyszer még a házát is meghirdette. Manapság már ritkán jutott el odáig, hogy megfutamodna. Eltökélt volt a maradás dolgában, akár a helyiek áldásával, akár anélkül.

Azon kapta magát, hogy egy üveg Primitivóval szemez, egy Pugliából való borral. Sok évvel ezelőtt járt ezen az olasz vidéken, és élvezettel adta át magát a tengerparti sétáknak, a látnivalóknak, a finom boroknak és a kis olasz kávézóknak. Mosolyogva vette kézbe az üveget, hogy elolvassa a címkét. Vajon nehezebb volna ott beilleszkedni, mint Carselyben? Hát persze, győzte meg magát. Az olasztudásod sosem terjedt túl azon, hogy hangosan felolvasd egy étlapról, és bemondd a pincérnek: „Più primitivo, per favore!”

– Kitűnő választás, Mrs. Raisin! – Margaret Bloxby, a helyi lelkész felesége termett Agatha mellett, karján bevásárlókosárral. Agatha rögtön kiszúrta, hogy barátnője karfiolt, répát, hagymát és almát pakolt a kosarába – jóval egészségesebb zsákmányokat, mint ő maga.

– Mrs. Bloxby, de örülök, hogy látom!

Habár a két nő ezer éve ismerte egymást, a Carselyi Hölgyegylet egykori szigorú hagyományát követve kitartóan magázódtak. Agatha észrevette a lelkészné mosolyát a „Mrs. Bloxby” megszólításon. Nem ragaszkodtak mindig mereven a Hölgyegylet formalitásaihoz, és olykor a keresztnevükön szólították egymást, de mulattatta őket, ha nyilvánosan a hivatalosabb változatot vették elő. Négyszemközt, főleg egy-egy pohár sherry fölött azért ki-kicsúszott a szájukon a másik keresztneve.

– Nem is tudtam, hogy szereti az olasz bort – jegyezte meg Agatha.

– Volt alkalmam megismerni egy kicsit, amikor Alf és egy külföldi lelkész kölcsönösen meghívták egymást. Csodás élmény volt.

– Járt Pugliában?

– Ó, nem, Mrs. Raisin. Nem hinném, hogy onnan túl sok meghívást kapna egy anglikán plébános. Kaliforniába utaztunk, hozzánk pedig egy amerikai lelkész jött, Dwight, ha jól emlékszem, így hívták. Részt vettünk Alffal a Napa-völgyben egy borkóstolón, ott a Zinfandel terem, ugyanaz a szőlő, mint a Primitivo. Az olaszok az Egyesült Államokba is exportálják a Primitivót Zinfandel címkével. Nagyon megkedveltem.

– Maga egy borszakértő, Mrs. Bloxby! Van kedve ezen megosztozni velem? – Agatha feltartotta az üveget, aztán visszafordult a ládákból rakott polchoz. – Inkább nézek egy másikat.

Ahogy megfordult, gurulós kosara sarka beakadt az egyik ládába, mire az egész faépítmény leomlott, és az üvegekből rakott piramis egy csörömpölő lavinává változott. Agatha összeszorított szemmel várta az üvegcsörömpölés elkerülhetetlen crescendóját. Az üvegek leszédültek az üzlet jótékony fapadlójára, ahol egy árva sérülés nélkül görögtek szanaszét és koccantak össze. Agatha óvatos kísérletképpen kinyitotta a szemét, de már sietett is oda a boltos, megnyugtatva őt, hogy „nem esett kár”, és üzletvezetőként a saját hibájának tartja, hogy ilyen ingatag gúlát épített.

Agatha tudta, hogy a „pudingkalapos” nő és a három-négy másik vásárló most őt bámulja, de úgy döntött, nem viszonozza a tekintetüket egy lesújtó pillantással. Inkább lehajolt, és felvett a padlóról egy üveg bort.

Ekkor éles pattanás, majd recsegő hang hallatszott. Az első pillanatban arra gondolt, talán elszakadhatott egy izom a hátában. Aztán rájött, hogy ennél sokkal rosszabb történt. Valami jóval alapvetőbb szakadt el.

– Agatha – suttogta közel hajolva hozzá Mrs. Bloxby –, a szoknyája végighasadt a hátsó varrásnál.

– Minden kilátszik? – sziszegte Agatha a szája sarkából.

– Csak egy kis csipke. – Mrs. Bloxby Agatha vállára terítette az esőkabátját. – Egy-két hétre való pletykatémának elég lesz nekik. Az esőkabátom elég hosszú, hogy megőrizze a méltóságát.

– Köszönöm – sóhajtott Agatha. – Mindig elkél egy jóbarát, aki bevédi az ember hátsóját. Menjünk, fizessünk, aztán gyerünk hozzám. Most nagyon kell egy pohár bor.

– Jól hangzik – mosolygott Mrs. Bloxby. – Most már bevallhatom, láttam, amikor bejött a Harvey’sba, és követtem. Az a helyzet, hogy egy kis szívességet szeretnék kérni.

Szapora léptekkel igyekeztek az Orgona közbe Agatha otthonához, Mrs. Bloxby vitte a bevásárlószatyrot, Agatha pedig két kézzel szorította össze maga előtt az esőkabátot.





Második fejezet

 

Másnap Agatha már korán reggel megérkezett Mircester központi parkolójába. Kinézte magának kedvenc helyét egy nyírfa mögött, amelynek ezüstös ágai elég messze nyújtóztak, hogy árnyékba borítsák az autót, és az ne forrósodjon át a napsütésben, de mégsem annyira messze, hogy a rajtuk gubbasztó madarak céllövészetre használják a szélvédőt. Agatha lehajtotta a napellenzőt, és a megvilágított tükörnél felfrissítette a rúzsát, majd lesimította fényes, barna bubifrizuráját. Kiszállt a kocsiból, aztán hátrébb lépett a hátsó ajtóhoz, hogy megnézhesse magát a vezetőoldali visszapillantóban. Jól begyakorolt rítus volt ez, de tekintve az előző esti balesetet a Harvey’sban, egyben létfontosságú óvintézkedés.

Miután felegyenesedett, hogy kisimítson minden ráncot, amely a ruháján keletkezett a munkába vezető rövid autóút alatt, ellenőrizte szürke szoknyáját és blézerét – ez utóbbit fekete selyem szegélyezte a zsebek és a hajtókák mentén –, hogy tökéletesen álljanak. A kosztüm könnyű francia gyapjúból készült, noha távolról sem volt új. Agatha elmélázott, milyen jól rejti nemcsak viselője, de saját korát is. Mindenesetre klasszikus vonalú szett, nyugtatta meg magát, és a klasszikus sosem megy ki a divatból. Nem mintha bárki, akivel ma találkozik, ezt észrevenné. Ez mégiscsak Mircester, nem Mayfair, Manhattan vagy a Montaigne Avenue.

Magas sarkai szaporán kopogtak a járdán; egyenesen a főutca felé tartott, ahonnan egy ódon sikátor ereszkedett lefelé a Károly királyhoz címzett fogadó irányába, melynek sötét, rácsos ablakai egy korhű antikvitásboltra néztek a kövezett járda túloldalán. Efölött működött a Raisin Nyomozóiroda. Agatha lábujjhegyen lépkedett át a macskaköveken, kímélve cipősarkát és magát attól a méltatlan helyzettől, hogy sarkával beszoruljon a kövek közötti résekbe. Mivel a köveket több mint egy évszázadon át csiszolták simára az erre zötyögő kocsik kerekei, a vasalt lópatkók, a súlyos teherautó-gumik és a gyalogosok léptei, eső után olyan csúszósak voltak, mint az olajos üveg. Agatha egyszer olyan erővel huppant a hátsójára, hogy egy hétig csak féloldalasan, a bal felén tudott ülni. Esős időben azóta csupasz lábbal kelt át a köveken. Az antikvitásbolt kirakatát tanulmányozva megpillantotta saját tükörképét, és azon kapta magát, hogy jobb keze a rég begyógyult zúzódásra siklik a popóján, és a helyét masszírozza. Ekkor vette észre Mr. Tinklert, a régiségkereskedőt, amint félkör alakú szemüvege mögül pislog rá egy túlméretezett Rolls Royce-szobrocska védelmező szárnyainak takarásából. A férfi kérdő pillantását Agatha maciszemének haragos tekintetével viszonozta, és ingerültsége jeléül a nyelvét is kiöltötte. Aztán az irodájába vezető ajtó felé lendült.

A lépcső tetejére érve benyitott a közös irodatérbe, és egy bólintással fejezte ki elégedettségét, látva: bármilyen korán érkezett is, a csapat minden tagja megelőzte. Toni felnézett a monitorjáról. A karcsú, szőke, ragyogóan kék szemű lány a húszas évei elején járt, és ha vonakodva is, de Agathának be kellett ismernie, hogy elhagyván tinédzserévei esetlenségét, Toni egyre szebb lesz. Azzal a fajta sima, makulátlan bőrrel áldotta meg a sors, ami után Agatha már csak áhítozhatott a gyanta és a csipesz segítségével. A legutóbbi, fürdőszobatükör előtt végzett szeánsz gondolatára összerándult. Az ifjúság éveiben szó sincs efféle megalázó próbatételekről, az öregség mégis kegyetlenül élénken őrzi a tökéletes bőr boldog emlékét.

– ’reggelt, Agatha – mosolygott Toni. – Tetszik ez a blézer! Új?

– Újszerű. – Ez volt a legtöbb, amit Agatha mondhatott. Toni okos volt és csinos, de szívében mégiscsak egy mircesteri lány.

– Helló, főnök. – Simon védjeggyé vált vigyorával ajándékozta meg Agathát, miközben egy bögre kávét kavargatott. A mosoly ráncokat rajzolt az arcára, hegyes orrát ás állát még inkább rajzfilmfigura-szerűvé téve. Agatha szemében Simon csak egy mókás külsejű fiatalember volt. Sötétkék öltönyzakója kissé kicsinek tűnt, akárcsak a rövidre szabott nadrág, ami látni engedte a fiú élénk narancssárga zokniját és kopottbarna cipőjét, amely éppolyan hegyesen meredt előre, mint a gazdája álla. A furcsa külső ellenére Simon sosem szenvedett hiányt női csodálókból, és detektívként is értékes erőforrásnak bizonyult, habár olykor elég hanyagul végezte a munkáját.

– Mi ez a ramazuri azzal a hullával a parkban? – kérdezte a fiú.

– Cseréld le a zoknid, Simon – szólt rá Agatha. – A diszkréció a jelszavunk, és sosem fogsz elvegyülni a tömegben, ha ilyen zoknit viselsz.

Simon mosolya egy pillanatra sem hervadt le, azt a halovány benyomást keltve Agathában, hogy provokatív célzattal vette fel a zoknit, pontosan erre a reakcióra számítva. Agatha Patrick Mulliganre pillantott. Az egykori, ma már nyugdíjas rendőrtiszt összevont szemmel nézett Simonra, szikár vonásai mogorva arckifejezést kölcsönöztek neki. Kinyitotta a tárcáját. Nyilvánvalóan egy fogadás tétjét készült kifizetni. A zokni tárgyában.

Agatha a szemét forgatta, aztán benyitott saját irodájába.

Alighogy körülvitorlázta az íróasztalát, amely a kicsiny helyiséget uralta, és betette ridiküljét egyik feneketlen fiókjába, Helen Freedman tűnt fel az ajtóban egy csésze kávéval, egy dossziéval és a Mircesteri Hírmondó egy példányával. Helen talán a leggondosabb ember volt, akit Agatha valaha ismert. A középkorú, páratlanul gyakorlatias asszony titkárnőként dolgozott az irodában, de a legtöbb napi szervezési feladatot is ellátta.

– Néhány kimenő számla – tette le Helen az asztalra a kávét, az újságot és a mappát –, néhány aláírnivaló bejövő számla, és pár elég érdekes költség Simon részéről.

Agatha bólintott Helennek, megköszönte a kávét, és megkérte a nőt, hogy szóljon a többieknek: tíz perc múlva megbeszélés. Aztán leült, és átadta magát a kávé élvezetének, meg a sztorinak a következő főcím alatt: „Halott a gyeptekepályán”.

Miután a többiek a széküket magukkal húzva, szabad kezükben papírlapokkal, kávésbögrével összegyűltek Agatha irodájában, másról sem esett szó, csak a parkban talált halott férfiról. Agatha azzal hárította a kérdéseiket, hogy tragikus balesetnek tűnik a dolog, ezzel azonban csak csalódott morgásokat aratott.

– Agatha Raisin belebotlik egy hullába, és egy egészen picike bűntény sincs a dolog mögött? – Simon megjátszott hitetlenkedéssel szorította fél kezét a mellkasára. – Ez tényleg lehetséges?

– Nos, csakugyan kissé gyanúsnak találom az egészet – ismerte el Agatha –, és természetesen érdekel, mi történt, de meg kell várnunk, mit mond a halottkém a pénteki meghallgatáson. Azonban most térjünk rá a többire! – Agatha átpörgetett egy mappát, kihúzott egy papírlapot, és végigfutotta a szemével. – Simon, hogy haladsz a Popplewell-raktár ügyével? Láss el friss információkkal, kérlek.

– Hát, igazából egy kis problémába botlottam – fészkelődött a székén Simon. – Nyilván tudja, hogy Victor Popplewell raktárhálózatot üzemeltet, ahonnan az ország minden részébe postáznak árucikkeket a kutyakajától a digitális rádiókig. Mr. Popplewell jó munkaadónak tartja magát, aki tisztességes bért és táppénzt fizet az alkalmazottainak.

– Emlékszem, találkoztam vele. Azért fizeti meg jól a munkatársakat, hogy lojálisak maradjanak, és ne dézsmálják meg a szállítmányokat.

– Pontosan! – Simon csettintő hangot hallatott a szájával, majd az ujjával is csettintett hozzá, és Agathára mutatott, akár a tévés műsorvezetők, amikor a fődíjat nyeri meg valaki. Agatha utálta, amikor ezt csinálja. – Az egyik raktárvezetőjük, Deirdre Higginbotham sok időt töltött otthon hátfájással, s bár orvosi igazolás is megerősíti a krónikus betegséget, Mr. Popplewell úgy gondolja, a nő átb…

Agatha összevont szemöldökkel nézett rá.

– …hogy a nő kihasználja a jó természetét. Mr. Popplewell azt kérte, tartsuk rajta a szemünket, úgyhogy megfigyelés alá vontam a nőt.

– De miért tartalmazza ez a költségnyilvántartó – emelte fel Agatha a papírlapot, amit eddig tanulmányozott – a Mata Hari bárba, a Csini Csajokba, a Shirley’s Girliesbe és a Lépesmézesbe szóló belépődíjakat és az ott elfogyasztott italok árát?

– Sztriptízbárok? – kuncogott Toni. – Költségelszámolással jársz éjszakai klubokba, Simon?

Agatha meglepetten pillantott Tonira.

– Mi az? – vont vállat a lány továbbra is mosolyogva. – Mindenki tudja, miféle klubok ezek. Én is tudom. Nem mintha ebben a bizniszben utaznék.

– Valóban nem – hangsúlyozta Simon felemelt kézzel a mondandóját –, de úgy gondolom, hogy megfigyelt alanyom viszont igen. Az a gyanúm, hogy Deirdre Higginbotham a fájós hátával rendszeresen színpadra lép az említett bárokban, mint Kígyócsípőjű Cindy, és a hátával a világon semmi baj, nekem elhihetitek.

– Szóval úgy gondolod, a betegszabadságát arra használja, hogy másodállásban sztripperkedjen? – kérdezte Agatha. – Ez nem túl jó hír. Mármint semmi bajom a sztriptíztánccal – mindannyiunknak élnünk kell valamiből –, de ezt semmiképp nem a fizetett betegszabadsága idején kéne csinálnia. Milyen bizonyítékod van?

– Semmilyen – ismerte el Simon. – A nő kapucnit visel, amíg bemegy a klubokba, és a személyzeti bejáratot használja. Onnan már nem követhetem, brutális ruhásszekrények állnak a bejáratoknál, hogy ne mehessen be illetéktelen. Azt sem fogadják örömmel, ha fényképezni próbál az ember. Odabent még nagyobb darab fickók posztolnak, akiknek még rosszabb lesz a kedve, ha valaki fényképezni próbál.

– Viszont láttad táncolni – jegyezte meg Agatha. – Az italszámlák alapján számos alkalommal.

– Minimum három ital fogyasztása kötelező ezeken a helyeken – szólt közbe Patrick, majd Agatha kérdő pillantására hozzátette: – Zsaru voltam. Ilyesféle klubokban találkoztunk az informátorainkkal.

– Úgy tűnik, én vagyok itt az egyetlen, aki nem ismerem ezeket a helyeket – fordult vissza Simonhoz Agatha. – Láttad színpadon, tehát be tudod azonosítani.

– Nem igazán. Mindig kígyómintás álarcot visel.

– És sosem veszi le?

– Az egyetlen ruhadarab, amit sosem.

– Valami ismertetőjel a testén?

– Van bizony, a tetoválás – vigyorodott el Simon. – Nem csak a tánca miatt hívják Kígyócsípőjű Cindynek. – A fiú meghökkentő hitelességgel tekeregni kezdett a székében. – Egy csörgőkígyó feje van rátetoválva az egyik csípőjére, a másikra a farka. Olyan, mintha a kígyó teste eltűnne a…

– Köszönjük, Simon – vágott közbe Agatha –, de ez nem túl nagy segítség. Aligha mondhatjuk Mr. Popplewellnek, hogy kérje meg Deirdre Higginbothamet: mutassa meg neki legközelebb a csörgőkígyóját, ha találkoznak. Még gondolkodnom kell, hogyan lépjünk tovább.

A beszélgetés innentől az esetek gyors számbavételével folytatódott az elmaradhatatlan válási ügyektől a jószomszédi vitákig, köztük az iroda mindennapi betevőjét jelentő, szokásos megbízásokkal a különféle céges ügyfelektől.

– Egyszóval nem fogunk unatkozni – összegezte Agatha. – Befutott valami új eset?

– Egy Miss Featherstone nevű hölgy telefonált, aki azt állítja, egy férfi kémkedik utána a nappalijában.

– Egy kukkoló? – kérdezte Agatha.

– Nem egészen – felelte Toni. – A hölgy azt állítja, a pasas betoppan a szobába, és nézi őt.

– Ez elég hátborzongatónak hangzik – jegyezte meg Agatha –, de akár kukkoló, akár betörő, a rendőrségre tartozik, nem ránk.

– Jelentette a rendőrségnek – pillantott le Toni a jegyzeteire –, azok ki is mentek, de nem találták nyomát betörésnek vagy annak, hogy bárki más tartózkodott volna a lakásban. Megérdeklődtem a rendőrségnél, és úgy tájékoztattak, mivel nem történt bűncselekmény, nem tehetnek semmit.

– Feltételezem, ez a Miss Featherstone helybéli lakos – vetette fel Agatha. Toni bólintott. – Keressük ma fel később. Más egyéb?

– Jelentkezett egy cég, amelyik az önkormányzatnak dolgozik – szólalt meg Patrick szokásos tárgyilagos hangján. – A szemétszállításra szerződtek az önkormányzattal, a szemeteskocsikat üzemeltetik, amelyek Mircester-szerte járnak. Az egyik cégvezető egy régi barátom, és szeretné, ha utánajárnánk a pletykáknak, miszerint az alkalmazottaik drogot terjesztenek. Ha ez igaz, a vállalkozás természetesen a rendőrséghez fordul, de előbb szeretnék ellenőrizni a pletykák valóságtartalmát, hogy elkerüljék a felesleges hercehurcát akár a rendőrséggel, akár az önkormányzattal.

– Arra gondolsz, hogy az önkormányzat felmondana nekik, ha kiderülne, hogy a szemeteseik dílerkednek? – kérdezte Simon.

– Pontosan – erősítette meg Patrick. – Azt akarják, hogy valaki diszkréten járjon a kocsikkal, és ellenőrizze, mi történik.

– Nos, Simon – Agatha elmosolyodott, ahogy az íróasztal túloldalán a fiatalember képén eluralkodott a rémület –, itt a nagy lehetőség, hogy gyakorold a diszkréciót. Le azzal a narancssárga zoknival, és állj be szemetesnek.

– Egy szemetesautóval furikázzak? – hördült fel Simon. – Ez komoly?

– Te vagy az egyetlen közülünk, aki hihetően alakíthat egy álruhás szemetest – mutatott rá Agatha. – Patrick már benne van a korban az efféle munkához, és sem Toni, sem én nem illünk a képbe. Egyeztess Patrickkel a részletekről. Végeztünk? Jól van – meg kell csinálnom némi papírmunkát.

Simon és Patrick visszamentek a közös irodába. Toni is utánuk indult, de megvárta, míg a két férfi kimegy, aztán Agathához fordult.

– Még egy hívás befutott – szólalt meg. – Sir Charles Fraithtől.

– Mit akart? – Agatha gyanakodva pillantott fel Tonira. – Miért nem engem hívott a mobilomon?

– Attól félt, hogy maga egyszerűen leteszi.

– Jól tette, ha ettől félt.

– Azt mondta, több fontos dolgot is meg kellene beszélniük. Az egyik egy barátjával kapcsolatos, egy vitatott apasági ügy.

– Intézem, Toni.

– Biztos benne? Foglalkozhatok vele, ha szeretné.

– Megbirkózom vele, köszönöm. – Agatha állkapcsa megfeszült.

Valóban megbirkózik? Az elegáns Sir Charles, régi barátja és szeretője addig játszott felelőtlenül Agatha érzelmeivel és lojalitásával, amíg ketten véletlenül össze nem futottak egy gironde-i szőlőbirtokon. Agatha megfogadta, hogy soha többé nem engedi vissza Charlest az életébe, és nem is fogja. Ha Charlesnak a Raisin Nyomozóiroda professzionális segítségére van szüksége, az más. Ugyanolyan udvarias, eredményes kiszolgálásban lesz része, mint bármely más ügyfélnek. Igen, tudja kezelni Sir Charles Fraitht.

– Nem szeretnék beleavatkozni – folytatta Toni –, és akármi történt is Franciaországban, nem az én dolgom, de…

– Jól mondod. Nem a te dolgod.

– Bocsánat, csak nem szeretném, ha ismét csalódás érné – mondta a lány. – Aggódom, hogy…

– Nem szükséges! – csattant fel Agatha. – Teljességgel képes vagyok vigyázni magamra, nagyon köszönöm!

– Oké, legyen úgy. – Toni sietve elhagyta az irodát. Túl sok puskaporos beszélgetésben volt már része, amikor mindketten jól felhúzták magukat, és a főnöke végül robbant.

Agatha sóhajtott egyet, és visszatért az asztalán heverő papírokhoz. Tudta, hogy nem bánt szépen Tonival, és megfogadta, hogy jóváteszi. Végtére is több mint a munkaadója, és semmi értelme összerúgni vele a port. Ami Charlest illeti, itt meg semminek nincs már értelme. Ez a kapcsolat egy érzelmi aknamező. Kiűzte a fejéből a problémát egy borítékkal, ami az asztalán magasodó kupac tetején hevert. A „Személyesen” felirat virított rajta.

Belül egy papírlapot talált, rajta rövid, géppel írt üzenet. Agatha gyorsan megfordította a lapot, végigfuttatta ujjait a hátán. Valóban írógéppel készült, nem számítógéppel, érezni lehetett az apró horpadásokat a betűknél a papír hátulján.

Az üzenet még ennél is különösebb volt:

 

NEM ÖNGYILKOSSÁG.

NEM BALESET.

AZ ADMIRÁLIST

MEGGYILKOLTÁK!

 

Déli tizenkettő után Agatha megkocogtatta a saját szobáját és a közös irodahelyiséget elválasztó üveget, és jelzett Toninak, hogy jöjjön be. A lány kissé komor ábrázattal fogott egy jegyzetfüzetet, és kötelességtudóan megállt Agatha íróasztala előtt.

– Fogad bennünket ma Miss Featherstone? – kérdezte Agatha.

– Igen, beszéltem vele korábban. Bármikor örömmel lát minket. Otthon van egész nap.

– Remek. Indulhatunk, amint készen állsz. – Agatha elhallgatott egy pillanatra, aztán így folytatta. – Toni, ami azt az előbbi dolgot illeti, én….

– Nem megy át most sziruposba, ugye?

– Sziruposba? – Agatha megfeszült, aztán egy homlokráncolás kíséretében kiengedett. – Egyáltalán nem szokásom, bármit jelentsen is ez.

– Akkor jó – mosolyodott el Toni. – Nem bírnék elviselni egy szirupos Agatha Raisint.

– Remélem is. – Agatha leengedte a vállát. Normál esetben, ha valaki ugratni próbálta, merev lett és védekező állásba helyezkedett. Gyűlölte, ha cukkolják. Ha valaki tréfát űz belőle, általában azt jelenti, hogy fölényben van vele szemben, gondolta, márpedig ő utált veszíteni. Toni más eset volt. Az ő gyengéd heccelődése nem volt bántó – nem követelt bocsánatkérést, és nem keltett kellemetlen érzéseket. – Ebből mit veszel ki?

Agatha átnyújtotta a „Személyesen” feliratú borítékot Toninak. A lány megforgatta a kezében, megvizsgálta elölről és hátulról is.

– Pontosan címezték – állapította meg. – Gondos munka. Úgy tűnik, egy ódivatú írógépen pötyögték. Postabélyeg és pecsét nincs, tehát személyesen hozták be. – Előhúzta a papírlapot a borítékból, és ahogy kihajtotta, elámult. – A mindenit! Valaki nagyon fel akarja kelteni az érdeklődését a tekepályás haláleset iránt.

– Nyilvánvalóan – értett egyet Agatha –, és ez a valaki szeretne névtelen maradni.

– Mit fog tenni?

– Pontosan azt, amit attól a pillanattól szándékozom, hogy megláttam az Admirális holttestét: megtalálom a gyilkost! Foglalkozzunk most Miss Featherstone-nal, azután elmegyünk a tett színhelyére.

 

Agatha és Toni gyalog indultak el az irodából Miss Featherstone lakásához, a mircesteri városközpont túloldalán elterülő folyópartra. Még nem volt igazán ebédidő, de a főutca környékén rengeteg vásárló bóklászott, élvezték a jó időt, és az esélyét, hogy kifognak valami komolyabb leárazást, amit a nagyobb üzletek többsége hirdetett „nagy nyári vásár”-ként. Agatha véleménye szerint ez a nyári akció feltűnő sietséggel követte a „Tavaszi nagytakarítást”, a „Mohó márciust”, a hagyományosan egy hónapig tartó „Januári készletkisöprést” és a tavalyi „Különleges karácsonyi akciót”, meg egy sor más leárazást, amelyek egymást érték végeláthatatlanul. Ebből egyértelműen a nyomdász profitál a legtöbbet, okoskodott Agatha, aki előállítja a plakátokat meg szórólapokat.

Miután elhagyták a nyüzsgő bevásárlónegyedet, a folyópart felé vették az irányt. Egyik oldalon meredek füves part lejtett a víz irányába, a másikon napfényben sütkérező büdöskékkel, begóniákkal és petúniákkal beültetett virágágyások tarkállottak. Elhaladtak néhány, padon aszalódó, álmatag hajléktalan mellett, előttük a földön egy üres sherrysüveg hevert elhagyottan.

– Szomorú, ahogy az ital tönkretette őket, nem? – szólalt meg Toni.

– Nem az ital, Toni – ingatta a fejét Agatha. – Ők tették tönkre magukat. Az ital az ő választásuk volt. Bármilyen problémát szerettek volna megoldani az alkohollal, annak már nincs jelentősége most, hogy a fegyver visszafelé sült el. Most már az ital irányít.

– Azt hiszem, mindketten tudjuk, hogyan működik ez – bólintott Toni.

Rövid csönd állt be köztük. Amikor Toni dolgozni kezdett az irodának, Agatha segített neki, hogy elmeneküljön bántalmazó, alkoholista anyjától. Agatha szülei szintén reménytelenül piáltak, és első férje, Jimmy Raisin maga is egy kellemetlen, erőszakos, iszákos figura volt.

– Gondolja, hogy az Admirális is alkoholista volt? – vetette fel Toni. – Nyilvánvalóan arra számított, hogy rum van az üvegben, és kora reggel készülhetett meginni.

– Majd kiderítjük – felelte Agatha. – Teljes képet kell kapnunk arról az emberről, hogy rájöhessünk, ki akarta a halálát.

Agatha lepillantott a sherrysüvegre. Látta, hogy ugyanaz a márka, amit Margaret Bloxbyval szopogatnak olykor a lelkészlakban, így aztán elhatározta, hogy meglepi barátnőjét valami elegánsabb változattal.

A sétányon bekanyarodva elérkeztek a társasházhoz. Egy kovácsoltvas tábla hirdette felvágósan, hogy ez itt a Molyneux lakókomplexum. A ház egy modern, ám tetszetős, háromemeletes téglaépület volt, a folyóra néző balkonokkal, a földszinti lakásokat kövezett teraszok ékesítették, és egy belső udvaron ugyanazzal a nyári pompával tarkállottak a virágágyások, mint amit a folyóparton láttak.

Miss Featherstone lakása a másodikon nyílt a rendezett, tiszta lépcsőházból. A lakásajtó előtt a lábtörlőn kedves felirat üdvözölte a vendéget, a csengő vidám dallamot játszott.

– Csinos kis ház! – jegyezte meg Toni. – Sokkal szebb, mint ahol én éltem.

– Nem rossz – értett egyet Agatha, habár ez messze volt attól a zsúpfedeles, lilaakácos cotswoldsi idilltől, ami egykor Londonból Carselybe csábította őt.

Sötét hajú, szemüveges hölgy nyitott ajtót, Agatha úgy saccolta, a hatvanas éveiben járhat. Zöld kardigánt viselt, hozzá egy elegáns, skót kockás szoknyát, a nyakában bizsu gyöngysort.

– Ön bizonyára Mrs. Raisin – mosolygott Agathára –, ön pedig a fiatal hölgy, Toni, akivel telefonon beszéltem, igaz? Jöjjenek csak be.

Végigvezette őket egy keskeny előszobán, amelyből balra egy hálószoba, egy fürdőszoba és egy konyha nyílt, majd a folyosó egy tágas nappaliba torkollott. Az ablakai a folyóra néztek, és egy kis erkély is tartozott hozzá. Egy elektromos kandalló körül két fotel és egy kanapé állt – úgy néztek ki, mintha soha nem terhelte volna nehezebb súly őket a virágmintás ülőpárnára helyezett, összehajtott porvédő huzatnál. A dekoratív kandallópárkányt megannyi díszítőelem népesítette be, a világító balerinától egy szomorú kis lurkón át egy játékos cicáig. A szoba éppolyan nett és tiszta volt, mint Miss Featherstone maga. Agatha észrevette, hogy két, zsinórral ellátott vészhívó is van a szoba szemközti sarkaiban, de az előszoba végében is látott egyet.

– Üljenek le – kínálta hellyel őket a háziasszony. – Hozok teát, épp felforrt a víz.

Agathának már-már bűntudata támadt, hogy leülve behorpasztja a kanapét; Toni óvatosan leereszkedett mellé.

– Ragyogóan tiszta otthon – állapította meg a lány.

– Makulátlan – helyeselt Agatha. – Úgy tűnik, nagyon igényes magával és a lakásával szemben is.

Miss Featherstone gyorsan visszatért egy tálcával, amit egy kis kávézóasztalra helyezett vendégei elé. Kitöltötte a teát a porceláncsészékbe, és omlós csokis keksszel kínálta őket.

– Gyönyörű a lakása, Miss Featherstone – jegyezte meg Toni. – Mióta él itt?

– Amióta nyugdíjba vonultam. Volt egy kis házam, de a kert rendben tartása már túl sok gondot jelentett.

– Látom, van több vészhívója – szólalt meg Agatha. – Ezekkel tud segítséget kérni, ha baj van?

– Igen – bólintott Miss Featherstone. – Vészhelyzet esetén riasztják a gondnokot, aki a lakótömböt felügyeli.

– Akkor is valamelyik vészhívót használta, amikor az a férfi behatolt a lakásába?

– Ó, nem, nem! – Miss Featherstone elég rémültnek látszott.

– Ezek baleset vagy rosszullét esetén használhatók. A férfi miatt a rendőrséget hívtam.

– De a rendőrök nem találták behatolás nyomát, igaz? – csatlakozott Toni a beszélgetéshez.

– Szemlátomást nem – vont vállat az asszony –, de az az ember mégis többször is itt járt a szobámban.

– Hogy jutott be? – kérdezte Agatha. – Az erkélyen át, vagy a bejárati ajtón?

– Igazából sosem láttam, hogy bármelyiket is használta volna – ismerte el Miss Featherstone. – Esténként szeretek üldögélni és olvasni valamit, vagy tévézni egy kicsit, és nemegyszer támadt már az az érzésem – biztosan ismerik ezt –, mintha valaki figyelne. Ilyenkor megfordulok, és ott van: a könyvespolc mellett áll, vagy néha az előszobaajtóban.

– Mond vagy csinál valamit? – kérdezte Toni.

– Nem, csak áll, bámul, szinte meg sem mozdul.

– Ez igen rémisztően hangzik – jegyezte meg Agatha. – És ön ilyenkor rákiabál, elzavarja vagy segítségért kiált?

– Rendszerint annyira meg vagyok ijedve – kerekedett el rémülten Miss Featherstone szeme –, hogy megdermedek, és nem merek kiáltani. Nem tudom, mire ragadtatná magát az az alak, ha sikoltanék.

– Hogy néz ki az illető? – kérdezte Toni, miközben jegyzetelt.

– Mindig a sötétben áll – intett a hölgy a helyekre, ahol a férfi rendszerint felbukkan –, és sötét ruhát visel. Azt mondanám, elég átlagos.

– Ez borzasztó – szólt együtt érzőn Agatha. – Nem hagyhatjuk, hogy ez így menjen tovább. Mi volna, ha a szoba sarkaiba kis kamerákat szerelnénk fel, és így rögzíteni tudnánk a képét?

– Ó, nem hiszem, hogy ez működne – rázta a fejét az asszony. – Nem fog látszani a kameraképeken. Védi magát az ilyesmitől, ahogy a radaroktól is. Tudják, a Vénuszról jött. Föld körüli pályán hagyja az űrhajóját, és lézersugárral transzportálja magát ide. Ezért nem üthetett rajta a rendőrség sem.

Toninak megállt a toll a kezében írás közben. Agatha lefagyott egy pillanatra, aztán finoman visszahelyezte a teáscsészét a kisasztalon várakozó tányérkájára.

– Nos, Miss Featherstone – szólalt meg –, azt hiszem, most már eleget tudunk, hogy elbírjunk az üggyel. Nem igaz, Toni?

– Hát persze – bólogatott a lány. – A legjobb, ha indulunk. Hamarosan keresni fogjuk, Miss Featherstone.

Nem szóltak egy szót sem, míg ki nem értek a Molyneux komplexumból.

– Kivel beszéltél a mircesteri rendőrségtől Miss Featherstone-ról, Toni? – kérdezte Agatha, miközben a folyót nézte magasra tartott fejjel, kezét pedig szorosan összekulcsolta a háta mögött.

– Valami új ember volt – felelte Toni, és a jegyzetfüzetébe pillantott. – Egy bizonyos Easeman közrendőr.

– Keresztneve?

– Úgy rémlik, mintha Pault mondott volna. – Toni ebben a pillanatban leengedte a kezét, a földre bámult, és hitetlenkedve rázta a fejét. – Nem hiszem el, hogy bedőltem…

– Hagytad, hogy valaki kiadja magát egy Paul Easeman nevű rendőrnek, és dörzsölje a tenyerét, hogy mi szellemek után vetődünk?

– Sajnálom, Agatha, rá kellett volna jönnöm… Figyelmeztetnie kellett volna bennünket…

Agatha odafordult a lányhoz, kiengedte összekulcsolt kezét, nagyon sóhajtott, aztán így morgott:

– Nyilván nagyon okosnak hitte magát, hogy ekkorát röhöghet a kárunkra. Nos, gyorsan megbánja majd, ha rájövök, ki is valójában ez a „Paul Easeman”!

Aztán meglátta a végsőkig lesújtott Toni ábrázatát. A lány nyilvánvalóan úgy érezte, csalódást okozott a főnökének azzal, hogy bevette Paul Easeman kis tréfáját. Paul Easeman… – komolyan? Agathából kitört a nevetés.

– Akárki is a pasas, szüksége lesz a humorára, amikor visszavágunk – mosolygott szélesen, mire Toni képe felderült.

– Most pedig keressük meg a gondnokot, és beszéljünk vele szegény Miss Featherstone képzelt, űrbéli látogatójáról. Aztán elballagunk a tekeklubba és kicsit körbeszaglászunk.

 

A Mircesteri Gyeptekeklub a kíváncsiskodók, a rendőrök és a mentősök nélkül most sokkal csendesebb volt Agatha legutóbbi látogatásához képest.

Három klubtag szöszmötölt a rózsakertben, gyomlálták a földet és az elszáradt virágfejeket csipegették le. Agatha rögtön felismerte egyiküket.

– Jó napot, Mr. Partridge! – kiáltott oda integetve. – Bejöhetünk?

– Hát persze, Mrs. Raisin – felelte az osztrigaszemű férfi, lelapítva szálldosó hajszálait. – Örülök, hogy újra látom. Jöjjenek csak, szívesen látjuk magukat.

Agatha bemutatta Tonit, mire Stanley Partridge egy padhoz vezette őket, amely egy hatalmas vörösrózsa-bokor és egy hasonlóképp gazdagon burjánzó fehér változat között bújt meg.

– Mi szél hozta vissza, Mrs. Raisin? – érdeklődött az idős úr.

– Nagyon megtetszett ez a barátságos kis klub – mondta Agatha. – Azon tűnődtem, esetleg elkezdhetnék tekézni. Jó elfoglaltság lenne nyugdíjas éveimre.

– Remek sport! – helyeselt Mr. Partridge. – És igazi társasági időtöltés.

– Istenem! – szimatolt Agatha a levegőbe. – Ezeknek a rózsáknak csodás az illata!

– Későbbi napszakban még erősebben érezni – mosolygott Mr. Partridge. – A pink Gertrude Jekyll, a fehér pedig Desdemona. Mindkettő markáns illatú fajta. A Desdemona kicsit citromosabb aroma, a Jekyll sokkal édesebb. Megteremtik az egyensúlyt ezen a helyen.

– Gyönyörűek. Ön bizonyára sokat tud a rózsákról, Mr. Partridge – ismerte el Agatha.

– Sok szépséggel hálálják meg a kis ráfordítást – felelte az öregúr.

– Milyen csendes itt ma – jegyezte meg Toni.

– A rózsakert mindig a legjobb hely egy kis elcsendesedéshez, még ha a gyepen nagy csata zajlik is – kuncogott Mr.

Partridge.

– Ma senki nem játszik? – érdeklődött Agatha.

– Nem, Mrs. Raisin – felelte a férfi. – A rendőrség megengedte, hogy ha távoznak, folytassuk a szokásos tevékenységünket, de úgy döntöttünk, az a helyes, ha egész héten szüneteltetjük a játékot. Az Admirális iránti tiszteletünk jeléül, tudják.

– Az Admirális szeretett önökkel együtt szorgoskodni a rózsakertben? – Toni beleszimatolt az egyik fehér Desdemonába, és azonnal tüsszentett egyet. Zsebkendő után nyúlt a táskájába.

– Utálta a rózsákat – rázta meg a fejét Mr. Partridge, és szája sarka lefelé görbült a megvetéstől. – Mondhatnám, kedves is tudott lenni, olykor viszont elképesztő ötletekkel állt elő! El tudják képzelni, hogy ki akarta irtani ezeket a gyönyörű bokrokat, és zöldségeket ültetni a helyükbe?

– De hát mi a csodának tett volna ilyet? – borzadt el őszintén Agatha.

– Mert volt egy eszement elképzelése, hogy rumot csinál cukorrépából meg karottából. – Mr. Partridge egészen ideges lett. – Meg is csinálta volna. Mindig a saját feje után ment!

– És a kerttel is foglalkozott? – Toni bedobta a zsebkendőjét egy szemetesbe.

– Mindig úgy viselkedett, mintha ő volna a főnök. – Mr. Partridge hangjából csendes keserűség áradt. – Nagyon szerette osztani az észt, és mindenkinek elmagyarázni a tutit. A sétányok tartoztak hozzá, ő tartotta tisztán őket. Úgy hívta, azok a „védelmi vonalak”, amelyek távol tartják a gyomot a pályától. Rendszeresen használt gyomirtót.

– És ezt hol tárolta? – érdeklődött Agatha.

– A fészerben, ott hátul – mutatott hátra a válla fölött Mr. Partridge. – A rendőrség már bekukkantott. Megmutatom maguknak.

Végigvezette őket egy kövezett járdán a szerszámoskamráig, amit Agatha már látott korábbi ittjártakor. Odabent, ahogy a nap megtalálta útját a homályos ablakokon át, a fénypászmák látni engedték a legapróbb porszemcséket is, amint betáncolnak a nyitott ajtón. Mr. Partridge egy rumosüveg-gyűjteményre mutatott, amelynek darabjai szép rendben sorakoztak egy polcon a fészer hátuljában.

– Itt tartotta a gyomirtót. – Az öregúr ismét zord ábrázatot öltött. – Nem egy hétköznapi, bolti vegyszer. Nagyon erős méreg. Az országban évekkel ezelőtt betiltották, ő valami agyafúrt csókától szerezte be a mircesteri bolhapiacon. Azt állította, azért az üvegekben tárolja, mert ezeket használja mércének – egyetlen üveg elegendő volt valamennyi sétányra.

– Nem úgy hangzik, mintha ön elhinné, hogy valóban erre kellettek neki a rumosüvegek – jegyezte meg Toni.

– Ez is egy ok lehetett – felelte Mr. Partridge –, de az is, hogy senki ne tudhassa, mi van bennük. Nem akart lebukni az illegális gyomirtóval. Mi persze mind tudtuk, hogy nem rum van az üvegekben. Mégis ki tartana egy kerti szerszámoskamrában egy polcnyi rumot? Megjegyzem, egy vagy két üveg mindig igazi rum volt. Az Admirális megszállottja volt ennek az italnak. Én figyelmeztettem, hogy nem jó ötlet gyomirtót önteni az üvegekbe. Túl könnyen összekeverheti. És lám, végül, úgy tűnik, ez történt. Csúnya egy baleset.

– Ha illegális a szer – gondolkodott hangosan Agatha –, miért nem foglalta le a rendőrség?

– Nem töltöttek túl sok időt a klubban – magyarázta Mr. Partridge. – Az a fiatal őrmester, ööö…

– Wong őrmester? – segítette ki Agatha.

– Az az – helyeselt Mr. Partridge. – Szóval ő körülnézett, a beosztottjai végigjárták négykézláb a gyepet a pályán, aztán átvizsgálták a kertet is. Alapos munkát végeztek. Végül megint megjelent az az idősebb rendőr.

– Wilkes főfelügyelő? – kérdezte Toni.

– Igen ő – felelte Mr. Partridge. – Visszarendelte őket, mert valahol máshol volt rájuk szükség. Arra már nem maradt idejük, hogy itt hátul is átnézzék a terepet.

– Gondolja, valóban baleset történt? – Agatha megvizsgálta az üvegeket; az egyiknek, ami félig volt, lecsavarta a kupakját, és beleszimatolt. Határozottan gyomirtónak érzékelte, nem rumnak. – Volt az Admirálisnak ellensége? Bárki, aki gyűlölte őt annyira, hogy meg akarja ölni?

– Sajnálom, Mrs. Raisin – szólalt meg Mr. Partridge hirtelen nagyon izgatottan –, de vissza kell térnem a rózsákhoz. Tudja, még ma délután be kell fejeznem azt az ágyást, és…

– Akkor hát hagyjuk, hogy végezze a munkáját – mosolyodott el Agatha. – Köszönjük, Mr. Partridge.

Visszakísérték az öregurat a rózsakertbe, aztán a kapuból búcsút intettek neki.

– Kedves embernek tűnt – állapította meg Toni az irodába menet –, de feltűnően ideges lett, amikor maga az Admirális lehetséges ellenségeiről kérdezte.

– Azt hiszem, váratlanul érte a kérdés – latolgatta Agatha. – Annyi bizonyos, hogy van itt pár ember, akik nem rajongtak az Admirálisért, beleértve Mr. Partridge-t.

– És mi volt az a nyugdíjba menős história?

– Felejtsd el, Toni. – Agatha olyan mozdulatot tett a kezével, mintha elvágná a témát. – Az sosem fog megtörténni.





Harmadik fejezet

 

James Lacey megtorpant a régiségbolt előtt, ami a Raisin Nyomozóiroda első emeleti irodája alatt működött. Egy fehér zsinórral díszített vörös katonai dob és egy gyalogsági, cilinder formájú huszárcsákó ragadta meg a figyelmét. Mint korábbi tiszt, James összehúzott szemmel tanulmányozta a katonai jelvényeket a két tárgyon, és egy pillantás elég volt ahhoz, hogy megállapítsa: hamisak. Aztán meglátta a tükörképét – nem a kirakatban, hanem a dob mögött álló, cifrán díszített tükörben. Kihúzta magát, amennyire csak tudta, és végigsimította sportzakója elejét. Úgy érezte, még mindig katonás a tartása. Magas volt, bőven száznyolcvan centi fölött, karcsú és szálegyenes, szögletes vállal, görnyedtségnek jele sem mutatkozott. Sötét hajába belevegyült egy-két őszes tincs az elmúlt években, ám egykori katonatársaival ellentétben még mindig dús hajzattal büszkélkedhetett. Úgy ítélte meg, elég jól tartja magát. Agatha csinos nő volt, de vajon ő, James, tényleg méltó partner hozzá? Végül is kék szeme még mindig pajkosan csillog, nemdebár? Jobbra-balra mozgatta a fejét, kereste a csillogást, összehúzta a szemét, majd hirtelen tágra nyitotta, hátha így felszikrázik. Ekkor vette észre, hogy Mr. Tinkler ugyancsak furcsálkodva méregeti. James maflán rámosolygott, kurtán biccentett, majd odébbállt.

Miután munkatársai már hazamentek, Agatha egyedül szöszmötölt az irodában, amikor megszólalt a kaputelefon. A nap folyamán az utcai ajtót rendszerint nyitva tartották, de tudta, hogy a többiek közül valaki bezárhatta, amikor elment, épp az ő biztonsága érdekében. Ez kedves figyelmesség volt, csak épp azzal járt, hogy Agathának most ott kellett hagynia az asztalán heverő dossziékat, és átmenni a közös irodán az újra felberregő kaputelefonig. Ciccegett, felpattant, és átviharzott a másik helyiségen, hogy aztán rátenyereljen a válasz gombra.

– Zárva vagyunk! – csattant fel. – Viszontlátásra!

– Nem túl barátságos itt az ügyfél-kommunikáció – jött James hangja a kagylóból.

– Te pedig nem vagy ügyfél, James. Mit szeretnél?

– Beengedsz?

– Nem.

Agatha elengedte a gombot, és a berregés abban a pillanatban ismét felharsant. Sóhajtott, tudta, hogy a férfi nem adja fel, így hát megnyomta a nyitógombot. James lépteinek hangját visszaverte a lépcsőház, minden egyes grádicson katonai precizitással csattant a cipője, tartva a menetelés ütemét.

– Jó estét! – köszönt be mosolyogva az irodába. – Min dolgozol ilyen sokáig?

– Miért lenne késő, James? Még hét óra sincs.

– Igen, de hosszú napod volt. Jó korán elmentél otthonról reggel.

– Nocsak, megfigyelés alatt állok? Azt hittem, a mások után való szimatolás az én dolgom, nem a tiéd. – Agatha keresztbe fonta a karját, és oldalra billentette a fejét.

– Kávéztam éppen, és az ablakon át a kertet bámultam – védekezett James. – Akaratlanul is észrevettem, hogy elindulsz.

– Szóval, mi szél hozott ebben a szokatlan napszakban? Idejét sem tudom, mikor jártál itt utoljára.

– Ó, én emlékszem! – ragyogott fel James arca. – Még házasok voltunk, és…

– Igen, tudom, James. Igazából nagyon pontosan tisztában vagyok vele, mikor voltál itt. De most az érdekelne, pillanatnyilag minek köszönhetem… Át kell még néznem pár jelentést.

– Hát, meglepetés! – James egy másodosztályú bűvész tétova mozdulatával előrántott a belső zsebéből egy prospektust.

– Nyílt egy új vendéglő Eveshamben, egy Marco nevű fickó üzemelteti, és mint megbecsült utazási szakírónak és étteremrajongónak, felajánlott nekem egy különösen kedvezményes vacsorát két személyre!

Agatha pár pillanatig némán fontolgatta az ajánlatot. Aligha találta hízelgőnek, hogy egy diszkontvacsorához legyen partner, de miután szigorúan tartotta magát a kalóriakontrollos ebédhez, a gyomra az elmúlt fél órában jó nagy zajt csapva hívta fel magára a figyelmet.

– Na, mit szólsz? – lengette meg James a szórólapot. – Azt mondják, egészen különleges hely. Na, jó, ezt Marco mondta, de végtelenül kedves pasas, és én bízom a szavahihetőségében.

– Jaj, James… – mosolyodott el Agatha, és nem tudta eldönteni, hogy a férfi kitartásának köszönhetően adja-e be a derekát, vagy a gyomra követelőzésére. – Biztosan nagyon kellemes hely. De kérek pár percet, hogy befejezzem itt a munkám. James győztesen visszadugta a szórólapot a belső zsebébe, és leült Helen Friedman asztalához a közös irodában. Megcsörrent a telefon, mire James a lelkesültségtől felbuzdulva a kagyló után nyúlt, hiába gesztikulált Agatha kézzel-lábbal az irodájából, hogy ne vegye fel.

– Raisin Nyomozóiroda – szólt bele a férfi komoly hangon a telefonba, meghazudtolva az arcán szétterülő mosolyt. – Miben segíthetünk? Hogy mi? Ezt komolyan mondja? Tartsa a vonalat, uram, Mrs. Raisin rögtön a telefonhoz jön. Addig kihangosítom.

Agatha kiviharzott az irodájából, és dühös pillantásokat lövellt Jamesre.

– Kérem, uram, elismételné, amit mondott, hogy Mrs. Raisin is hallja?

– Igen, persze. – Fakó férfihang hallatszott, nazális tónussal, a mondandóját szinte érzelemmentesen közölte. – Szeretném, ha kiderítenék, miért járnak a kertemben idegen lények. Múlt héten három varázsló bukkant fel, mindegyik fekete ruhában, narancssárga süvegben, fehér szakállal. Aztán megláttam Aslan szellemét.

– Aslan? – James alig tudta megőrizni a komolyságát. Agatha a szemét forgatta, és megfordult, hogy visszamenjen az irodájába. – Az oroszlán abból a regényből, Az oroszlán, a boszorkány és a ruhásszekrényből?

– Pontosan. Teljes életnagyságban láttam, és hófehér volt, akár egy szellem. Most meg itt vannak ezek a megtermett, mosolygós patkányok.

Agatha megtorpant, és csak a szájával formálta hitetlenkedve:

– Hogy micsoda?

– Elnézést, uram, megismételné? – James udvarias maradt, de a nevetés már készült kitörni belőle.

– Óriási, mosolygós patkányok – mondta a hívó. – Tegnap este egy egész csapat dorbézolt a kertemben. Próbáltam tévét nézni, de folyton bebámultak a teraszajtón át, és rajtam vigyorogtak.

– Hívta már a rendőrséget ezek miatt a lények miatt? – kérdezte James.

– Természetesen. Aslan után közölték, hogy elmebeteg vagyok.

– Egyetértek – motyogta az orra alá Agatha.

– Na és mi történt a vigyorgó patkányokkal? – érdeklődött James, szemlátomást jól szórakozva.

– Hát, kimentem, hogy szétkergessem őket – felelte a férfi –, és el is pucoltak. Az egyikhez sikerült közel férkőznöm, erre előkapott az erszényéből egy patkánybébit, ledobta a fűre, aztán iszkiri!

– Csakugyan? – Agatha meglepetésére James arcára most aggodalom ült ki, a hangja is komolyabb lett, hirtelen kihúzta magát. – És mi történt azzal a bébivel?

– Még mindig itt van – mondta a férfi. – Fogalmam sincs, mit kezdjek csórikámmal.

– Meg tudná adni a nevét és a címét? – kérdezte James, aztán dühösen firkált valamit egy jegyzettömbre. – Jól van, Mr. Collins. Egy fél órán belül ott leszünk. Ha újra felbukkannak a mosolygós patkányok, ne kergesse el őket, rendben? Megígéri? Jól van. Hamarosan találkozunk.

– Te meg mi a nyavalyát művelsz, James? – sziszegte Agatha összeszorított ajkai közül. – Először felajánlasz valami kétes értékű, árleszállított vacsorát, erre most megígéred a segítségünket valakinek, akinek nyilvánvalóan dilidokira lenne szüksége, nem magánnyomozóra. Ma már elpocsékoltam az időmet egy oltári fiaskóra. Nem áll szándékomban újabb szellemeket üldözni!

– Türelem, Agatha! – emelte fel James békítőleg a kezét. – Ez a fickó az Eveshambe vezető út mentén lakik, szóval nem kell még kerülőt sem tennünk, és ha jól sejtem, érdekes esetnek ígérkezik.

 

Agatha kocsijával mentek, James már eleve busszal érkezett Mircesterbe Carselyből, abban a reményben, hogy hazafelé majd együtt autóznak vissza az Orgona közbe. Átkozta magában a buszt, amikor az körbefurikázott vele Carsely külső, lakótelepi részén, és felszállt egy csapat fiatal fiú kapucnis felsőkben, farmerben vagy melegítőnadrágban, ami épp mintha lecsúszni készült volna a fenekükről. Ledobták magukat az ülésekre, és miközben egymásnak röfögtek meg ordibáltak, két hüvelykujjuk úgy szántott a mobiltelefonjuk képernyőjén, mint a flipperjátékok karja. James –, egyenes tartással ült, kimagaslott az utasok közül, s bár feszengett a tudattól, hogy ingével és nyakkendőjével gúnyos pillantásokat arat, mégis elégedettséggel töltötte el, hogy a fiatal csordával ellentétben neki nem látszik ki az alsónadrágja.

Az Eveshambe vezető úton James ült a volánnál, Agatha pedig leszögezte, hogy miután ma már átvészelt egy találkozót valakivel, aki szentül meg volt győződve, hogy egy kukkoló látogatja a Vénuszról, nincs az az isten, hogy kibírjon még egy hangyást, aztán egy leárazott vacsorát, ahol még az az öröme sem lehet meg, hogy pár pohár bort megigyon. James boldogan lemondott az italról, és önkéntes absztinenciája kapcsán eljutottak a beszélgetésben az Admirális italozási szokásaihoz és a tekepályás gyilkossághoz.

– Eltekintve a megérzéstől – vetette fel James – milyen bizonyítékod van, hogy a fickót megölték?

– Igazából semmilyen – ismerte be Agatha. – Elképzelhető – nem túl valószínű, de azért lehetséges –, hogy matt részeg volt, és nem vette észre, hogy egy gyomirtós üveget húzott meg.

– De ezt te sem hiszed, igaz? Nem gondolod, hogy baleset volt.

– Valahogy már az első pillanatban sem tűnt annak, és minél többet hallok erről az emberről, annál inkább meg vagyok győződve, hogy némelyek a halálát akarhatták. Persze megoszlanak róla a vélemények a tekeklubban. Az egyik nő egyenesen egy szörnyetegnek írta le.

– Akkor az ösztöneid kellene követned, és gyilkosságként kezelni az ügyet.

– Nagyon lelkesen pártolod, hogy foglalkozzam az esettel.

– Hát persze. Sokkal izgalmasabb a társaságodban lenni, amikor egy gyilkos nyomában loholsz.

Agatha incselkedve pillantott Jamesre.

– Szóval a fennmaradó időben meg kissé unalmas vagyok?

– Nem rejtette el hangjának kötekedő élét.

– Na, olyan nincs! – mosolyodott el James. – Agatha Raisin soha az életben nem unalmas, de akkor bontakozik ki csak igazán, amikor megölnek valakit.

– Azt hiszem, igazad van – hagyta annyiban Agatha. James jól mondta. Azóta borzongatja a kellemes izgalom, hogy elolvasta azt az írógéppel írt üzenetet. Ha őszinte akar lenni magához, abban a pillanatban érezte, hogy gyilkosság történt, amint meglátta az Admirálist a füvön. Talán még egy kis bűntudatot is érzett emiatt. Tényleg élvezettel ízlelgeti a gondolatot, hogy valakit megöltek? Ez nem tűnik helyesnek. Egy gyilkos elfogása viszont határozottan az, és ebben ő meglehetősen jó volt. Izgalmát Mr. Collins óriási, vigyorgó patkányainak a gondolatával csillapította le, és kibámult az ablakon az elsuhanó vidéki tájra.

Mircestert elhagyva ráfordultak az A44-esre Evesham irányába. Az év ezen szakában teljes levélzetbe borult sövények árnyas zöld alagúttá varázsolták az utat a lágy esti fényben. Ahol az út menti vegetáció ritkásabbra váltott, végtelen kilátás nyílt az Evesham-völgy termőföldjeire egészen a Malvern-dombságig a messze távolban. Elhaladtak egy tábla mellett, ami a Broadway Towert hirdette. Agatha elmosolyodott. Csak egyszer járt ott, pompás kis bolondság az épület – egy húsz méter magas, csőszerűen keskeny kastély a környék legmagasabb pontján.

A legenda szerint Coventry grófja építtette több mint kétszáz évvel ezelőtt, hogy meglepje második feleségét, Barbarát. Az asszony kíváncsi volt, hogy Pershore-közeli udvarházukból, úgy húsz mérfölddel távolabbról vajon látni lehet-e a hegyen gyújtott jelzőtüzet. Végül láthatta.

Agatha elképzelte a gróf megkönnyebbülését, amikor észlelték a jelzőtűz remegő fényét. Barbara valószínűleg az a típusú nő lehetett, akinek jobb volt nem csalódást okozni. Akárcsak Agatha Raisin. Jamesre pillantott, épp rákanyarodott egy keskeny mellékútra. Sok szempontból jóval szerelmesebb volt belé akkor, amikor a férfi beköltözött a mellette lévő házba. Egy magas, jóképű idegen, akit Agatha fáradhatatlanul próbált meghódítani. James kissé tartózkodó viselkedése, és hogy nem ugrott rögtön fejest a lehetőségbe, csak még jobban feltüzelte Agathát.

Emlékezett, milyen eufóriát érzett, amikor James belement, hogy eljátssza a férjét egy fiatal túrázó meggyilkolása ügyében végzett nyomozás során. Emlékezett a remegős izgalomra is James közelében, ami csak fokozta rajongását. Sajnos valóságos házasságuk katasztrofálisan alakult. Talán mindketten túlságosan kialakították már a saját életüket, és nem könnyen osztották meg azt a másikkal. Egyik sem bánta meg igazán a válást. Mégis, ahogy telt-múlt az idő, szomszédokként és barátokként megmaradt a közelség. Világosan látszott, hogy még mindig működik valami kötelék közöttük, és amikor Agatha felvetette, hogy talán tévedés volt a válás, James készségesen egyetértett. A férfi csupa kedvesség volt, és fontosabb része lett Agatha életének, mint valaha. De vajon tényleg készen áll, hogy újra elköteleződjön James mellett? És ami pillanatnyilag, ahogy az autóval lassítottak, majd megálltak, még lényegesebb kérdésnek tűnt: készen áll, hogy elviselje Mr. Collinst és képzeletbeli menazsériáját?

– Ez az – szólalt meg James, és leállította a motort. – Szépen karbantartott háznak látszik.

– Ez a világon abszolúte semmit nem jelent – idézte fel Agatha aznapi tapasztalatát. Azt viszont el kellett ismernie, hogy tényleg áradt valami báj ebből az otthonból. A nap utolsó sugarai vidáman játszottak a kőből épült falakon, amelyeket gondosan rakott cseréptető fedett. A két földszinti és a három emeleti ablak fakerete fehéren csillogott, a festésen egyetlen repedés vagy málló folt nem látszott. A nyitott verandát, amely a szikrázóan piros ajtónak szolgált védelmező előtérként, szinte elborította a vidáman burjánzó sárga futórózsa.

Pocakos úriember nyitott ajtót, a hetvenes éveiben járhatott. Beinvitálta őket. Kényelmes, öreg, szürke kardigánt, szürke nadrágot viselt, és a feje búbja épp James válláig ért. Miután kölcsönösen bemutatkoztak egymásnak, bevezette vendégeit.

– Kedves otthona van – bókolt az öregúrnak James, míg leültek a társalgóban. A helyiség a ház frontjától egészen egy teraszra nyíló, földtől plafonig érő üvegajtóig terjedt.

Agatha körülnézett. Egy jókora, sötétbarna kanapét és két túlméretezett fotelt látott, ez utóbbiakat virágmintás párnák ékesítették. A nyitott kandallón díszes tükör állt. A kandallópárkányon családi fotográfiák sorakoztak, rajtuk az egyes életszakaszaik uniformisaiban tündöklő ifjak a keresztelőruhától az iskolai formaöltözéken át az egyetemi diplomaosztó-palástokig és az esküvői ruhákig. Hasonló képek lógtak a falakon, borítottak be néhány kisasztalt és egy széles komódot.

A szoba nem igazán találkozott Agatha ízlésével, de tiszta, rendezett helyiség volt, és felülmúlta a várakozását. Normális, kényelmes otthon; semmiképp nem egy fantaszta kaotikus zűrzavarát jelenítette meg, akinek elgurult a gyógyszere. Másfelől viszont, borzongott meg Agatha belül, Miss Featherstone lakása is csinos, tiszta kis hely volt. Nem ítélhetünk a külső alapján, gondolta bizonytalanul.

– Köszönöm, Mr. Lacey – húzta ki magát büszkén Mr. Collins. – Kérem, szólítson Ericnek. Nem ragaszkodom a katonás rendhez, de szeretem ezt az öreg házat gondozni. Itt nőttek fel a gyerekeink, boldog évek emlékeit őrzi ez a hely. Talán valami kisebbre kellett volna cserélnem, amikor a nejem eltávozott, csak hát képtelen voltam itt hagyni. A gyerekek már kirepültek, mégis imádnak hazajárni, és az unokák odavannak érte, ha a kertben szaladgálhatnak. De nem hagyhatom, hogy úgy jöjjenek ide a kicsik, hogy közben azok a lények járkálnak összevissza.

Na, témánál vagyunk, gondolta Agatha. A férfi fixációja a kertjében masírozó képzeletbeli lényekről meredeken ellentmondott amúgy normális életmódjának. Agatha kíváncsiságtól hajtva a lényegre tért.

– Meg tudná mutatni nekünk azt a mosolygó patkánybébit, Eric? – kérdezte.

– Hát persze – felelte Eric. – Jöjjenek a konyhába.

A konyha tágas volt, a falakon faborítású szekrényekkel, a munkapultokat kék csempe fedte. A helyiség még a nappalinál is tisztábbnak és nettebbnek látszott, egyetlen sarkot kivéve, ahol a kék csempére egy ócska törölközőt terítettek, ezen pedig egy drótketrec állt. Agatha borosrekesz méretűnek saccolta. Egy erős olvasólámpa világította meg.

– Alszik egy ideje, de most már fel kell ébreszteni – mondta Eric, és a ketrechez hajolt, hogy bekukucskáljon. Agatha mellé lépett, ő is odahajolt. A ketrecből nagy, sötét szemekkel a legédesebb lény bámult vissza rá, amit valaha látott. Körte formájú pofáját barna bunda fedte, feje tetején két kis fülecske, orra fekete gomb, és a szája… szabályosan mosolygott!

Kisgyerekként Agathának nem voltak házi kedvencei, és felnőttélete java részében sem a késztetést nem érezte, sem ideje nem volt, hogy megossza az otthonát bármiféle állattal. Amikor megkapta a cicáit, Boswellt és Hodge-t, legalább annyira élvezte azok független természetét, mint a társaságukat. Később még egy kiszámíthatatlan, felfúvódott szamarat is megkedvelt. Ezzel együtt alapvetően ember-és nem állatközpontú személynek tartotta magát. Ez a szöszös bundájú kisállat a ketrecben azonban más volt. Bár Agatha úgy gondolta, keményebb fából faragták, most mégis azt érezte, ugrik egyet a szíve, és azon kapta magát, hogy szélesen mosolyog a kis kópéra, egyszerűen mert… annyira cuki!

– A lámpa segít melegen tartani – magyarázta Eric. – A régi ketrec még a gyerekek hörcsögeinek volt.

– Hát, én soha… – hajolt oda James a ketrechez – …soha nem gondoltam volna, hogy ez lehetséges, de magának egy kokkája van.

– Hogy micsoda? – fordult Jameshez Agatha szájtátva.

– Kokka, vagyis kurta farkú kenguru – ismételte James. – A törpekengurunak egy miniatűr változata, rendkívül ritka, és csak Ausztrália nyugati partjainál, kicsi, néptelen szigeteken található. Úgy néz ki, mintha mosolyogna, ezért „a világ legboldogabb állatának” szokták nevezni.

– Gondolom, valamelyik útikönyvírós barangolásod során találkoztál vele – tippelt Agatha.

– Igen, de álmomban nem gondoltam, hogy idehaza is látni fogok ilyet. Védett faj. Nagyon barátságos állat, de hogy megóvják a fertőzésektől és mindenféle betegségtől, a turistáknak tilos etetni őket vagy hozzájuk nyúlni. Ahogy hazavinni sem lehet. Akkor jöttem rá, mi lehet ez, amikor Eric azt mondta, az anyja dobott ki egyet az erszényéből. Ez egy túlélőösztön. Hogy megmeneküljön a ragadozótól, az anya az erszényében hordott kicsinyét hátrahagyja, hogy ne váljanak mindketten a vadállat vacsorájává.

– Nagyon kedveli a salátát – jegyezte meg Eric, és a kis kokka, mintha csak bemutatná, felvett egy salátalevelet és rágcsálni kezdte. – Adtam neki egy kis langyos tejet is egy gumikesztyű ujja végéből. Úgy gondoltam, ha még erszénylakó, akkor nincs elválasztva.

– Jó gondolat – értett egyet James –, de könnyen lehet, hogy nem elég neki a normál tehéntej. Szakértővel kellene konzultálni. Felvette a kapcsolatot valamelyik állatmentő szervezettel?

– Még nem – sóhajtott Eric. – Attól félek, hogy azok pont olyan dilinyósnak tartanak majd, mint a rendőrök, miután bejelentettem Aslant meg a varázslókat.

– Ne aggódjon, Eric – nyugtatta meg Agatha –, nekem majd hisznek. Szerzünk valami segítséget a kokkájához.

– Köszönöm, Mrs. Raisin. – Eric Agatha kezéért nyúlt, és megszorította. – Egy darabig azt hittem, elment az eszem. Tudják, nem vagyok egészen ágrólszakadt, úgyhogy fizetnék maguknak, hogy kiderítsék, mi folyik itt.

– Nos, mint kiderült, a hatalmas, mosolygós patkányok valóságosak – gondolkodott hangosan Agatha –, így hát feltételezhetjük, hogy Aslan és a varázslók is azok. Valami ötlet, James?

– Nézzünk utána. – James elővette okostelefonját a zakója zsebéből, és csatlakozott az internetre. – Egy kísértetszerűen fehér oroszlán? Mi lehet ez… – Ujjaival a képernyőt tapogatta, végül feltartotta, és egy fotót mutatott a házigazdának. – Így nézett ki?

Agatha és Eric közel hajoltak a telefonhoz. Egy oroszlán hófehér képéből kísértetiesen zöld szempár meredt rájuk, nemes fejformáját, akár egy hófelhő, fehér sörény övezte.

– Ez az! Aslan szelleme! – jelentette ki Eric.

– Ez valami albínó oroszlán? – kérdezte Agatha.

– Nem – felelte James. – Ez egy fehér oroszlán a Timbavati Vadrezervátumból, Dél-Afrikából. Nagyon ritka példány, de nálunk is található négy, a Nyugat-Közép-Angliai Szafariparkban, nem túl messze innen.

– Eric Aslanja nem jöhetett onnan – jelentette ki Agatha. – Egyszer hivatalos ügyben jártam ott, és végigvezettek bennünket a parkon. Szuperbiztonságos. Nem hiszem, hogy meg tudna szökni egy oroszlán. Ráadásul, ha egy ilyen nagyvad szabadon kószálna Cotswoldsban, már jó nagy hűhót csaptak volna mindenhol.

– Ebben igazad van – bólintott James –, a hírekben sem lehetett róla hallani.

– Ami azt jelenti, hogy az oroszlán olyasvalakitől szökhetett meg, aki nem akar cirkuszt belőle – következtetett Agatha. – Valaki, aki nem birtokolhatna ilyen állatot.

– Értem már, mire gondolsz – mondta James. – Az oroszlán és a kokkák olyan illetőtől szökhettek meg, aki illegálisan kereskedik egzotikus állatokkal.

– És a kis szakállas varázslók a narancssárga kalapjukkal? – kérdezte Eric.

– Ha olyan állatokban gondolkodunk, amelyek az illegális kereskedelemben foroghatnak, akkor ez lehet, amit keresünk.

– James egy sötét bundájú, hosszú fehér szakállú szerzet fotóját mutatta a telefonján. A különös lény homlokát egy kis narancssárga szőrzet ékesítette, feje tetején lapos, fekete tüskefrizurát hordott, ami úgy nézett ki, mint valami nagy műgonddal elkészített ünnepi kalap.

– Mi az ördög ez? – bámult Agatha a telefon képernyőjére.

– Ez az egyik varázsló! – kiáltott Eric elragadtatva.

– Ez egy Brazza-cerkóf – magyarázta James. – Közép-Afrikából származik. Olvastam róla régebben. Házi kedvencként igencsak magas áron adják.

– Miért nem érik be az emberek macskával, kutyával és kanárival? – sóhajtott Agatha.

– Nézzék! – mutatott ki a konyhaablakon Eric a hátsó kertre. – Visszajöttek!

Egyszer csak öt-hat kokka ugrándozott ki a fűre, amit rágcsálni kezdtek, közben a szélekre ültetett növényeket tanulmányozták, és fel-felnéztek az ablakra – mosolyogva.

– Hogyhogy most hirtelen megint felbukkantak? – kérdezte Agatha.

– Arra tippelnék, hogy napközben meghúzzák magukat valami biztonságos helyen. – James közelebb lépett az ablakhoz, hogy jobban lássa a kokkákat. – A szürkület az ő időszakuk, hogy táplálék után nézzenek.

– Menjünk ki – javasolta Agatha. – Hátha megtaláljuk, hol jönnek be a kertbe.

Eric kinyitotta a hátsó kertbe vezető konyhaajtót, majd lassan és csendesen kiosontak a gyepre, minden lépésükre ügyelve, nehogy elriasszák a kokkákat. Az állatkák figyelték, ahogy közelednek, néhány lépés közelségbe engedték őket, aztán megfordultak, és átugráltak a kerten, hogy eltűnjenek egy sor azálea-és rododendronbokor között.

– Mi van a bokrok mögött? – kérdezte Agatha.

– Egy kidőlt kerítés – mondta Eric. – Folyton eszembe jut, hogy meg kéne javítani, csak mivel nincs szem előtt, mindig kimegy a fejemből.

– És a kerítés másik oldalán? – James a bokrok közötti lehetséges átjárót kutatta.

– Nem sok minden – egy erdős rész, ami után legelők jönnek, és egy tanya.

– Nézzük meg – szólalt meg Agatha a bokrok felé lépve, de James rögtön megfogta a karját.

– Ebben nem – mutatott Agatha fekete, lakkbőr magas sarkújára.

– Igazad van, tönkremehet, ha sáros a terep – pillantott le a cipőre Agatha.

– Nem egészen – rázta meg a fejét James. – Én arra gondoltam, hogy kitörnéd a bokád, ha ebben botladoznál a fák között.

– Várjanak csak egy pillanatot. – Eric eltűnt a kerti sufniban.

– Próbálja meg ezt. – A férfi egy pár élénkpiros gumicsizmával tért vissza, amelyre nagy, sárga virágokat pingáltak. Látta, hogy Agatha tekintete valahol a megvetés és a tetszés között ingadozva vizslatja a csizmát. – A lányom tartja itt, arra az időre, amikor a gyerekekkel játszik a kertben – magyarázta Eric. – A gyerekek imádják kifesteni a maguk csizmáját, és…

– Tökéletes lesz. – A válasz inkább hangzott úgy Agatha szájából, mintha önmagát próbálná meggyőzni, semmint megköszönni a csizmát az idős férfinak. Aztán emlékeztette magát, hogy amikor hozzáfog egy új esethez, a legfontosabb dolgokra kell koncentrálnia. Ahogy korábban oly sokszor, ez most is azt jelentette, hogy a személyes méltóságát a nyomozás érdekei mögé kell sorolnia. Belecsusszant hát a gumicsizmába, és Jamesszel együtt átbújt a bokrok közti résen.

Az ócska kerítésen túljutva és a fák közé érve a fény eltünedezett. A félhomályban James mögött haladt, aztán hamarosan kiértek egy nyíltabb szakaszra, ami valami dűlőútnak tűnt. James hirtelen megtorpant, felemelte a jobb kezét, és fél térdre ereszkedett egy kidőlt fatönk mögé.

– Te meg mit művelsz? – állt meg fölötte Agatha. – Ez nem hadgyakorlat a katonakorodból, ugye tudod?

James Agatha keze után nyúlt, lehúzta őt is maga mellé, majd a szemébe nézett, és a szája elé tartotta mutatóujját.

– Csendesen – suttogta. – Hallgasd!

Agatha mellékuporodott, és feszült figyelemmel fülelt – legalább annyira egy esetleges szakadás hangjára, mint bármi másra. Aztán súlyos lépteket hallott, amint átcsörtetnek az aljnövényzeten valahol távolabb, majd dühös torokhangok következtek. James előremutatott, és a növekvő sötétség közepette feltűnt vagy fél tucat árnyalak. Méretük és mozgásuk alapján férfiak lehettek, némelyik a növények közt kutatott botokkal, némelyik kétrét görnyedt. Ahogy közelebb értek, Agatha tompán hallotta a hangjukat, bár azt nem értette, miről beszélnek.

– Kelet-európai nyelvnek hangzik – jegyezte meg James csendesen.

– Román – suttogta Agatha. Egyszer egy fél nyarat töltött román vendégmunkások társaságában, akik egy társasház építkezésén dolgoztak, egy kőhajításnyira Agatha irodájának ablakától. A fiatalok kellemes látványt nyújtottak pólójuktól megszabadulva a napsütésben, de a beszélgetésnek nevezett ordítozásuk egy ködkürt hangerejével vetekedett. Agatha hiába perelt velük, hiába fenyegetőzött, sőt még egy vízipisztollyal is lespriccelte őket – ez csupán néhány pillanatig segített. Végül átballagott a helyi utazási irodába, ahol közölte, hogy azonnali indulással szeretne helyet foglalni valahová. Amikor megkérdezték, pontosabban hová, annyit válaszolt: „Bárhová, csak ne Romániába.” Az iroda munkatársa kinézett az ablakon az építkezésre, és teljes megértéssel bólintott. Egy csendes, békés görög szigetet választottak ki.

– Keresnek valamit – állapította meg James.

– A kokkákat, nem kérdés.

Aztán angolul harsant egy mondat, és az árnyalakok megtorpantak.

– Gyertek vissza, ti szerencsétlen mamlaszok! – kiáltotta egy dühös férfihang. – Négy már megvan. A többinek majd holnap kiteszünk csapdákat.

Egy dízelmotor életre kelt, kocsiajtók csapódtak, és elindult egy jármű. Agatha fél karral a kidőlt fatuskóra támaszkodott, hogy szilárdan tartsa magát, és nyakát nyújtogatva a bekötőúton elzötykölődő terepjáró után nézett. Felkapcsolt reflektorai bevilágították az utat a kocsi előtt, Agatha pedig addig nézte a hepehupás földúton pirosan ugráló és himbálódzó féklámpákat, mígnem egy kanyarban eltűnt a szeme elől a jármű.

– Ki kell derítenünk, hova mentek.

– Az az érzésem, nem túl messze. – James lesöpört egy falevelet a zakójáról. – Nem valószínű, hogy a kokkák túl nagy távolságra bóklásztak volna el. Agatha… a karodon…

Agatha lenézett, és látta, hogy a blézere ujján egy sereg soklábú, pikkelyes kis lény masírozik. Elborzadva sikoltott fel, és könyörgött Jamesnek, hogy csináljon valamit velük.

– Csak ászkarákok – nyugtatta meg James, és nyitott tenyérrel lesöpörte őket Agatha karjáról. – Ártatlan kis jószágok. Nincs miért aggódnod. Tessék, már el is tűntek.

Agatha visszanyerte a nyugalmát, átnézte a blézere ujját, aztán rémült tekintettel megdermedt.

– Nem tűntek el, James! – sziszegte egyre nagyobb pánikban. – A gumicsizmámba söpörted őket! Érzem! A bokámon mászkálnak! Meg a lábujjaim között!

Fél lábon ugrálva James elé tolta másik lábát az ászkarákokkal benépesült csizmájában.

– Zavard ki őket! – követelte. – Zavard ki, légy szíves!

– Csak maradj nyugodtan – intette James, majd megragadta a csizma sarkát és orrát. – Lehúzom rólad, és kitakarítom. – Megrántotta a csizmát, Agatha hátratántorodott, ahogy a lába hirtelen kiszabadult, és egy levélkupacra huppant hanyatt.

– Ó, ne haragudj! – James rögtön ott termett mellette, gyengéden felsegítette ülő helyzetbe, és könnyed mozdulattal kiszedett egy ágacskát a hajából. – Jól vagy, drágám?

– Túlélem – morogta Agatha. – James segítségével feltápászkodott, lesimította a ruháját, és lesöprögette magáról a sarat és a leveleket. – Mindet kiráztad? Más már nem mászik rajtam, ugye?

– Tiszta vagy – biztosította James előtte térdelve, míg Agatha fél lábon, kezével a férfi vállán támaszkodva egyensúlyozott. James visszahúzta a lábára a csizmát. – Így már jó – emelkedett fel éppen Agatha orra elé. – Mehetsz a bálba, Hamupipőke.

– Jaj, James – sóhajtott Agatha, különféle meghatározhatatlan erdei törmeléket szedegetve szoknyájáról és blézeréről. – Nagyon rémesen festek?

– Egy cseppet sem – vigasztalta a férfi lágyan, fakérgeket söprögetve Agatha válláról. – A gyönyörűnél sosem nézel ki rosszabbul.

Talán annak hatására, hogy ilyen közel állnak egymáshoz, talán elgyengülve a helyzet romantikájától, hogy egyedül vannak egy erdőben naplemente idején, James két keze közé fogta Agatha arcát, és megcsókolta őt. Egy pillanat múlva szétváltak, mindketten egy kissé meghökkenve. Agatha azért lepődött meg, mert az effajta féktelen megnyilvánulás nem volt jellemző a régi Jamesre. Sosem volt hajlamos hirtelen érzelmi kitörésekre. Ez valami új. Szintén meglepte, hogy őt magát milyen váratlanul érte a csók, és nem látta előre, hogy bekövetkezik. Más esetben jól olvasott a jelekből, felbecsülte, mi várható pillanatokon belül, és igencsak rutinosan állt az efféle mozzanatok elé. A felkészületlenség egyáltalán nem jellemezte a régi Agathát. Mindenekfelett mégis az lepte meg, hogy… jólesett neki. Valami megbizsergette, felgyúlt benne a szenvedély szikrája, amiről sosem képzelte, hogy valaha is újra szerepet játszik majd meghitt, kényelmes kapcsolatában Jamesszel.

James saját merész lépésén hökkent meg, majd Agathán, aki egyetlen szó nélkül odanyújtotta a nyakát, és újra megcsókolta őt. Pillanatnyi csend állt be köztük, amikor ajkaik szétváltak.

– Szóval… ööö… innen hová megyünk?

– Vissza Erichez! – nevetett Agatha. – Szeretnék újra a cipőmben lenni. Aztán a legjobb, ha hazaindulunk. A kosztümöm nyilván csupa sár, a nadrágod térde meg zöld és nyirkos. Úgy nézünk ki, mint akik…

– Mint akik romantikáztak egy kicsit az erdőben?

– Az ászkarákok segítségével, nem igaz?

– Tökéletes csapda, mondhatom. – James átkarolta Agathát, és elindultak visszafelé a fák között. – Majd felhívom Marcót, és megmondom neki, hogy máskor próbáljuk ki a bisztróját.

– Ez lesz a legjobb. Habár még mindig éhes vagyok. Mi lenne, ha hazamennénk Carselybe, megtisztálkodnánk, átöltöznénk, aztán beugranánk egy ünnepi vacsorára a Vörös Oroszlánba?

– És pontosan mit is ünneplünk?

– A kis bizsergést.

– Bizsergést? Nem vagyok benne biztos, hogy értem. Ez valami jó dolog?

– Ó, meg lennél lepve… – Agatha megállt, James nyaka köré fonta a kezét, és újra megcsókolta.

– Sosem szerettem a meglepetéseket – mosolygott James –, de azt hiszem, megváltoztathatom az álláspontomat.

– Szóval vacsora a Vörös Oroszlánban, hogy ünnepeljünk – mondta Agatha, és megindult az élen a kerítés felé –, illetve terveket kovácsoljunk holnap estére. Vissza kell ide jönnünk, és megfejtenünk, mit művelnek ezek a románok.

– Abszolút – helyeselt James. – Összegeznünk kell, mit láttunk ma, és a Vörös Oroszlán a legalkalmasabb hely erre. Mára legalább nem lesz több meglepetés.

– Hát, sosem tudhatod – nézett vissza rá Agatha felhúzott szemöldökkel.

– Találtak valamit? – jött Eric hangja a rododendronok mögül.

– Igen – kiáltott James –, valószínűleg igen!

Aznap mégiscsak várt egy további meglepetés Jamesre.

Amit ugyanis sem ő, sem a románok nem sejtettek álmukban sem, hogy a kokkák kiválóan másznak fára. Az egyik épp a fejük fölött üldögélt egy alacsony ágon, onnan mosolygott le rájuk.





Negyedik fejezet

 

Napszemüvege könnyedén pihent az arcán, és napozóágyából, ahol feküdt, félig lehunyt szemén át látta a végtelenbe vesző aranysárgát. A csillogó arany olyan messze nyúlt a távolba, hogy végül kék homályba tűnt át, és alig észrevehetően egyesült a felhőtlen éggel. Érezte, ahogy a napsugarak melengetik a bőrét, és anélkül hogy odanézett volna, biztosan érezte, hogy az ezüstcsillámos kék bikinijét viseli. Boldog volt, hogy sikerült lefogynia és magabiztosan hordhatta ezt a darabot. Jó érzés volt. Olykor lágy szellő borzolta lustán a víz szélét, orgonaillatot hozva – szokatlan a tengerparton… –, és incselkedve spriccelte le őt egy-egy hullám, amely túl nagy erővel csapódott a partnak. Tudta, hogy a férfi bement a tengerbe lehűteni magát, és pillanatokon belül visszajön, hogy elmondja, milyen csodás a víz, ő pedig milyen gyönyörű, ahogy itt fekszik a napon… Ábrándjait a telefon csörgése szakította félbe. Ki az ördög hoz magával telefont egy ilyen idilli helyre, és hagyja ilyen hangosan csöngeni? Pont olyan hangja volt, mint az ő telefonjának az éjjeliszekrényen odahaza. Várjunk csak… Ez az ő telefonja az éjjeliszekrényen!

Agatha felemelte a fejét a párnáról, és álmos csalódottsággal vette tudomásul, hogy a tengerparti fantázia csupán álom volt, amelybe valószínűleg sosem fog tudni visszatérni. A telefon után nyúlt, közben fél szemét kinyitva ellenőrizte a rádió digitális kijelzőjén, hány óra. Épphogy negyed nyolc. Ki a csoda hívja ilyen korai órán? Aztán meghallotta Alice Peterson élénk hangját.

– Jó reggelt, Agatha! De örülök, hogy elcsíptem, mielőtt munkába indulna! Tudom, hogy korán kelő.

– Igen, persze. – Agatha végighúzta nyelvét a fogain, aztán belekortyolt a kisszekrényen álló pohárba, hogy segítsen az ajkának mozogni. – Sosem voltam az a típus, aki átlustálkodja a reggelt.

– Említette pár napja, hogy találkozhatnánk egy kis italra és csevegésre – folytatta Alice –, de mindennap nagyon sokáig vagyok szolgálatban. Ma is csak este nyolckor végzek.

– Az nem olyan rossz – felelte Agatha. – Beugorhatnánk valahová egy könnyű vacsorára, amikor végez.

– Az jó lenne. Akkor ma este?

Egy mircesteri borbárba beszélték meg a találkozót, majd Agatha visszatette a kagylót a helyére. Körülnézett, és megcsodálta, milyen szép fénycsíkokat fest a reggeli nap hálószobája rézsútos plafonjára, a falakra és a padlóra. Kényelmes, otthonos szoba volt, ahol nyugalomban és biztonságban érezte magát. Bár az elmúlt éjjel a szobán kívül más is hozzájárult, hogy kellemesen érezze magát. James itt volt vele, de szokása szerint mostanra hazament – hajnalban felkelt, és átment a szomszédba, a saját otthonába.

Agatha a párnára pillantott, ahol a férfi aludt mellette nem sokkal azelőtt, és egy lilás-rózsaszín kis orgonaágat pillantott meg. Felvette, megpörgette az ujjai között, beszívta az illatát. Innen jött hát az orgonaillat a tengerparton. James Lacey, gondolta, te vén romantikus. Az utcájukban – az Orgona közben – a legtöbb orgonavirág már barnába fordult, de ez az ág még gyönyörűen virított. Jamesnek egészen korán kellett kiosonnia, hogy ne zavarja fel őt, ezt pedig – pillantott ismét a rádió ébresztőórájának kijelzőjére – kikapcsolta, hogy hadd alhasson. Vajon James pancsolt álmában a tengerben? Akkor, ott nem látta, az álom pedig mostanra szétfoszlott. Azt remélte, ő volt az.

Kilendítette lábát az ágyból, aztán beleszimatolt a levegőbe, és friss kávéillat csapta meg az orrát. Egy angyal ez a férfi! Még kávét is hagyott neki. Felvette a köntösét, és elindult lefelé a konyhába. Odalent meglátta a macskákat, amint a hátsó kertben napfürdőznek. Kivételesen nem dorbézoltak az emeleten a gazdájuk ágyán ugrálva és nyaggatva őt, ami azt jelentette, hogy James már megetette őket. Milyen könnyen hozzá tudna szokni az efféle kényeztetéshez! Na de most gyorsított felvételben kell végigcsinálnia a reggeli rutint, hogy behozza a lemaradást. Fogott egy csésze kávét, és már ment is vissza az emeletre.

Fél órával később, túl a zuhanyozáson, a frizuraalakításon és a sminkelésen – amiket olyan lélegzetelállító sebességgel és hatékonysággal végzett el, hogy a legtöbb nőt lenyűgözte volna vele – már a kerti járdán kopogott az autója felé. Fekete pulóver, fekete nadrág és kényelmes, fekete sétacipő alkották az öltözékét, amit hétvégenként használt néha, ezenkívül két fekete táskát szorongatott; az egyik lényegesen nagyobb, mint a másik, és egy cipzáras ruhahordó rekesz is tartozott hozzá.

James a kertben szöszmötölt, Agathát meglátva egy vidám „Jó reggelt”-et kiáltott, és odaintegetett. Ha egy hálatelt „Köszönöm!”-öt várt volna ma reggeli erőfeszítéseiért, csalódik, de megértette, hogy ha Agatha Raisin siet, akkor nincs ideje udvarias formaságokra.

– Késésben vagyok! – kiáltotta vissza Agatha. – Találkozzunk az irodában tízkor. Ki akarom deríteni, hol van a románok fészke – egy kis diszkrét megfigyelés. Légy pontos!

James bólintott és mosolygott, ahogy Agatha bedobta a táskákat a kocsiba. Így működött Agatha Raisin a legmagasabb fokozatban – forgószél fekete kasmírból és pamutból.

James tudta, hogy volt feleségének most tucatnyi probléma kering a fejében, és mire beér az irodába, jó részükre meg is találja a választ, és már osztja is az instrukciókat a csapatának. Addig viszont minden mást kizár az agyából. A következő pillanatban olyan meglepetés érte Jamest, hogy egész megdermedt. Mielőtt Agatha beszállt volna a kocsiba, feltartotta az orgonaágat, káprázatos mosolyt villantott rá, és egy csókot fújt felé.

– Valami nagyon jó kedvre derítette Mrs. Raisint ma reggel.

– A vigyorgó postás átadta Jamesnek a gázszámlát, míg Agatha kocsija eltűnt az Orgona köz végén.

– Á… – James észrevette, hogy a szája tátva maradt. – Valami biztosan.

 

Aznap délelőtt, miután leparkoltak Eric Collins házánál, és átbújtak a rodondendronbokrokon, Agatha és James előző esti lábnyomaikban átcsörtettek az erdőn. Agatha a nagyobb táskáját cipelte, Jamesen vadászdzseki volt, vastagra tömött zsebekkel, és katonai terepnadrág, szintén kidagadó zsebekkel. A vállán egy barna bőr látcsőtáska lógott.

– Mi van a zsebeidben? – méregette Agatha.

– Térképek, iránytű, GPS, elemlámpa, ilyesmik.

– Elemlámpa? Fényes nappal?

– Az ember mindig legyen felkészült – felelte James komolyan.

– Néha olyan kiscserkészes vagy – rázta meg Agatha a fejét, aztán lecövekelt azon a helyen, ahonnan előző nap a Land Rovert látták. – Itt az ösvény, de mik azok ott a bokrok közelében?

– Csapdának tűnnek – mondta James, és figyelmesen körülnézett. – Tiszta a levegő. Menjünk, nézzük meg.

A nyitott ajtajú ketrecekbe különféle lédús leveleket helyeztek el csalinak.

– A kokka beugrik a nyitott ajtón át – magyarázta James –, az ajtó pedig becsapódik, ahogy az állat súlya a ketrec padlóján működésbe hozza a kioldót.

– Legalább nem valami szörnyű dróthurkot vagy acélcsapót használnak.

– Az nekik sem volna érdekük. Megrongálódna az árujuk. Kicsit utánanéztem az interneten. Egy kokka akár ötezer fontot is érhet.

– Komolyan? – döbbent meg Agatha. – És a kis varázslók meg Aslan?

– Egy Brazza-cerkóf akár tízezer fontba is kerülhet, egy timbavati fehér oroszlán még többe. Egy kölyökért elkérhetnek százezret is.

– Akkor ez komoly üzlet – bólintott Agatha, majd elindult az ösvényen. – Gyere, a terepjáró erre ment.

Végiggyalogoltak a bekötőúton, mígnem kiértek az erdőből. A ritkuló fák közül távolba vesző dimbes-dombos földek mintázata tűnt elő. Balra egy tágas mezőn hosszú sorokban valamilyen haszonnövény virított szép, sárga-fehér virágzattal. Az ágyásokat sekély árkok határolták.

– Burgonya – állapította meg James. – Nem erre mentek. Azt könnyen észre lehetne venni, ha ezen a parcellán hajtanak át.

– Akkor arra. – Agatha kinyitott egy füves térségre nyíló kaput, ami mögött néhány épület tárult fel, kisebb részben egy sövénytől és fenyőfák védőernyőjétől kitakarva. – Ez valami farm lehet?

– Istállók, csűrök, talán – vélte James. – Ki tudja. Lakóépületet nem igazán látok.

– A sövény mentén közelebb osonhatnánk – mutatott előre Agatha. – Ha lehúzzuk a fejünket, nem láthatnak meg bennünket egyik épületből sem.

Végigügettek a zöld mentén, mígnem találtak a sövényben egy nyílást, ahol a Land Rover keresztülhajthatott. A bejárón túl, a fenyőfák előtt egy dróthálós kerítés magasodott. Odaszaladtak a kerítéshez, és egy füves földkupac mögé guggoltak fedezékbe.

– Ott ment át a terepjáró – mutatott James egy lánccal és lakattal lezárt kapura.

– És ott juthattak ki az állatok – bökött Agatha néhány tüskés dróttal befoltozott sérült részre a kerítésen. – Régi darabnak tűnik. El kell jutnunk a fák túloldalára, hogy megnézhessük közelebbről azokat az épületeket.

– Kiszúrhatnak minket, ha megpróbálunk átmászni – állapította meg James, ahogy felpillantott a magas, barátságtalan, fűrészfogas tetejű kerítésre.

– Légy résen, kiscserkész – ugratta Agatha, miközben elővarázsolt a táskájából egy alkalmasnak látszó drótvágót. Gyorsan ki is vágott egy nyílást, amin keresztülmásztak. Fától fáig osontak, majd a kiserdő szélét elérve négykézlábra ereszkedtek, végül lehasaltak. Ebből a fekvő helyzetből tökéletes rálátásuk nyílt az épületegyüttesre.

– Jó sok konténert meg raktárépületet látok – hunyorgott James, aztán a messzelátó tokjával kezdett matatni. – Erre szükségünk lesz. Ahogy hátranézett, Agatha már egy kicsi, de sokat tudó látcsövön át tanulmányozta a terepet.

– Te aztán tényleg felkészültél – ismerte el James.

– Munkaeszköz – felelte Agatha. – Nézd csak! Egy hatalmas kamion közeledik.

Az óriási nyerges vontató szinte elfoglalta a bekötőutat, ahogy a nagykapuhoz gurult, amit két férfi gyorsan kitárt. Amint a teherautó áthajtott rajta, rögtön be is csukták. A vontatmányon egy konténer volt. A teherautó benavigált a telepre, hirtelen nagy jövés-menés támadt, majd feltűnt egy targonca, hogy kipakoljon a konténerből. Agatha és James mindketten megdermedtek a látványtól. A targonca egy jókora ketrecet emelt ki a konténerből, valami narancssárga villant, és egy ordítás hallatszott, amibe beleremegtek a fák.

– Azt láttam, amire gondolok? – suttogta James.

– Azt, ha egy tigrisre gondolsz – felelte Agatha, miközben a telefonja után nyúlt. – Képtelenség, hogy valaki egy ilyen szeméttelepen tartson egy tigrist!

– Úgy látom, jön egy autó – fókuszált James a messzelátóval.

– Most kiszáll a sofőr, és kinyitja a hátsó ajtót egy szakállas pasasnak.

– Tartsd rajtuk a szemed – mondta Agatha, aztán beleszólt a telefonjába. – Bill? Figyelj csak, nem fogod elhinni, de…

Röviden összefoglalta Bill Wongnak a helyzetet, majd ismét a szeme elé tartotta a látcsövet.

– Nem látok rendszámtáblát a teherautón – jegyezte meg –, de pont jön egy fekete Mercedes, ennek le tudom olvasni…

Bemondta Billnek a rendszámot, aztán várt. Amikor Bill visszatért a vonalba, a hangja arról árulkodott, hogy komolyan aggódik.

– Agatha, Jamesszel észrevétlennek kell maradnotok – mondta. – Ezt a kocsit egy román gengszter használja, a neve Valeriu Fieraru. A beceneve Barbanegra, vagyis Feketeszakáll.

– Úgy tűnik, ő is itt van – erősítette meg Agatha.

– Véletlenül sem láthatnak meg benneteket – figyelmeztette őket Bill. – Különösen ez a pasas. Veszélyes alak. Körözési parancs van érvényben ellene. Nyomában van a Környezetvédelmi Nemzetközi Bűnüldözési Csoport és a Nemzeti Nyomozóiroda. Megyünk, amilyen gyorsan csak tudunk. Ne csináljatok semmi butaságot!

– Természetesen nem csinálunk – nyugtatta meg Agatha. – Csak érjetek ide mielőbb!

Agatha és James az elkövetkező negyvenöt percben figyeltek és várakoztak, míg a telepen különféle méretű ketreceket és ládákat pakoltak le a kamionról, és tüntettek el szem elől. A szállítmányokból semmit nem láttak, de az emberek minden tételt nagy óvatossággal kezeltek.

Agatha izgett-mozgott és morgolódott – egyre türelmetlenebb lett, ahogy telt az idő.

– Hol van már Bill és a csapata? – mordult fel, visszadobva a látcsövet a táskájába, majd fél könyékre támaszkodva Jameshez fordult. – Feketeszakáll meglép, mielőtt a rendőrség ideérne.

– Azt hiszem, befejezték a kirakodást – tudósított James, aki még mindig a távcsövébe meredt.

– Akkor vissza kell mennünk Erichez. – Agatha feltornászta magát guggoló helyzetbe. – Gyere, James.

Miután átjutottak a kerítésen, visszarohantak az erdőn keresztül, és csak néhány lihegős szót váltottak Erickel, mielőtt elporzottak Agatha kocsijával.

– Ha Feketeszakáll és a cimborái elindulnának, muszáj valahogy feltartóztatnunk őket – vett be nagy lendülettel egy kanyart Agatha, a telep felé vezető bekötőutat megcélozva.

– És mi a terv? – kérdezte James.

– Azt reméltem, te előállsz valamivel.

– Akkor jobb lenne, ha lassítanál – mondta James idegesen.

– Nem tudok ilyen tempó mellett gondolkodni.

– Van egy ötletem! – taposott Agatha a fékbe, és az autó csikorogva megállt. A bekötőút aligha volt elég széles két járműnek, de abból ítélve, ahogy két oldalról benőtték a magas sövények és fentről a fák lehajló ágai, nem lehetett erre nagy forgalom. – Te figyeld erősen, hogy jön-e erre bárki.

Mindketten kiszálltak, James le-föl járkált, és mindkét irányból leste, nem közeledik-e jármű. Az autó túloldaláról eközben ruhák susogása és cipzár csusszanása hallatszott.

– Na, hogy festek? – hallatszott Agatha hangja.

– Tyű, a mindenit! Ez gyors átváltozás volt! – Jamesnek leesett az álla Agatha látványától. Sáros, fekete szerelése eltűnt, helyette makulátlan, púderkék, rövid ujjú ruhában virított, a lábán sötétkék szarvasbőr magas sarkú. – Fantasztikusan nézel ki.

– Akkor jó – nyugtázta Agatha. – Gyerünk tovább.

Az úton egyik kanyar érte a másikat, Agatha elcsodálkozott, hogyan hajthatott végig itt az a hatalmas kamion. Hirtelen a kapu előtt találták magukat, amit ismét két férfi tárt ki. Úgy húsz méterrel előrébb Feketeszakáll állt a Mercedes mellett, nem messze a kamiontól, és indulni készült. Mogorva pillantást vetett Agatha kocsijára, amint az keresztülgördült a kapun, és elállta az utat. A kapuban álló mindkét férfi Feketeszakállra nézett, aki egy féloldalas fejmozdulattal világosan jelezte: szabaduljanak meg a nemkívánatos látogatóktól. Azok kiszálltak.

– Jó reggelt! – csicseregte Agatha vidáman. – Válthatnék egy szót valaki illetékessel?

Az egyik férfi megindult felé. Fekete bomberdzsekit és farmert viselt. Arcát és nyaka felső részét borosta fedte, amely nem volt elég sűrű ahhoz, hogy eltakarja tetoválásai megkopott szélét, így pólója nyaka fölül kékes-vöröses lángok kandikáltak ki.

– Eltévedtek – morogta a borostás durva akcentussal.

– Nem, nem, egyáltalán nem – válaszolta Agatha, felöltve legprofesszionálisabb mosolyát. – Nem tévedtünk el. Beszélnem kell a főnökével.

– Itt most… – kezdett bele a férfi.

– Igen, itt és most tökéletes lesz – szólt közbe gyorsan Agatha tettetett bárgyúsággal, szélesen mosolyogva. – Erről a telepről akarok vele beszélni. Ő az, amellett a szép Mercedes mellett? – integetett oda Feketeszakállnak. Amaz odakiáltott valami érthetetlen mondatot a férfinak, és megindult Agatha felé.

– Mit csinálnak maguk itt? – kérdezte nyersen, amikor odaért hozzá. Tömött, borzas szakálla szinte átmenet nélkül egyesült a fején fészkelő, hullámos fekete bozontjával. Agatha sosem állhatta a szakállas férfiakat. Az arcszőrzet többnyire állott sörtől bűzlik, vagy az előző esti fűszeres csirkétől.

– Jaj, de örülök, hogy találkoztunk! – nyújtott kezet ragyogó arccal a férfinak. Amaz nem fogadta. – Selina Valentino vagyok, és egy parfüm-nagykereskedést vezetek. Azt hallottam, hogy sok helybéli farmer ad ki bérbe raktárterületeket.

– Mi nem – morgott Feketeszakáll. – Álljon odébb a kocsijával.

– Ó, de kár – eresztett le bánatosan Agatha. – Tudja, annyira szerettem volna. Nem tudna mégis egy kis helyet szorítani nekem? Két nap múlva hoznak Sanghajból fél konténer Misty Lilacet és Primose Passiont, a raktáram viszont leégett. Az éjjeliőr nyilván füvet szívott, csak épp az nem tűnt fel neki, hogy egy rekesz tűzijátékon ül. Arra eszmélt, hogy egy rakéta felrobban a lába között. Állítólag, ha csak egy arasszal előbbre ül, szép magasra repült volna – vagyis hát a darabkái. Kérem, mondja, hogy ki tud segíteni. Jól megfizetem. Előre is tudok fizetni, ha gondolja.

– Húzzon el a kocsijával most rögtön, vagy keresztülhajtok rajta a kamionnal! – recsegte Feketeszakáll Agatha arcába, sötét szeme villogott a rosszindulattól. Aztán balra vágott a tekintete, ahol egy kék fénnyel villogó rendőrségi autó bukkant fel a kapuban. A gengszter szeme visszarebbent Agathára. – Te ribanc! – köpte, és már nyúlt is, hogy megragadja őt. Agatha elsasszézott a mozdulat elől, James pedig közéjük ugrott.

Feketeszakáll elkapta Jamest, a földre lökte, és már készült is megrúgni, amikor egyenruhás rendőrök rontottak be a birtokra, és két megtermett tiszt leteperte a bűnözőt. Egyikük rutinos könnyedséggel kattintotta a csuklójára a bilincset.

– Jól vagy, James? – rohant oda Agatha, ahol a férfi landolt egy sártócsa és trágyafolt keverékében. James felegyenesedett, és megtapogatta a lábát.

– Jól – grimaszolt –, csak azt hiszem, az elemlámpám törött el. Selina Valentino?

– Nem tudtam mást kitalálni hirtelen.

A telep különféle pontjain dulakodás tört ki, ahogy a rendőrök megpróbálták elfogni Feketeszakáll embereit; Agatha látta, hogy több tiszt is fel van fegyverezve. Feketeszakáll káromkodott, ahogy a két rendőr talpra rángatta.

– Ezzel nincs vége! – vicsorgott Agathára.

– Magának biztos nincs – vonta meg amaz a vállát.

A férfi farkasszemet nézett vele, kivillantotta a fogait, és elhúzta mutatóujját a torka előtt.

– Ezt fenyegetésnek szánta, ugye? – kérdezte Agatha. – Borotválkozzon meg, Mr. Barbanegra. Bármi lakozhat abban a patkányfészekben az álla körül.

– Nagyon vigyázzatok rá – szólt oda Bill Wong, ahogy elhaladt a Feketeszakállt közrefogó két rendőrtiszt mellett, majd Agathához fordult: – Mintha azt mondtam volna, hogy maradjatok észrevétlenek.

– Meg kellett akadályoznunk, hogy elmenjen – válaszolt gyorsan James Agatha védelmében. – Agatha bámulatos volt.

– Igen – sóhajtott mosolyogva Bill –, fogadok, hogy így van. Köszönöm mindkettőtöknek. Azt nyilván tudjátok, hogy később az őrsön szükség lesz a teljes vallomásotokra.

– Ismerjük a szabályokat – bólogatott Agatha –, de előbb Erickel kell beszélnünk, hogy megnyugtassuk, Aslan és a kis varázslók biztonságban lesznek.

– Aslan és… micsoda? – nézett zavartan Bill.

– Mindent elolvashatsz majd a vallomásunkban – legyintett Agatha.

– Hát jó – nyugtázta Bill. – Én még itt leszek egy darabig. Biztosítanunk kell a helyszínt, és megvárnunk a munkatársakat a Nemzeti…

Ekkor hirtelen felbőgött egy motor, éktelen csattanás hallatszott, majd fa ropogása, ahogy a terepjáró keresztültörte egy pajta falát. Hatalmas porfelhőt kavarva kilőtt előre, és egyenesen a drótkerítés kapuja felé vágtatott. A rendőrök, akik a foglyaikkal bajlódtak, nem tudták megakadályozni, hogy a kocsi elhúzzon.

– Hova vezet ez az út? – kérdezte Bill.

– Az erdőbe – magyarázta James, míg elővett egy térképet a zsebéből. – Úgy tűnik, mélyen a fák között már sokfelé ágazik.

Az erdőből több kijárat vezet a főbb utakra.

– Mozgósítom az embereinket – mondta Bill a rádió-adóvevőjéhez kapva. – Megvan a rendszáma, elfogjuk.

Ám végül nem kapták el. A terepjáró egyszerűen felszívódott a vidéki tájban ezer és ezer hasonló zöld Land Rover között.

 

Agatha telefonon összehívta a csapatot az irodába egy megbeszélésre, mégis meglepte a fogadtatás, amikor a hosszú délután végén – a mircesteri kapitányságon kihallgatással és űrlaptöltögetéssel telt az idő – belépett a Raisin Nyomozóirodába. Toni, Patrick és Helen hangos üdvrivalgással és tapssal köszöntötték.

– Fantasztikus! – mosolygott szélesen Toni. – Ez tutira a Raisin Nyomozóiroda leggyorsabban feltárt ügye: kevesebb mint huszonnégy óra az ügyfél meghallgatásától a bűnös letartóztatásáig!

– Jó eredmény – értett egyet Agatha, majd ledobta táskáját Simon asztalára, és elfoglalta a fiú helyét. – Persze, ha óradíjat kapnánk, más volna a helyzet – tette hozzá mosolyogva. – Jut eszembe, Toni, utána tudnál nézni Ericnek, hogy…

– …hogy méltányosan állapítsuk meg neki a díjat – fejezte be Agatha mondatát a lány, míg feljegyzett magának valamit.

– Rajta vagyok.

– Helyes – szólt Agatha –, és hol van Simon?

– Dolgozik egy szemeteskocsin – mondta Helen egy csésze teát nyújtva Agathának. – Ma reggel a mi utcánkban jártak, és úgy tűnt, úgy érzi magát a fiú, mint hal a vízben. Láttam, hogy eltársalog a háziasszonyokkal, meg füttyöget a munkába ballagó lányok után.

– Szólok majd neki, hogy fogja vissza magát – ingatta a fejét nagy komolyan Patrick. – Nem kell, hogy lebukjunk, csak mert valaki panaszkodni talál rá.

– Úgy látszik, beletalált a szerepébe – jegyezte meg Agatha.

– Toni, átnézted Simon jegyzeteit Deirdre Higginbothamról, és kiderült, hogy melyik klubban tűnhet fel legközelebb?

– Megvan a nő szokásos időbeosztása – tartotta fel Toni a jegyzetfüzetét.

– Az jó – kortyolt bele Agatha a teába. – Később beszélünk róla. Lehet, hogy te meg én előre tudjuk mozdítani ezt az ügyet. Patrick, mire jutottál az Admirálissal kapcsolatos háttérnyomozás ügyében?

– Még többektől várok válaszokat – mondta Patrick –, de igencsak érdekes jelentésnek ígérkezik. Holnap az lesz az első dolgom, hogy összegzem. Azt hittem, megvárjuk a halottkém véleményét, mielőtt alaposabban utánanézünk az áldozatnak.

– A meghallgatás holnap reggel lesz – mutatott rá Agatha. – Szeretnék maximálisan képben lenni, mielőtt végigülöm a procedúrát. Tudnom kell, ki volt ez az Admirális, miféle alak, hogy világosan értsem, bármit mondanak is holnap reggel.

– Persze – bólintott Patrick, és a telefon után nyúlt az asztalán. – Rögtön kézbe veszem a dolgot.

– Köszönöm a teát, Helen. – Agatha felvette a teáscsészét és a táskáját, majd a saját irodája felé indult. – Így már élvezetes lesz minden, bármennyi papírmunka vár is rám.

Letelepedett magas támlás bőrszékébe, két karját a karfákra fektette, hátradőlt, és a távolba meredt. Ritka kimerítő délután volt ez, viszont a délelőtt… elképesztően izgalmas és vérpezsdítő. Szegény James, kuncogott magában. Valószínűleg nem sejtette, mibe keveredik. Másfelől Jamesnél jobban nem sokan ismerik őt, és a tegnap este óta történtek alapján a férfi jó eséllyel nem egy átlagos csütörtökre számított. Kockáztatta a testi épségét, amikor az a gengszter Feketeszakáll meglódult felé. Agatha előtt hirtelen megjelent a fickó gonosz vigyora, és ahogy elhúzta az ujját a torka előtt. Megborzongott, végigfutott a hideg a hátán, majd a teája után nyúlt.

 

Mircesterben a Le Cheval Blanc-t megnyugtatóan tompa fény töltötte be, csak épp nehéz volt elolvasni legrangosabb boraik címkéit, amelyek a bisztró fehér falain itt-ott elhelyezett polcokon sorakoztak. A halovány megvilágításhoz igazodva a zene is lágyan szólt, épp csak olyan hangerővel, hogy elnyomja a szomszédos asztaloktól átszűrődő beszélgetések moraját, és kellemesen bizalmas légkört teremtsen a társalgáshoz.

Agatha érkezett elsőként – még mindig a púderkék ruháját viselte –, és kedves mosollyal üdvözölte Alice-t, aki nem sokkal később foglalt vele szemben helyet. Alice egyszerű, V nyakú pólóját és fekete farmerját elegánsnak ítélte. A nyakában egy kecses kis virágmedál függött aranyláncon.

– Szép lánc – dicsérte meg Agatha.

– Ajándék Billtől. – Alice szemlátomást ragyogott a büszkeségtől. – Hallottam, Agatha, hogy megint eseménydús napja volt.

– Hát, sosem akartam unalmas életet – nevetett fel a másik.

Alice mosolyogva megemelte a poharát, mire Agatha hozzákoccintotta az övét.

– A Raisin Nyomozóirodára – szólt a rendőrnő.

– Szervusz – hunyorított Agatha, majd hozzátette: – És Eric Collinsra. Mekkorát lehet tévedni az első benyomással, nem igaz? Azt hittem, komplett őrült ez a szegény ember, erre kiderül, hogy csupa kedvesség. Most boldog, hogy az RSPCA1 és egy helyi állatvédő csoport vigyáznak a kis kokkájára, és a kertjét használják bázisnak a többi megkereséséhez, akik még mindig szabadon bóklásznak. Azt mondta, a gyerekei és az unokái eljönnek majd hétvégén, hogy ők is keressék a szabadban a „mosolygós törpekengurukat”.

– Sok van még kint?

– Csak egy pár, ám muszáj lesz befogni őket. Így nyáron még jól elvannak, de ha hidegebbre fordul az idő, nem élnék túl.

– A gyerekek nem futhatnak bele fehér oroszlánokba vagy tigrisekbe, ugye?

– Nem. A kokkákat kivéve minden állat hiánytalanul megvan. Bill azt mondja, Feketeszakáll személyzete igencsak alapos leltárt vezetett. Attól tartok, újabb terheket raktam Billre.

– Egyáltalán nem probléma neki – mondta Alice. – Szert tett néhány új kapcsolatra a természetvédelmi egységnél és a Nemzeti Nyomozóirodánál, úgyhogy boldog.

– De te nem vagy az, igaz? Elmondtad neki, mennyire aggódsz a szülei miatt?

– Nem igazán, de azt hiszem, érzékeli, hogy mi a probléma.

– Tényleg? Annyira csodálja őket, hogy teljesen vak a hibáikra. Történt már hasonló korábban. Akadtak más lányok, akiket elüldöztek a szülei.

– Más lányok? Na jó, tudom, hogy nem egészen én vagyok az első barátnője… Még csak nem is az első menyasszonya…

– Nem, de te leszel, aki végig kitart majd mellette.

– Remélem.

– Volt már részed a mamája vasárnapi ebédjében?

– Jaj, a konzerv-paradicsomleves…?

– Az olajtól csöpögős sült krumpli…

– A szürkére szikkadt marhahús…

– Szétfőtt zöldségek…

– A kedves mama egy pillanatra sem vette le rólam a szemét, úgyhogy kénytelen voltam mindent megenni – tört ki Alice-ból a kacagás. – Tényleg borzasztó volt, de az utolsó falatig mindent eltüntettem.

– Ez őszinte elkötelezettségről árulkodik – jegyezte meg mosolyogva Agatha. – Szívből szeretheted Billt.

– Igen, csakugyan – sóhajtott Alice. – Nem tudom elképzelni nélküle az életem. Szeretném az egészet vele leélni, csak…

– Csak az anyukája főztje rettenetes – szólt közbe Agatha, kortyolva egyet a borból –, és tilos az asztalnál beszélgetni.

– Ők bezzeg mást se csinálnak – morogta Alice –, mint azt mondogatják, hogy egyek többet, mert „ki kell párnásodnod, kislány!”. De én erre nem vagyok képes. Én nem tudok kitelni, nem vagyok olyan, mint te.

– Ezt meg hogy érted? – Agatha nem létező szőrzete kissé felborzolódott.

– Úgy, hogy nekem sosem volt ilyen szuper alakom, mint neked – kortyolt a borba Alice. – Mindig túl magas és gizda voltam, pipaszár lábakkal.

– Miről beszélsz? – Agatha megütközött ezen az önbizalomhiányon. – Fantasztikusan nézel ki! A legtöbb nő ölni tudna azért, hogy annyit ehessen, amennyit akar, és úgy nézzen ki, mint te. Igazán, tényleg gyönyörű vagy, és tudom, hogy Bill is így gondolja.

– Bill mellett mindig különlegesnek érzem magam – ismerte be Alice, és Agatha észrevette, hogy ellágyulnak a vonásai, amíg a vőlegényéről beszél.

– Nagyon jóképű férfi lett belőle, és ti ketten csodás párt alkottok együtt – biztatta Alice-t.

– Nem hinném, hogy a szülei is így gondolják. Meghallottam, amikor az apja azt mondta az anyjának: szerette volna, ha Bill egy helyes kínai lány mellett állapodik meg.

– Csakugyan? – Agatha elgondolkodott egy pillanatra, vajon nem szándékosan akarta-e Bill apja, hogy Alice meghallja, amit mond. Egy pincér bukkant fel, és teletöltötte a poharukat az asztaluk melletti jegesvödörben várakozó Chablis-ból. – Próbáld meg ne a szívedre venni. Bill apja évek óta becsapja önmagát. Még mindig úgy gondolja, a fia egy nap feladja a rendőri hivatását, és csatlakozik hozzá a mosodabizniszbe.

– Ez nem fog megtörténni – rázta meg a fejét Alice. – Bill szereti a munkáját. Akárcsak én.

– Ráadásul mindketten nagyon jól is végzitek azt a munkát – jelentette ki Agatha, kezébe véve az étlapot. És ez olyasmi, amit Mr. és Mrs. Wongnak értékelnie kell. Na, gyerünk, rendeljünk valamit. Már attól éhes lettem, hogy szóba jött az előbb az evés.

Agatha csirkemájat és libamájpástétomot rendelt, főételnek marhasteaket, Alice lazacos ráksalátát, főfogásként sült őzhúst. A fehérboros üvegben szinte egy csepp sem maradt, így aztán mindketten egy-egy pohár Beaujolais-t rendeltek a főétel mellé. A pincér, egy kis termetű, gömbölyded fickó – úgy festett, mint aki rendszeresen végigeszi az egész étlapot – kedélyeskedve dicsérte a választásaikat, aztán odaadón bókolni kezdett Alice-nek, súlyos francia akcentussal trillázva, amelyet Agatha épp annyira talált eredetinek, mint a kétes értékű gyémántot a fickó fülcimpájában.

– Elég lesz most már, Napóleon – állította le a pincért. – Éhesek vagyunk, és ha nem bánja, szeretnénk vacsorázni.

A felszolgáló bólintott, amit megtoldott egy gyengécskén kiejtett „Mais oui”-val, majd elsasszézott.

– Szeretnék olyan rátermett és magabiztos lenni, mint te – szólalt meg Alice.

– És miből gondolod, hogy nem vagy az? Láttalak munka közben. Amikor emberekkel foglalkozol, nem hiányzik az önbizalmad. Láttalak már pár igazán zűrös ügyféllel is.

– Hát, ez igazából mind gyakorlat kérdése.

– Akkor talán abban is egy kis gyakorlatra kellene szert tenned, hogyan kezeld Ma és Pa Wongot.

– Ahhoz egy külön kurzust kellene indítaniuk a rendőrségen. De én a férfiakra gondoltam… hogy sosem voltam olyan magabiztos velük, mint te.

Agatha cuppogva ízlelgette a Beaujolais maradékát, és egyenesen Alice szemébe nézett.

– Ennek a java csak tettetés és szájjártatás – ismerte be. – Mélységesen bizonytalan tudok lenni, mint bárki más. Azt szoktam mondani, a férfi nekem olyan, mint az új cipő. Elviseled a sebet, ahol feltört, mert olyan jól néz ki, de amint hozzászoksz, a szekrény mélyén végzi, mert egy másik ragadta meg a figyelmed.

Alice kuncogott, Agatha látta rajta, hogy a beszélgetéstől és bortól kellőképp felszabadult.

– És tényleg annyi új férfit szerzett be, mint ahány új cipőt?

– Hát… – Agatha elcsodálkozott a maga nyíltságán, aztán így folytatta: – Igazából sokkal könnyebb a cipők terén beújítani. Sosem voltam képes olyan mértékben irányítani a szerelmi életemet, mint szeretném, hogy mások higgyék. Valójában elárulhatom…

Az újabb személyes vallomástól a telefonja csörgése mentette meg. Ösztönösen felkapta a készüléket, anélkül, hogy rápillantott volna, ki hívja.

– Aggie, hát elértelek! – Charles volt az.

– Ne szólíts így. – Agatha hangjában hideg él csendült. – Mit akarsz?

– Tulajdonképpen üzleti ügyben beszélnék veled. – A jeges fogadtatás ellenére Charlesnak sikerült vidám hangot megütnie. – Egy barátomnak lenne szüksége a segítségedre. A legjobb volna, ha nálam találkoznánk szombat este. Ráérsz? Jön még pár barátom vacsorára, ha van kedved csatlakozni.

– Nem hiszem, hogy a vacsora jó ötlet. – Agatha vonásai megfeszültek, de a hangja nyugodt maradt. – Nem tud bejönni az irodámba?

– Hát, elég zűrös az ügy. Szeretné minél diszkrétebben intézni.

– Jól van. Ha szombaton nálad lesz, oda tudok érni délután kettő körül.

– Pompás! – Charles őszintén feldobódott. – Várom, hogy megint lássalak.

– Viszlát, Charles.

A pincér egy drámaian eltúlzott „Voilà!”-val feltálalta nekik az előételeket, Agatha pedig egy sötét pillantással elküldte.

– Valami probléma? – biccentett a telefon felé Alice, amit Agatha visszaejtett a táskájába.

– Nem – fújta ki hosszan a levegőt amaz, majd Alice-re pillantva újra elmosolyodott, visszahozva a remek hangulatot, amit mindketten élveztek. – Csak egy régi, feltört seb. Együnk, mert éhen halok.





Ötödik fejezet

 

Szép időben Mircester virágágyásokkal és padokkal tarkított főtere egész kellemes hely lehetett volna egy beszélgetéshez vagy egy szendvics elfogyasztásához, ha a városháza nem magasodott volna baljósan a tér fölé. Az épület sötét ablakokkal ellátott, jellegtelen téglafalaival beárnyékolta a környezetét, a félhomályba vesző bejárat fölött terpeszkedő timpanont lélektelen betonoszlopok tartották – egy viktoriánus építész költségkímélő, elbukott kísérlete volt ez, hogy hétköznapi alapanyagokból egy égbe törő, álgörög építményt alkosson. Agatha többnyire röpke pillantásra sem méltatta ezt a monstrumot, de most, ahogy felnézett rá, egészen megdöbbent. Hogy létezik, hogy a várostervezők annyi szép épületet romboltak le a hatvanas és hetvenes években, hogy helyet csináljanak az akkori rettenetes betonszörnyeknek, miközben ezt a förtelmes városházát érintetlenül hagyták?

A bejárathoz vezető lépcsőn állt a napsütésben, és Patrick jegyzeteit futotta át, amit kollégája Harold Nelsonról készített neki, pontosabban az Admirális néven ismert férfiról. Agatha elmosolyodott magában a katonai becenéven. James mesélt neki a szolgálati idejéről, amikor a magas fickókat Töpörtyűnek, a kopaszokat Borzasnak, a legmorcosabbakat pedig Vigyorinak titulálták. Ez meg egy Nelson admirális. Agatha eltűnődött, vajon milyen fokozatot szerezhetett ténylegesen a seregben. Patricknek ezt még ki kell derítenie. Agatha épp felkészült lélekben a halottkém megúszhatatlanul unalmas előadására, amikor egy hatalmas, kopott és semmiképp nem az időjárásnak megfelelő esőkabát tűnt fel a lépcsőn, lobogó szárnyai között dr. Charles Bunburyvel.

– Á, Mrs. Raisin – szólt Bunbury. – Gondoltam, hogy végigüli majd a…

– Mrs. Raisin? Mrs. Agatha Raisin? – Egy másik hang szakította félbe Bunbury doktor szavait, és ahogy Agatha megperdült, egy magas, jóképű, sötét hajú férfit pillantott meg jól szabott, szénszürke öltönyben, amint felé lépdelt kinyújtott karral. Szeme kék, akár a burmai zafír, s ez oly mértékben megragadta Agatha figyelmét, hogy szó nélkül fogadta a férfi kézfogását.

– John Spinner vagyok, a halottkém. Én vezetem a mai meghallgatást. Rendkívül örülök, hogy válthatok önnel néhány szót előtte. Nem bánja, Bunbury doktor?

A férfi odébb vezette Agathát a patológustól, az épület bejáratának egy árnyékos sarkába, és lejjebb hajtotta a fejét, mint aki bizalmas beszélgetésre készül. Agatha néhány évvel idősebbnek saccolta, mint ő maga, de akár ugyanennyivel fiatalabb is lehetett – nehéz volt megmondani, még úgy is, hogy szakértőnek tartotta magát a férfiak életkorának és kívánatosságának meghatározásában. Ennek itt olyan arca volt, mintha a kora negyvenes éveitől egyszer csak fittyet hányt volna az öregedésre – olyasféle ajándéka ez az anyatermészetnek, állapította meg Agatha szomorúan, amelyet elég igazságtalanul inkább férfiaknak tartogat, mint nőknek.

– Segíthetek valamiben? – kérdezte a férfit, közben érezte, hogy felcsúszik kicsit a hangja. Belül jól leszidta magát, amiért hagyja, hogy diáklány módjára piruljon, csak mert egy sármos férfi figyelmének a középpontjába került.

– Biztos vagyok benne, hogy igen – a halottkém félszeg mosolyt villantott Agathára. – Azt hiszem, épp időben mentettem meg doktor Mélabútól.

– Hát, ezt igazán köszönöm – nevetett Agatha zavartan. – Jövök önnek eggyel.

– Én is épp így gondolom. Mit szólna akkor egy vacsorához ma este?

– Ön aztán nem sokat teketóriázik, Mr. Spinner, igaz?

– Az élet, ahogy mondani szokás, túl rövid, én pedig készültem önből. Ön érdekel engem.

– Ezt úgy mondja, mintha valami tudományos kutatási téma volnék.

– Én gyakorlatiasabb tapasztalatszerzésre gondoltam, mondhatni… tapinthatóbbra. – A férfi mosolya most aggasztóan begyakorlottnak tűnt, és valami kemény élt kapott, amit Agatha enyhén zavarba ejtőnek talált.

– Nos, én meg nem gondolnék ilyesmire – lépett hátrébb a férfitól, és mosolya grimaszba fordult. – Azt hiszem, eleget mondott.

– A tettek jobban beszélnek akárhány szónál – kontrázott a másik, majd felemelte a kezét, és megcirógatta Agatha arcát –, és biztos vagyok benne, hogy maga kedveli a tetteket.

– Hátrébb – figyelmeztette Agatha lesöpörve magáról a férfi kezét –, és ne merjen még egyszer hozzám érni.

– Gondolja meg – mondta a másik, és egy kártyát nyomott Agatha kezébe. – Itt van a számom. Hívjon fel, de ne várjon vele túl sokat. Egy nő a maga korában nem engedheti meg magának, hogy elszalassza a kínálkozó lehetőséget.

– Egy nő az én… – szívta be lassan a levegőt Agatha, aztán betette a blúza zsebébe a kártyát, és a szeme elkerekedett a felháborodástól. – Maga össze van zavarodva, jóember. Biztosan a zúzódás az oka a sípcsontján…

– Milyen zúzó…

Agatha jobb lába már lendült is, a krokodilbőr hatású cipő bebizonyította, hogy éppolyan veszedelmes, akár a mintául szolgáló állat. Spinner szeme összerándult, a válla begörbedt. Arca eltorzult a fájdalomtól és a dühtől, de a méltatlan mozdulatnak, hogy a lábához kapjon, ellen tudott állni.

– Ezt nem kellett volna – sziszegte. – Garantálom, hogy meg fogja bánni.

– Már így is épp elég dolgot megbántam magával kapcsolatban – morogta neki Agatha. – Például, hogy szóba álltam magával, hogy végighallgattam, és hogy nem dugtam fel ezt a kártyát egyenesen a…

– Agatha! – Bill Wong integetett a lépcső aljáról. Spinner odakapta a fejét, aztán egy jéghideg pillantással újra Agathára vágott a tekintete, végül eloldalgott.

– Jó reggelt, Bill – üdvözölte Agatha a barátját, ahogy az feltrappolt a lépcsőn. – De jó egy barátságos arcot látni!

– Ez nem az új halottkém volt, akivel beszéltél? – kérdezte Bill.

– De igen. Mi történt a régivel?

– Nyugdíjba ment. Kicsit sok meghallgatáson szundikált el, így aztán azt tanácsolták neki, vonuljon vissza. Az utódjával sokkal jobb a munka, tele van energiával, ötletekkel.

– Hát, valamivel minden bizonnyal tele van. Na és hogy zajlik majd ez a procedúra, Bill?

– Arra számítunk, hogy Spinner megerősíti majd a feltevésünket, nevezetesen, hogy Harold Nelson halála baleset volt. Nincs semmi bizonyíték, ami az ellenkezőjét támasztaná alá.

– Nézd csak, mit kaptam. – Agatha előhúzta a gépelt üzenetet a táskájából. Bill gyorsan elolvasta, majd egy aggodalmas pillantást vetett a másikra.

– Miért nem mutattad meg ezt korábban, Agatha?

– Mert névtelen és lenyomozhatatlan. Semmit nem bizonyít, legfeljebb annyit, hogy valaki tudja, hogyan kell egy írógépet használni.

– Wilkes pontosan így fogja értékelni.

– Mégis, valami bűzlik az Admirális halála körül, Bill. Ezt a fickót vagy szerették, vagy ki nem állhatták. Az az érzésem, valaki gyűlölhette őt annyira, hogy meg is ölte. Egyszerűen nem hiszem, hogy véletlenül gyomirtót ivott volna.

– Hát… – Bill sóhajtott, és megvakarta a fejét. – Az ösztöneid azelőtt is jól működtek, és nem örülök, hogy olyan rohanásban kellett letudnunk ezt az ügyet. Wilkes nem lesz boldog, de megpróbálok pár szót váltani a halottkémmel, mielőtt elkezdődne a meghallgatás. Előfordulhat, hogy elrendeli, foglalkozzunk még az esettel.

A lambériás terembe, ahol a meghallgatást tartották, beszorult a hőség, alig mozdult a levegő. Ha leült vagy felállt valaki, a székek olyan hangerővel csikorogtak a padló nemrég kifényesített linóleumborításán, mintha egy madár vívná a haláltusáját. Agatha észrevette Charlotte Clarkot, a Mircesteri Hírmondó riporterét, és felismert még néhány illetőt a tekeklubból, ahogy jelen volt Bill Wong és dr. Bunbury is. Egy nő fekete blézerben egyedül ült, Patrick jegyzetei alapján Agatha arra tippelt, Cathy Nelson lehet, az elhunyt özvegye. Egy tagbaszakadt férfi és egy nő – mindketten fehér ingben és sötét nadrágban – bizonyára biztonsági őrök voltak. Elöl, a javarészt üres széksorokkal szemben ült egy asztalnál a számítógépe előtt a halottkém írnoka, egy kis termetű, kopaszodó férfi. A pódium közepét egy nagyobb asztal foglalta el, nyilvánvalóan a halottkémé. John Spinner egy köteg irattal masírozott be, odavakkantott az írnoknak, hogy nyisson ki egy ablakot vagy kettőt, aztán jégkék szeme megállapodott Agathán.

– Valamitől rossz itt a levegő – szólalt meg.

Agatha rámosolygott, kétséget sem hagyva a férfiban, ki került ki győztesen az előbbi találkozásukból.

Spinner elmondta a szokásos bevezetőket, majd felszólította dr. Bunburyt, hogy válaszoljon néhány kérdésre. Bunbury válaszai hosszúak és zavarosak voltak, a patológus szemlátomást fürdött a lehetőségben, hogy tudását csillogtathatja.

– Tehát, doktor úr – szakította félbe páratlan időzítéssel Spinner Bunburyt: azon ritka pillantok egyikében vágott közbe, amikor a doktor levegőt vett –, röviden összefoglalva: ön úgy gondolja, véletlenül fogyasztott gyomirtót az elhunyt? Véleménye szerint azután ihatta meg, hogy jelentős mennyiségű alkohol hatására bódult állapotba került, melyre több erős fájdalomcsillapítót is bevett?

– Minden bizonnyal. A fájdalomcsillapítóval kombinált alkohol eredményeképp teljesen inkoherenssé vált. Vagyis, mivel nincsenek indikációi a… – Bunbury itt nyilvánvalóan egy újabb hosszú futamra készítette fel hangszálait.

– Igen, értjük – vágott közbe Spinner ismét. – Nincs orvosi bizonyítéka dulakodásnak, vagy hogy az elhunytat kényszerítették volna a méreg elfogyasztására. Ahogy nincsen semmi bizonyíték idegenkezűségre sem, leszámítva egy kétes eredetű üzenetet, amelyet határidőn túl nyújtott be a rendőrségnek egy magánszemély. Az illető motivációi határozottan gyanúsak, hitelessége mint tanú pedig megkérdőjelezhető, tekintve e hivatallal szemben korábban elkövetett kihágását egoisztikus hírnévhajhászásától és végtelen önimádatától hajtva…

– Ez felháborító! – ugrott talpra Agatha. – Hogy merészeli?

– Á, Agatha Raisin, nemdebár? – Spinner úgy tett, mintha sosem találkoztak volna. – Elődöm kénytelen volt kivezettetni magát ebből a teremből. Üljön le, különben én is hasonlóan teszek.

– Nincs joga ilyen módon megkérdőjelezni a tetteimet vagy a hírnevemet! – vágott vissza dühösen Agatha.

– Stewards! – Spinner hangja és arckifejezése szenvtelen maradt, de a szemében a győzelem kék lángja lobogott. – Vezesse ki ezt a nőt az épületből.

– Ne aggódjon, megyek magam is! – kiáltotta Agatha. – De Harold Nelson halála akkor sem baleset! Gyilkosság történt, és be fogom bizonyítani!

Immár minden fej Agatha felé fordult, csakhogy az ő tekintetét nem John Spinner vigyora, Charlotte Clark derültsége vagy Bill Wong kétségbeesése vonzotta mágnesként – sokkal inkább Cathy Nelson kísérteties arckifejezése. Lehet, hogy fekete öltözékével a gyászoló özvegy benyomását keltette, de cseppet sem tűnt összetörtnek, pedig az imént hallgatta végig férje végóráinak szörnyű részleteit. Egy kicsit zavartnak látszott, talán valamelyest feszültnek, de semmiképp nem dúlták fel az események. Könnynek nyoma sem volt a szemében, és a nyugalmát látva Agathának az a halvány benyomása támadt, hogy nem is hullajtott egy cseppet sem Harold Nelson halála miatt. A gyászoló özvegyből csak a gyász hiányzott.

Mielőtt a biztonsági őrök közrefogták volna Agathát, Charlotte Clark ott termett mellette. Egy kis digitális magnó volt a kezében.

– Ön tehát úgy hiszi, Mrs. Raisin, hogy Harold Nelsont meggyilkolták?

– A leghatározottabban – erősítette meg Agatha az őrökkel szemezve. – Beszéljünk odakint, Charlotte.

Együtt ültek a téren, Charlotte egyik kezében a magnót tartotta, ölében egy jegyzetfüzetet egyensúlyozott. A ceruzája tompa végével akadályozta meg, hogy a szemüvege lecsússzon az orráról. Méretes okuláré volt, a keretén csillogó narancssárga és kék mintákkal. Agatha elámult azon, hogy az ifjak ma már divatkellékként hordják a szemüveget. Úgy saccolta, Charlotte vagy harminc évvel lehet fiatalabb nála. Amikor ő Charlotte korában volt, a szemüvegviselés a legkevésbé sem számított menőnek. Agatha hálát érzett, hogy sosem volt szüksége rá, és még mostanában is, amikor fel-fel kellett tennie az olvasószemüveget, hogy kibogarássza a körömlakkos üvegek apró feliratát, csak a hálószobája magányában vetemedett ilyesmire. Mivel mások előtt véletlenül sem mutatkozott volna szemüvegben, sikerült megvennie több gyanús színárnyalatú lakkot is, de úgy volt vele, ez egy szerencsejáték, ami még mindig megéri.

– Miből gondolja, hogy gyilkosság történt, Mrs. Raisin? – kérdezte a fiatalabb nő.

– Kaptam egy névtelen levelet – magyarázta Agatha olyan hanghordozással, amiről úgy vélte, megfelelő egy sajtóinterjúhoz –, és kezdeti kérdezősködéseim nyomán arra jutottam: van értelme tovább nyomozni ebbe az irányba.

– Ez nem úgy tűnik, mintha sok minden lenne a kezében. – Charlotte csalódottnak hangzott. – Nem hiszem, hogy a főszerkesztő meglátná ebben a nagy sztorit.

– Akkor dobja fel kicsit, Charlotte – javasolta Agatha. – Használjon nyugodtan korábbi eseteket a háttér felvázolásához. Ha megjelenik a sztori a lapban, az felbátorítja az embereket, hogy jelentkezzenek. Ha most segít, cserébe…

– Egy exkluzív anyag?

– Az egész sztori a magáé, ha a nyomozás lezárul – minden szaftos kis részlettel együtt.

 

Míg az irodába tartott, a fiatal újságírónővel folytatott beszélgetés felidézte Agathában a régi emlékeket, amikor még PR-ügynökként dolgozott Londonban. Akkoriban machiavelliánus képességekkel játszott ki egymás ellen riportereket, szerkesztőket, vezércikkírókat, mindezt drága, késő délutánba nyúló, elszámolható munkaebédek fölött egy-egy pezsgő vagy jó fajta bor társaságában. Az emlék hatására megcsillant benne egy ötlet. Kell valaki, aki beépül a tekeklubba, és kihallgatja, mit beszélnek a tagok az Admirális haláláról. Őt már ismerték, ahogy Tonit és minden valószínűség szerint Patricket is, ők tehát nem ölthettek álruhát. Simont a szemeteskocsizás kötötte le, ám volt valaki, akiről Agatha tudta, hogy imád szaglászni a gyilkossági ügyekben, aki rajong a pletykákért, és mindene az öltözködés. Igen, egyértelmű, hogy ki az ő embere.

Miután letelepedett az íróasztalához, és táskáját a szokásos fiókba süllyesztette, hálásan elfogadta a kávét Helentől, majd félretolta a legfrissebb papírkupacot, és a telefonja után nyúlt.

– Én vagyok – közölte, amikor a vonal túlvégén felvették négy csöngés után. – Nem jársz errefelé megint a hétvégén?

– Aggie, drágám! – Roy Silver hanyatt dőlt irodai székében, és fellendítette olasz bőrmokaszinbe bújtatott lábát az asztalra. Egykor Agatha londoni PR-ügynökségén dolgozott alkalmazottként, ma már saját jogán működött sikeres marketingguruként, amit nem kis részben régi főnökének köszönhetett.

– Jaj, de édes vagy, hogy hívtál. Épp rád gondoltam ma reggel, amikor Ginónál kávéztam – emlékszel Ginóra? Egyszerűen nincs az övénél finomabb vajas croissant. Na, szóval, ültem a kávézóban magamba feledkezve – ismersz, én aztán soha nem fülelnék mások beszélgetésére –, amikor egyszer csak mit gondolsz, ki ült le a mellettem lévő asztalhoz? Na, gyerünk, sosem találnád ki!

– Akkor nem is próbálkozom, Roy. Idefigyelj, most hétvégén is lovagolsz majd Tamaránál Blockley-ban? Szükségem lenne a segítségedre.

– Ott vagyok a legtöbb hétvégén, drágám – csicseregte Roy. – Sajnos nincs mindig időm beugrani hozzád egy pohár buborékosra. Miben kellene segítenem? Csak nem… csak nem egy újabb édes kis gyilkosság?

– Pontosan erről van szó, Roy. Lenne egy álruhás küldetésem számodra.

– Álruhás? – Agatha hallotta, ahogy Roy élesen beszívja a levegőt, és szinte látni vélte, ahogy fél kezével legyezgetni kezdi magát. – Számíthatsz rám. Lemondok minden programot. Ott leszek nálad ma este, akkor majd beavathatsz a részletekbe. Most rohanok. – Ezzel le is tette. Agatha tudta, hogy már száguld is haza becsomagolni egy halom ruhát minden elképzelhető helyzetre, habár elég bizonyos volt abban, hogy Roy híresen gazdag ruhatára nem tartalmaz hófehér tekefelszerelést. Azt Mircesterben tudja megvenni, és a vásárolgatástól csak még jobban izgalomba jön majd.

– Nagyon elégedettnek látszik – állt meg Toni az ajtóban főnöke önelégült arckifejezésén mosolyogva.

– Az is vagyok. Épp most bíztam meg Royt, hogy szaglásszon nekünk egy kicsit a tekeklubban.

– Hát, azt imádni fogja! – kacagott Toni. – Fehér nadrág, fehér cipő, egy csinos zakó – a mennyekben fog járni.

– Az biztos – értett egyet Agatha. – Viszont be kell majd jelentkeznie újoncként. Kétlem, hogy valaha tekézett volna.

– Majd belejön – mondta Toni, aztán megkocogtatta az óráját. – Mindjárt indulnunk kell.

 

A nappal is üzemelő Shirley’s Girlies viharvert üzletek és raktárépületek kusza kavalkádjában bújt meg a mircesteri vasútállomás mögött. Az a városrész volt ez, amelynek Agatha tudott ugyan a létezéséről, de ritkán volt bármi oka erre tévedni. Még ha vonattal ment is Londonba, inkább a Moreton-in-Marsh-i állomást használta, amit Carselyből könnyebben ért el. Az utca sarkán üzemelt egy Sportember elnevezésű kocsma, amely „egész napos élő közvetítésekkel” kecsegtetett; volt itt néhány üzlet, amely „háztartásigép-specialistának” hirdette magát a járdára kirakott használt hűtőszekrényekkel és mosógépekkel, meg még néhány bolt, amelyekről legfeljebb ilyen-olyan szakiknak lehetett fogalma, mit árulnak ott.

A téglából épült bolthajtások alatt, amelyek a vasúti felépítményhez tartoztak, sötét autószervizek működtek, olyasfajta szerelőkkel, akik miután megcsinálják az ember kocsiját, megszívják a fogukat, és mindjárt két vagy három másik problémával is előrukkolnak, amely sürgős beavatkozást igényel, és duplájára nő tőlük a számla. Ezek a szerelők mintha mind ismernének egy helyet, ahol gyárilag pecsétes és kiszaggatott kezeslábasok kaphatók, továbbá sosem fogynak ki a használt rongyokból, amelyek arra szolgálnak, hogy olajos foltokat töröljenek rá a kezükre.

Kétségtelenül a Shirley’s Girlies büszkélkedhetett a legcsillogóbb portállal az utcában. Homlokzatán neoncsövekből kanyarított táncoló lányok tekeregtek és emelgették a lábukat, ahogy a fény vörösről kékre változott, majd vissza. Agatha diszkrét távolságban parkolt le a klubtól. Toni beállította kamerája erős teleobjektívjét, de hiába próbálta lencsevégre kapni Deirdre Higginbothamot, aki eltűnt a homályos sikátorban a főbejárattól balra.

– Ebben a kapucniban és a lehajtott fejével sosem tudunk jó képet csinálni róla – állapította meg Agatha, míg hátranyúlt egy szép fekete aktatáskáért a kocsi hátsó ülésére. – Be kell jutnunk. Na jó. Az a sztorink, hogy egy tehetségkutató ügynökségtől jöttünk, és beszélni akarunk a tulajjal. Némi szerencsével beszélhetünk magával Shirley-vel – már ha tényleg ez a neve –, és meggyőzhetjük, hogy lehetnek olyan klienseink, akik érdekelhetik őt. Így ráterelhetjük a témát arra, kiket foglalkoztat táncosokként. Ha más nem, körülnézhetünk anélkül, hogy gyanút keltenénk.

Odasiettek a főbejárathoz, ahol egy fekete dzsekis, nagydarab fickó állt őrt, és épp odabiccentett néhány törzsvendégnek, akik épp beslisszoltak.

– Jó napot – üdvözölte Agatha ragyogva. – A Csillogó Szemek tehetségkutató ügynökségtől jöttünk, és a tulajjal szeretnénk beszélni.

A fickó mormogott valamit, aztán elővett a zsebéből egy adóvevőt, és belemotyogott. A válasz egy fülhallgatón át érkezett hozzá, Agatháék nem hallottak belőle semmit. A fickó bólintott, majd így szólt a készülékbe:

– Nem, csak két nő – majd újra bólintott. – Bemehetnek – fordult hozzájuk, kinyitva az ajtót. – Shirley fogadja magukat. Várjanak a recepción.

A recepciót halvány fény világította meg, a padlót vörös szőnyeg borította, és a falakat ehhez illő árnyalatra festették.

A tompán dübörgő zene arra engedett következtetni, hogy valahol a klub mélyén előadás zajlik. A hosszú recepciós pult másik fele egyben ruhatárként is szolgált, mögötte egy méretes idomokkal megáldott nő ült, fején fekete-lila bozonttal, a sminkje pedig egy horrorfilmben sem keltett volna feltűnést. Nyilvánvalóan a művészek egyike, aki épp nem a rivaldafényben dolgozik. Rágógumin kérődzött, és közben egy üzenetet pötyögött a telefonján.

– Shirley aszondja, várja magukat – nézett fel lassan; az arcán tükröződő unalmat csak tetézte a szeme bágyadtsága.

Agatha és Toni megjátszott figyelmességgel oldalra léptek, miközben a vendégek kitartóan szállingóztak befelé; néhányan csendesen elsiettek mellettük, mások vidáman beszélgettek a Sportemberben eltöltött ebédidő élményeivel feltöltődve. Aztán két férfi bukkant fel egy folyosó felől, amely a klub központi részéhez vezetett. Az egyik tagbaszakadt és túlsúlyos, a magukat elengedő egykori bokszolókra emlékeztetett, ősz haja egészen rövidre vágva, orra pedig sok-sok küzdelemmel ezelőtt talán egyenes lehetett. A másik férfi emennek a válláig ért, és rágcsálószerű arca volt. Mindketten inget, sötét sportzakót és farmernadrágot viseltek.

– Kik maguk? – kérdezte a nagyobb darab, gyanakodva méregetve őket.

– Shirley-vel szeretnénk beszélni – mosolygott Agatha udvariasan.

– Én vagyok Shirley – felelte a férfi egy horkantással. – Shirley Jenkins. A klub tulajdonosa.

– Maga Shi…? – Agatha képtelen volt elrejteni a döbbenetét.

– Sajnálom. Arra számítottam, hogy egy…

– …nő leszek? – Jenkins rezignált sóhajjal ingatta a fejét. – Igen, ezt folyton megkapom. Általában elmondom mindenkinek, hogy nő vagyok, csak a félrement hormonkezelés, igaz, Ferret?

– Úgy van, főnök – nevetett nagy átéléssel a Ferret nevű. – Ezt szoktad mondani, csakugyan.

– Szóval, kik maguk? – ismételte meg a kérdést Jenkins.

– A Csillogó Szemek tehetségkutató ügynökségtől vagyunk.

– Agatha professzionális mosolyra váltott, és kezet nyújtott. Jenkins jókora mancsa elnyelte az övét, de a kézfogása kíméletesen lágy volt. – Anita vagyok, ő itt Sylvia.

– Jöjjenek, ne itt az ajtóban álljunk – mondta Jenkins, és végigvezette őket a folyosón, míg Ferret a nyomukban nyargalt. Egy terembe érkeztek, amelyet egy erősen megvilágított, félig színpad, félig kifutó jellegű pódium uralt. A színpad körüli viszonylagos homályban férfiak ültek az asztaloknál, és hiányos öltözetű pincérnők suhantak oda-vissza a bárpult és a vendégek között, kezükben italokkal megrakott tálcákkal. A zene pont akkor hallgatott el, ahogy beléptek a terembe. Agatha még épp meg tudta nézni magának a színpadról lelibbenő táncosnőt, hogy a tetoválás hiányából megállapítsa: nem Kígyócsípőjű Cindy az. Jenkins ásványvizet rendelt, Agatha és Toni követték példáját.

– Mi a műsoruk? – kérdezte Jenkins a háttérben zajló beszélgetések duruzsolása közepette. – Valami anya-lánya-szám?

– Megbocsát…? – Agatha nem volt biztos benne, hogy jól hallotta-e.

– Duó? – kérdezte Jenkins. – Valami trendi dolog? A kis Sylvia biztos tudná egyedül is rázni, de maga… maga azért már benne van a korban.

– Hogy mit rázni…? – Agatha professzionális mosolya hirtelen elillant. Toni csitítóan a karjára fektette a kezét, mert tudta, hogy főnöke jeges tekintete és kitörni készülő, vörösen izzó haragja nem jó párosítás.

– Na jó, ha be akarják mutatni a számot, én benne vagyok – tette le Jenkins a poharát a bárpultra. – De tudnom kell, hogy nem futottak-e még ki a korból. Az irodámban ledobhatják a szerelésüket, és megmutathatják az árut.

– Arra aztán várhat! – bömbölte Agatha.

– Igen? – Jenkins megvonta a vállát. – Akkor húzzanak el. Nem akarom az ügyfeleket elveszíteni, csak mert itt téblábol valami vén szatyor.

– Valami vén…? – Agatha Jenkins képébe löttyintette az ásványvíz maradékát. Az prüszkölve törölgette az öklével a szemét, Ferrett pedig Agatha felé lendült. Toni kinyújtotta a lábát, hogy elgáncsolja, mire a fickó nekitántorodott egy pincérnőnek, akinek az italostálcája a földön landolt.

– Mi a franc baja van magának? – üvöltötte Jenkins, és a bárpultról felkapott törlőruhával tapogatta az arcát.

– Valóban – szólalt meg ekkor egy ismerős hang –, mi a problémája, Mrs. Raisin?

Agatha rémületére Wilkes főfelügyelő alakja bontakozott ki a félhomályból. Vele volt egy férfi, akiben Agatha homályosan felismerni vélt egy nyomozót. Ez utóbbi Jenkins orra elé tartott egy kinyitott igazolványtokot, így azonosítva magát rendőrként.

– Wilkes – meredt rá Agatha összeráncolt szemöldökkel –, miért nem vagyok meglepve, hogy ilyen helyen látom?

– Én viszont annál inkább meg vagyok lepve, hogy magát itt látom – mondta a főfelügyelő, majd kihörpintette a whiskyjét, és a pultra tette a poharat. – És döbbenten voltam szemtanúja, hogy maguk az asszisztensével tettleg bántalmazzák ezt a két úriembert.

– Nem tudja, miről beszél! – bökött egy ujjával Agatha Wilkes képe felé. A főfelügyelő elvigyorodott, és egy gyors mozdulattal bilincset kattintott Agatha csuklójára. Amikor az felvisított, és a bilincshez kapott a szabad kezével, Wilkes arra is rácsapta a karperecet.

– Agatha Raisin – közölte széles mosollyal –, le van tartóztatva.

– Ezt nem teheti! – kiáltotta Agatha.

– Épp most tettem meg – vigyorgott a főfelügyelő. – Csak néhány kontaktunkkal akartunk itt találkozni, erre megütjük a főnyereményt, el sem hiszem! Hivatalosan őrizetbe vesszük, és bekísérjük magukat a kapitányságra.

Toni szeme menekülőutat keresve a bejárat felé vágott, de látta, hogy az őr elzárja az utat, majd ahogy visszanézett, Wilkes társa épp a fejét ingatta felé. Nem volt hová futnia, így hát kinyújtotta a két kezét, és nézte, ahogy a nyomozó az ő csuklójára is rákattintja a fémet.

Egyetlen dolog enyhítette a gyalázatát annak, hogy megbilincselve vezetik ki őket egy ilyen Shirley’s Girlies-féle helyről, majd betuszkolják őket egy – igaz, jelzés nélküli – rendőrautóba: az, hogy valószínűleg egyetlen ismerős sem látta őket sem a klubban, sem az utcában, de még Mircester ezen részében sem.

Miközben Wilkes a kormánykeréknél jól mulatott azon, hogy megbilincselte a nagy hírű, tévedhetetlen Agatha Raisint, Agatha Tonihoz hajolt, és azt suttogta neki:

– Ne mondj semmit.

A mircesteri kapitányság csak egy rövid autóútnyira volt; az ügyeletes tiszt felnézett a papírokból, ahogy Wilkes bemasírozott a foglyaival.

– Á, Wilkes főfelügyelő – üdvözölte őket az őrmester. – Épp most hívott egy bizonyos Mr. Shirley Jenkins, aki azt mondja, nem akar feljelentést tenni a két hölgy ellen. Szeretne elkerülni mindenféle cirkuszt. Gyanítom, nem örülne, ha az ügyfelei azt gondolnák, a rendőrség szaglászik a klubban.

– Milyen kár – szomorkodott Wilkes színpadiasan. – Azok után viszont, aminek szemtanúja voltam, kötelességemnek érzem…

– Nem köteles semmit sem tenni a továbbiakban – vágott közbe Agatha. – Nem közölte velünk a jogainkat a letartóztatáskor, továbbá úgy hozott be minket az őrsre egy rendőrségi járművel, hogy előtte alkoholt fogyasztott. Láttam, amikor legurított egy duplának látszó italt, és a kocsi bűzlött az olcsó whisky szagától. Ha elítélik hivatali gépjármű alkoholos befolyásoltság alatt történő vezetéséért, valószínűleg ugrik az állása és a nyugdíja is. Hány pohárral fogyasztott a klubban, Wilkes? Ragaszkodjam hozzá, hogy az ügyeletes tiszt megszondáztassa, vagy inkább…? – Agatha feltartotta a kezét, jelezve rajta a bilincset.

Wilkes hallgatott egy darabig, aztán tiltakozásra nyitotta a száját, végül vállat vont, sóhajtott, és benyúlt a zsebébe a bilincs kulcsáért.

 

Miután taxival visszamentek a kocsijához, Agatha hosszan kifújta a levegőt, ahogy kifordult a parkolóhelyről, és elhúztak a Sportember mellett.

– Hát – sandított Tonira –, ez a délután nem egészen úgy alakult, ahogy elképzeltem. Azt hiszem, bocsánatot kell kérnem, amiért…

– Ugyan már – legyintett Toni, és kitört belőle a nevetés. – Hol kaphatnék még egy ilyen munkát? Azok után, amin mi együtt keresztülmentünk, nem hiszem, hogy elviselnék, teszem azt, egy recepciós állást a Shirley’s Girliesben.

– Én sem hiszem – mosolygott Agatha –, és borzasztóan néznél ki lila hajjal.

– Tudja – folytatta Toni most már komolyabban –, az az anya-lánya-dolog… Szóval, én büszke lennék, ha bárki azt hinné, hogy a lánya vagyok, maga meg… – Toni ekkor észrevette Agatha növekvő riadalmát, és megpróbálta másfelé kanyarítani a mondandóját. – Persze, természetesen nem néz ki ahhoz elég öregnek, hogy… tehát senkinek eszébe sem jutna… vagyis úgy értem… na jó, itt abbahagyom.

Csendben tették meg az út hátralevő részét. Az irodába visszaérve Patrick az asztalánál ült, telefonját a füléhez szorította, és közben valamit jegyzetelt. Helen térült-fordult, és mindenkit teával, csokis keksszel kínált. Agatha az utóbbit visszautasította, aztán mire Tonival leültek a belső irodában, és belekortyoltak a teájukba, Patrick is letette a telefont.

– Elég sok mindent megtudtam Harold Nelsonról – újságolta a volt rendőr. – Mircesterben született 1936-ban, tizenöt évesen hagyta ott az iskolát, habár addig sem töltött túl sok időt a padban. Belépett matróznak a haditengerészethez, és a Gangesre helyezték gyakorlatra – ez egy parti állomás Ipswich közelében, nem hajó. Egy év után a tengeren folytatta a szolgálatot, de úgy tűnik, ahányszor lehetősége adódott, visszatért Mircesterbe. Letartóztatták párszor „részegeskedés és rendbontás” vétségével, aztán 1956-ban elvett egy helyi lányt, Constance Fairweathert. Nincs nyoma, hogy gyermekük született volna, viszont a nő három évvel később meghalt, kizuhant egy ablakon, és ekkor terhes volt.

– Ez borzasztó – szólt közbe Toni. – Nelson biztos összeomlott.

– Ezt nehéz megmondani – felelte Patrick. – Visszament a haditengerészethez, de egyértelmű, hogy nem volt admirális.

Éveken át szenet lapátolt a régi gőzhajókon, és soha nem is jutott magasabb rangba. A fegyelemmel akadtak problémái, konkrétan az ivászattal. Ennek ellenére huszonkét évet töltött a haditengerészetnél. Viszonylag fiatal volt még, amikor leszerelt, és a következő, nagyjából huszonöt évet kereskedelmi tengerészként töltötte. Akkor tért vissza Mircesterbe, amikor húsz évvel ezelőtt nyugdíjba vonult. Hét éve, hetvennyolc évesen elvette a második feleségét, Catherine-t, becenevén Cathyt, aki huszonkét évvel fiatalabb nála.

– Láttam a meghallgatáson – bólintott Agatha. – Nem volt túlságosan lesújtva a férje halála miatt. Beszélnünk kell Mrs. Cathy Nelsonnal, Toni.

– Már egyeztettem vele – mondta a lány. – Holnap délelőtt szívesen fogad bennünket. Elég lelkesnek tűnt a telefonban.

– Csakugyan? – csodálkozott el Agatha. – Nem ezt a reakciót várná az ember egy gyászoló özvegytől. Érdekes találkozás lesz, lefogadom. Szeretnék még valamit kérni tőletek, de a legteljesebb diszkrécióval.

– Természetesen – mondta Patrick. – Minden munka, amit a Raisin Nyomozóirodának végzünk, szigorúan bizalmas.

– Ez nem igazán céges munka – magyarázta Agatha. – Inkább személyes, és egy közeli barátot érint – olyasvalakit, aki mindannyiunk barátja.

– Ennek nincs köze Sir Charles ismerőséhez, ugye? – kérdezte Toni, míg táskájából tollat és jegyzetfüzetet húzott elő.

– Nem, azt az ügyet megoldom magam – válaszolta Agatha.

– Szeretném, ha utánanéznétek mindennek, aminek csak lehet ezzel a házaspárral kapcsolatban. – Egy darab papírt csúsztatott az asztalra. A papíron két név állt.

– Komolyan? – szaladt ki Toni száján. – Azt akarja, hogy Bill Wong szüleit nyomozzuk le?

– Nem egészen nyomozásra gondolok – felelte Agatha. – Egyszerűen többet kellene tudnom a múltjukról, a családjukról, hol laktak, mit dolgoztak, ilyesmiket…

– Bill családja dolgaiban turkálni valahogy nem tűnik helyesnek – tétovázott Toni. – Megtudhatnánk, miért?

– Inkább nem beszélnék erről – mondta Agatha –, de semmi sötét dologról nincs szó. Csak egy kis szívesség, hogy könnyebbé tegyük Bill életét. Patrick, te egyszer részt vettél valami csereprogramban a hongkongi rendőrségnél, ugye?

– Jó sok esztendeje volt. – Patrick meghatottnak tűnt, hogy Agatha emlékszik a szolgálati ideje eme kis részletére. – A legtöbb ismerősöm már nyugdíjba ment, de biztos vagyok benne, hogy ismernek olyan embereket, akik ismernek további embereket…

– Jól van – bólintott Agatha. – Reméltem, hogy ezt mondod. Toni, te itteni lány vagy, és Mrs. Wong is idevalósi. Jó lenne, ha tudnál valakit keríteni, aki ismerte őt, amikor hozzáment Bill apjához. És mindezt titokban kell tartanunk, oké? Teljes csitt! Nem szeretném, ha bármi visszajutna Billhez vagy a szüleihez.

– Nem említette még Alice-t – mondta Toni a tollával játszva. – Róla és Billről van szó, igaz?

– Okos lány vagy – bólintott Agatha –, de maradjon hármunk között. Lehet, hogy tudunk nekik segíteni egy zűrös helyzetben, ám ha…

– …ha Bill vagy a szülei rájönnek, akkor kutyagumi kerül a ventilátorba – fejezte be Patrick.

– Pontosan – helyeselt Agatha. – Úgyhogy óvatosan járjatok el. Most viszont dolgom van – Mrs. Bloxbynak ígértem ma estére egy kis segítséget.

Patrick visszatért az asztalához, Toni pedig már az ajtóban volt, amikor Agatha felnézett a jegyzeteiből.

– Ó, és Toni…

– Igen?

– Én is büszke lennék.

Kurtán egymásra mosolyogtak és bólintottak, aztán folytatták a munkát, mintha mi sem történt volna.





Hatodik fejezet

 

– De maga valójában nem igazi detektív, ugye? – A teremben ülő sok más nőhöz hasonlóan ő is magán tartotta a kabátját, jóllehet a St. Jude-templomban kellemesen meleg volt. A pulpitusról, ahol Agatha állt a templomhajó elejében, jól látta, hogy a sorban, ahol a nő ült, még vagy fél tucat hozzá hasonló asszony figyel, nagyjából egyidősek, jól kipárnázottak, mind kabátban vannak és ugyanabban a pozitúrában ücsörögnek, ridiküljüket védekezőn maguk előtt tartva az ölükben. Mi az ördögöt gondolnak, ki rabolná ki őket a nyugdíjaskönyvecskéjükért meg a tízes csomag papír zsebkendőkért egy templomban?

Mindig van egy – gondolta Agatha. Mindig van, aki szerepelni akar, a figyelem középpontjába kerülni, és villogni mások előtt, milyen okos. Aztán megcsóválta a fejét, mert rájött, hogy ez rá is éppúgy illik. De így legalább van egy kis előnye, tudja, hogyan kezelje ezt a vén szatyrot.

– Azt hiszem, ha figyelmesen hallgatta, amiről az elmúlt egy órában beszéltem, beleértve nyomozói eredményeimet, különös tekintettel a felderített gyilkossági ügyekre, az önmagáért beszél.

Agatha Mrs. Bloxbynak tett szívességet, amikor korábban beleegyezett, hogy tartson egy rövid előadást a nyomozásairól a carselyi és a mircesteri Hölgyegylet vegyes hallgatósága előtt. A betervezett szónok ugyanis, egy bicesteri méhész, aki azt állította, negyven év alatt egyetlen méhcsípést sem szenvedett el, lemondta a szereplést. Ezúttal megcsípte egy méh, mégpedig a fülén, ami elefántfül méretűre dagadt, így nem tudta feltenni a szemüvegét.

– De ön ugye megfelelő kiképzést kapott? – A nő kitartó volt.

– Úgy érti, olyat, mint egy rendőrségi nyomozó? – kérdezte Agatha. Ez a nő idegesítően ismerősnek tűnt, a gondolat vörös izzóként pulzált Agatha agyának egy hátsó zugában, mégsem tudta hova tenni. Bizonyára a mircesteri kontingens tagja. – Biztosíthatom afelől, nem mindegyik rendőr kamatoztatja igazán jól a megszerzett tudást.

– Akkor ön azt állítja, hogy hasznavehetetlen a rendőrségünk?

– Semmi ilyesfélét nem állítottam. A rendőrök többsége magasan képzett, és minden szempontból profi. Van néhány jó barátom is köztük, sőt egyik munkatársam a Raisin Nyomozóirodánál nyugalmazott rendőrtiszt.

– Aha! – kukorékolt a nő győztesen. – Tehát maga ennek az illetőnek a rendőri képzettségére hagyatkozik az esetek megoldásában. Gyanítottam.

– A munkatársunk tudása és a tapasztalata rendkívül értékes, mivel…

– Mivel magának nincs nyomozói képzettsége?

– Nem, hanem mert egy-egy eset megoldásához a legkülönfélébb képességekre van szükségünk. Én számos területen szereztem olyan tapasztalatokat, amit a legtöbb rendőr nem.

– Beleértve, hogy letartóztassák. Önt már többször letartóztatták, igaz? Benne volt az újságokban. – A nő a társaihoz fordult, akik jobbról-balról mellette ültek, és hevesen bólogattak.

– Az újságok azokról a gyilkosságokról is írtak, amelyeket megoldottam. – Agatha érezte a növekvő feszültséget az állkapcsában, és azon kapta magát, hogy immár összeszorított fogain át szűri, amit mond. – A rendőrség alkalmatlanságának ellenére.

– Te szentséges ég! – A nő heves gesztusokkal érzékeltette, hogy sokkolja, amit hallott. – Komolyan alkalmatlannak nevezi a mi bátor brit rendőreinket?

– Nem mindegyiket, de önök nem ismerhetik azokat a piszkos trükköket, amelyeket némely rendőrtiszt bevet, csak hogy elleplezze a baklövéseit és megmentse az állását meg a nyugdíját.

– Nem hiszem, hogy ön, Mrs. Raisin, aki sosem szolgált egyenruhában, megítélhetné rendőreink odaadását és áldozatkészségét. – A nő immár átment kioktató üzemmódba, Agatha vére pedig forrni kezdett, amiért leteremtik, mint egy gyereket. Vett egy mély lélegzetet, hogy megnyugodjon. Végtére is egy templomban volt, és barátnőjének, Mrs. Bloxbynak tett szívességet. – Mi több – folytatta a nő –, az hiszem, mindnyájan jól meglennénk az úgynevezett rendőrségi botrányok nélkül, amelyek a szennylapok koholmányai. Talán mindannyiunknak védekeznünk kellene az efféle mocsok ellen, ami a rendőrség iránti tiszteletünket hívatott kikezdeni. Ahogy a költő Thomas Grey mondja: „Légy tudatlan, és áldás lesz néked”.

Agatha gyűlölte, amikor magasröptű idézetekkel lövöldöznek rá, különösen, ha már rég halott költők szerzeményeivel teszik.

– Nos, ha a tudatlanság áldás, akkor maga olyan áldott, mint egy… – Agatha épp időben harapta el a mondat végét.

– Na de Mrs. Raisin, toleránsabbnak kellene lennie. Egy jó detektívnek legalább meg kell próbálni a másik szemszögéből nézni a dolgokat.

Ez volt az utolsó csepp.

– Ó, én erősen próbálom – mordult fel Agatha –, de nem vagyok biztos benne, hogy a hátsómig tudom tekerni a fejem!

– Istenem, már ennyi az idő? – tolta félre finoman Agathát Mrs. Bloxby, és gyorsan átvette a helyét a pulpitusnál. – És milyen szellemteli beszélgetés kerekedett itt! – Aztán a nő felé fordulva így szólt: – Ön bizonyára nagyon tájékozott a rendőrségi ügyekben, Mrs. ööö…

– Mrs. Wilkes – bólintott a nő bájtalan mosollyal. – A fiam egy igen fontos beosztású, tiszteletre méltó rendőrtiszt.

– A maga fia… Wilkes főfelügyelő! – A pulzáló vörös izzó felrobbant Agatha fejében.

– Ő az, valóban. – A nő dagadt a büszkeségtől.

– Tiszteletre méltó, csakugyan? – gúnyolódott Agatha. – Kérdezze meg tőle, mi célból nyakalta a whiskyt ma délután a mircesteri Shirley’s Girlies sztriptízbárban, és mielőtt megkérdezné: igen, van szemtanúm, aki megerősíti ezt az állítást! A nő szája úgy nyílt és csukódott, mint egy partra vetett halnak, míg a közönség soraiban mormogással kísért nevetés futott végig. Jobbra és balra Mrs. Wilkes szárnysegédei mind felemelték egyik kezüket a ridiküljükről, hogy eltakarják a mosolyukat vagy a kuncogást.

– Nos, sajnos ennyi fért a mai estébe – zárta le nagy sietséggel az összejövetelt Mrs. Bloxby. – Köszönöm mindnyájuknak, hogy eljöttek, és hatalmas köszönet Mrs. Raisinnek a pompás előadásért!

A templombelsőben taps hangzott fel, épp udvarias hosszúságban, majd a hölgyek felemelkedtek, s míg némelyek kisebb csoportokba verődtek beszélgetni, a többiek kiszállingóztak a szabadba. Mrs. Wilkes és női hadosztálya elsőként hagyták el a templomot. A bent maradók közül néhányan odasiettek Agathához, hogy gratuláljanak neki, és elmondják, mennyire élvezték az estét. Egy magas, karcsú nő, aki hetvenes évei végét taposhatta, de szálegyenesen tartotta magát, elegáns kék kabátot viselt és sűrűn dauerolt ősz hajának minden tincse tökéletesen állt, félrevonta Agathát. Miss Palmerként mutatkozott be, és oly módon köszönte meg az előadást, hogy mondandója végén ott lebegett egy „de…”. Sor is került a folytatásra, mert az asszony bizalmas-csendes hangon hozzátette:

– Nem említette Harold Nelson halálát.

– Most, hogy túl vagyunk a patológus meghallgatásán, alaposabban foglalkozom majd az üggyel.

– De ön tudta, hogy gyilkosság történt.

– Ezt miből gondolja? Gyanakodtam, természetesen, de… Önt mintha nagyon érdekelné ez az eset. Van valami, amit szeretne elmondani nekem?

– Nagyon sok mindent, Mrs. Raisin. Tudom, hogyan ölték meg Nelsont, tudom, miért, és tudom, ki tette. – A nő jobbra-balra pillogva körülnézett. – De itt nem beszélhetünk. Jöjjön el hozzám vasárnap, ebéd után.

Miss Palmer elhadarta Willow Way-i címét, aztán kisietett a templomból. Ekkor Mrs. Bloxby tűnt fel Agatha oldalán.

– Minden rendben, Mrs. Raisin? – kérdezte.

– Igen, igen, persze – felelte Agatha. – Csak épp felettébb különös beszélgetésben volt részem az imént.

– Láttam, hogy Miss Palmerrel beszélt. Nagyon komolynak tűntek.

– Ezek szerint ismeri őt?

– Igen, közénk való, nem mircesteri. „A plébánia vénkisasszonyának” is nevezhetnénk, bár állítólag pár éve majdnem férjhez ment. Nagyon szoros kapcsolatban volt azzal az idős fickóval, Mr. Nelsonnal, aki meghalt a tekeklubban.

– Nelson nem egyszerűen meghalt. Meggyilkolták. Most kezdtünk nyomozni.

– Valóban? Hát, kétlem, hogy Miss Palmernek köze volna hozzá. Finom lélek. Össze volt törve, amikor Nelson találkozott egy fiatalabb nővel, őt pedig faképnél hagyta, hogy elvegye az új szerelmét.

– Ez igen érdekes – bólogatott Agatha csodálkozva. – Az alapján, amit hallottam Nelsonról, nem olyan típusú férfinak tűnt, akinek versengtek volna a kegyeiért a nők. Miss Palmer mindig itt élt?

– Eredetileg mircesteri. Egy vállalkozásnál dolgozott, mielőtt nyugdíjba ment, és letelepedett Carselyben, egy kertvárosi házban.

– Mi volt a foglalkozása?

– Titkárnő, azt hiszem. Általános adminisztrációs feladatok, ilyesmi.

– Akkor tudhatja, hogyan kell használni az írógépet?

– Kétségtelenül. Munkás élete java része a számítógépkorszak előtti időre esett.

– Mrs. Raisin! De örülök, hogy újra látom! – Egy apró termetű, idős asszony közeledett feléjük, és Agathának kellett pár pillanat, hogy rájöjjön, ki az.

– Mrs. Swinburn, hogy van? – üdvözölte a hölgyet, és gratulált magának, hogy eszébe jutott: a tekeklubnál találkoztak. – Jó látni, hogy felépült. Úgy látom, helyrejött azután a szörnyű esemény után…

– Ó, igen. Nem tartottak bent a kórházban, már aznap este otthon voltam, most pedig újra fitten és fiatalon! – A hölgy mosolygott, és győztesen a magasba lendítette összeszorított öklét, közben aranyóra-karperece felcsúszott ráncos csuklóján. Az ajkán túl vastagon állt a rúzs, ahogy arcán a púder is, de a szeme csillogása azt mutatta, van még élet az öreglányban. – Jaj, Charlie vár odakint, rohannom kell!

A rohanás, tűnődött Agatha, kétségtelenül olyasmi lehet, amit Mrs. Swinburn kisdiák kora óta nem csinált, noha csakugyan magabiztos léptekkel haladt a kijárat felé.

– Ő találta meg a holttestet a tekepályán – magyarázta Agatha.

– Borzalmas élmény lehetett szegénynek. – Mrs. Bloxbyt őszinte aggodalom járta át, ez azon erényei egyike volt, amelyek oly alkalmassá tették, hogy egy lelkészfeleség életét élje. Agatha gyakran elcsodálkozott, hogy ez az ízig-vérig jó természetű asszony mindig talál egy aprócska helyet a szívében bárkinek, akinek szüksége van egy kedves gondolatra vagy együtt érző imára. Habár szoros barátságban voltak, ettől a jellemvonástól Agatha rendszeresen alkalmatlannak érezte magát.

– Majd túljutok rajta – motyogta Agatha. – Ööö… akarom mondani… úgy tűnik, túljutott rajta, nem igaz? Kérdezhetek valamit? Mikor van vége az istentiszteletnek vasárnap?

– Felteszem, nem azt fontolgatja, hogy részt vesz rajta – mosolygott Mrs. Bloxby felhúzott szemöldökkel. – Ez esetben ugyanis azt kérdezte volna, mikor kezdődik az istentisztelet vasárnap.

– Attól tartok, a férje sokkot kapna, ha meglátná, hogy ott ülök az egyik padban – nevetett Agatha. – Miss Palmer „az istentisztelet után” szeretne találkozni velem vasárnap.

– Igaza lehet Alffal kapcsolatban – kuncogott Mrs. Bloxby. – Néha kifut az időből, de a prédikáció általában korán kezdődik, és fél tizenegykor ér véget.

Agatha elbúcsúzott és hazaindult, hátrahagyva Mrs. Bloxbyt, aki a székeket rendezte kupacokba és összesöprögette a padlót. Amikor ezzel megvolt, még várt rá egy kis munka: a csészéket, tányérkákat és evőeszközöket rakta be a mosogatóba, amelyeket az előadás előtti teázáshoz-süteményezéshez használtak. A két hölgyegylet kétségtelenül megpróbálta felülmúlni egymást a piskótasütésben.

– Tiszta a levegő? – dugta be a fejét Alf a konyhába.

– Igen, elmentek – kuncogott Mrs. Bloxby. – Biztonságban előbújhatsz a dolgozószobádból. Kérsz egy kis sütit?

– Csodás lenne – mondta Alf őszinte lelkesedéssel. Tudta, hogy az összes piskóta a lekvártöltelékkel együtt kitűnő házi minőség; a hölgyek büszkesége ezt diktálta. – Nem arról van szó, hogy nem akartam velük találkozni, csak nagyon leköt a papírmunka. Habár azt elismerem, hogy egy templomnyi nő, élükön azzal a rémes Mrs. Raisinnel elég ijesztő kilátás. Bármi megtörténhet, ha ő felajzza őket – zendülés, forradalom, akármi.

– Mrs. Raisin messze nem olyan rémisztő, ahogy te gondolod – mosolygott a lelkészné, a férje kezébe nyomva egy szelet süteményt –, és nagy segítségedre volt, amikor azt a szegény segédlelkészt, Tristan Delont meggyilkolták. Megmentette a grabancodat.

– Szörnyű időszak volt az nekünk – ismerte el Alf, és már el is indult a süteménnyel a dolgozószobája irányába –, én pedig hálás voltam neki. De attól még egy veszedelmes perszóna! Gyilkosság jár a nyomában, amerre megy.

– Valójában épp ellenkezőleg, drágám – felelte lágyan Mrs. Bloxby, leginkább magának. – Ő jár a gyilkosok nyomában, akik tényleg veszélyes emberek. Vigyázzon rád az ég, Agatha. Imádkozom érted.

 

Másnap Agatha korán kelt, belebújt a köntösébe, és leballagott a lépcsőn. Boswell és Hodge a lába körül tekeregtek, azzal a veszéllyel fenyegetve gazdájukat, hogy a reggeli utáni áhítozásukban elgáncsolják, és ő átesik rajtuk.

– Nem lehettek megint ilyen éhesek – győzködte őket Agatha. – Hatalmas adagot tettem elétek, amikor tegnap este hazajöttem. – A macskák, akikről Agatha sokszor gyanította, hogy minden szavát értik, csak néztek rá nagy szemekkel, érdektelenséget színlelve.

A konyhában elégedett miaúktól és dorombolástól kísérve Agatha megtöltötte a tálkájukat, aztán ablakot nyitott, hogy kiszellőztessen. Fogta az előző esti tikka massala dobozát – ahogy hazaért a templomból, bedugta a vacsoráját a mikróba –, és kidobta a szemetesbe. James Londonban volt, ahol a kiadója kényeztette egy étteremben, így hát Agathának pontosan egy mikrós vacsorára maradt energiája. A tegnapi nap igencsak sűrűn alakult. A rendrakástól egy, a vörös kánya természetbe való visszatelepítéséről szóló dokumentumfilm vonta el a figyelmét, ami pár pohár bor után kihagyhatatlannak tűnt.

Aztán megérkezett Roy, egy hegynyi kofferrel megrakodva. Követelte, hogy Agatha mindenről számoljon be a nyomozással kapcsolatban, de szerencsére nem kellett részletesen elmondania, mert Roy már olvasott a lapokban a tekepályán talált holttestről. Az izgatottsága ragadós volt, Agatha úgy felpezsdült, hogy éjfél utánig társalgott Royjal, felidézve a régi emlékeket.

Most arra tippelt, a fiú fent alszik a vendégszobában, és ezt nem is ellenőrizte.

A kávéskanna után nyúlva elmélázott, ne csináljon-e instant kávét, aztán hirtelen az a furcsa érzése támadt, hogy valami hiányzik. Körülnézett a konyhapulton, a főzőlapon, az asztalon. Nem tudta megmondani, mi nincs ott, csak érezte. Mi nincs meg? Ekkor beugrott neki. Még nem is olyan régen a reggelijét két csésze erős kávé és négy szál cigaretta képezte volna. Most se öngyújtó, se hamutartó, se a csomag extra méretű füstszűrő.

– Hát, ezekre már nincs szükségem, nem igaz, fiúk? – mosolygott a cicákra, és úgy látta – különösebb megalapozottság nélkül –, hogy azok visszamosolyognak rá. Megcsörrent a telefonja. Lehet, hogy James az. Csak remélte, mert a kijelzett szám nem volt ismerős.

– Halló!

– Jó reggelt. Mrs. Agatha Raisinnel beszélek?

– Ki szeretné tudni?

– Csak ellenőrizni szeretném, hogy jó cím szerepel-e itt nálunk – Carsely, Orgona köz?

– Miért akarja tudni?

– A nyilvántartásunk szerint nemrég egy baleset részese volt, és…

– Na húzzon a sunyiba. – Agatha letette. Ezen a héten hatodjára környékezték meg telefonmarketingesek. Valahogy rákerülhetett egy számlistára. Baleset? Nem volt balesete, de mi lenne, ha mégis történt volna? Hogyan képesek ezek az emberek ilyen cinikusan hasznot húzni valaki helyzetéből, aki épp egy szörnyű traumán esett át? Egy kompenzációs biztosítási csomag ígéretével nyerik meg maguknak az ügyfelet, miközben hatalmasat szakítanak. Mitől érzik az ilyenek feljogosítva magukat, hogy mások dolgába üssék az orrukat? Egyébiránt: nem ezt teszi ő is? Mások életében kutakodik. Tényleg jobb, mint egy telefonmarketinges?

Igen, jobb vagy – bólintott határozottan. – Te Agatha Raisin vagy, a Raisin Nyomozóiroda vezetője, és nagyon is jó, amit csinálsz. Jobbá teszed mások életét, és gondoskodsz róla, hogy a csalók, a gazemberek, de még a gyilkosok is megkapják, ami nekik jár. Te nem afféle telemarketinges vagy. Nem kezded üldözni azokat, akik hozzád fordulnak segítségért. Nem élsz vissza mások félelmével, bizonytalanságával, kiváltképp nem egy velük történt tragikus baleset után, hogy gyors profithoz juss.

– Szívtelen disznó – sóhajtotta a cicáknak.

– Remélem, nem rám gondolsz – tűnt fel James a nyitott konyhaablakban, miután átlépett hátsó kertje alacsony sövénykerítésén, és két gőzölgő bögrét tartott a kezében. – Kávét?

– James! – csodálkozott el Agatha szorosabbra húzva a köntösét maga előtt a szemérem jeléül, bár úgy gondolta, ez talán felesleges James esetében. – Igazából még nem öltöztem fel…

– Miattam ne aggódj – erősítette meg a férfi Agatha feltevését, és a nyitott ablakon át benyújtotta neki az egyik kávét. – Látom, ma te vagy a nagy hír. – Azzal átadta a Mircesteri Hírmondó friss számát a negyedik oldalra hajtva, ahol a főcím ezt hirdette: „Kizavarták a magánnyomozót a városházáról”.

– A cikk kicsit finomabban fogalmaz, mint a címe – motyogta Agatha, átfutva a szöveget.

– A szerkesztők imádják a harsány címeket – bólintott James. – Szabad vagy ma?

– Hamarosan az Admirális özvegyéhez megyek, aztán délután Barfield House-ban lesz egy találkozóm.

– Charlesszal?

– Igen, vele.

– Ó.

– Mit jelentsen ez az „ó”? Azt hittem, ti ketten jóban vagytok manapság.

– Én meg azt, hogy ti nem.

– Színtisztán üzletről van szó, James. Valaki be akarja palizni egy barátját egy apasági perrel, és szeretnék, ha utánanéznék a dolognak.

– Szóval Charles füttyent, és te ugrasz?

– Nem erről van szó, James. Nem ignorálhatom örökké. Figyelj csak, elmehetnénk ma abba az eveshami bisztróba, amit ajánlottál – ahová végül nem jutottunk el a kokkavadászat után. Én állom.

– Majd meglátom – felelte James, és hazaindult a szomszédba.

Ez most olyan, mintha visszatért volna a régi, rideg James, gondolta Agatha. A férfi jól érzékelhető tartózkodása rögtön arra sarkallta, hogy legyőzze őt, mint mindig korábban, de James e ma reggeli fölényességében volt valami más. Nem érdektelenséget mutatott, vagy zárkózottságot – féltékeny volt. Agatha elmosolyodott. Szegény James. Még amikor hűvösnek akar látszani, akkor is csak az sugárzik róla, hogy foglalkoztatja a dolog.

– Meglepetés! – Roy bukkant fel a konyhában fehér barettsapkában, fehér ingben, fehér széldzsekiben, fehér nadrágban és fehér cipőben. Agathának az jutott eszébe a láttán, hogy még nem mosott fogat. Roy úgy festett, mint egy kinyomott fogkrémhurka.

– Nahát, már megvan a teljes felszerelés? – csodálkozott Agatha. – Ügyes vagy. Azt hittem, kell egy rohamvásárlást tartanunk, hogy beszerezzünk mindent, amire szükséged lesz a tekeklubban.

– Nem, én egy rutinos tekés vagyok – ragyogott Roy. – Tudod, millió bowlingklub működik Londonban, ez nem csak a ti falusi szokásotok itt a vidéki pampákon. Egy cimborám beavatott a tudományba a Parsons Greenen, a Hurlingham Klubnál.

– Szóval nem csak néző leszel, de még értesz is a dologhoz valamicskét – mosolygott Agatha. Őszintén le volt nyűgözve.

– Bizony ám – felelte Roy, és kicipzárazott egy barna bőrtáskát, hogy megmutassa a fényes fekete tekegolyókat. – Ez meg a golyóim zacskója – tette hozzá kacarászva.

– Roy, kérlek. – Agatha mosolya figyelmeztető szemrehányásba fordult. – A klubban semmi illetlen vicc! Bele kell simulnod a környezetbe, az ottaniaknak bízniuk kell benned és megnyílniuk neked. Nem szeretném, ha elvesztenék a bizalmukat.

– A legúribb módon viselkedem majd, ígérem! – Roy feltartotta fél kezét, hogy megesküdjön. – A legjobb, ha most rögtön odamegyek. Az ilyen helyeken mindig van pár klubtag, akik a virágágyásokat gondozgatják, vagy az ablakkereteket festegetik, vagy szöszmötölnek valamivel – szeretnék lelkesnek mutatkozni. – Azzal Roy el is vágtatott, és a konyha hirtelen szürkének tetszett vakító fehérsége nélkül.

Egy óra múlva Agatha is készen állt az indulásra, miután kiválasztott egy halványsárga pamut midiruhát, amelynek alsó szegélyétől levél-és virágminták nyúltak felfelé, nem egészen a derékvonalig. Agathának tetszett az is, hogy az ujja a felkarja közepéig ért, látni engedve barnaságát, amelyet az olvasással töltött ritka kerti pillanatoknak köszönhetett. A ruhaujjak majd melegen is tartják, ha szükséges; éjjel kicsit befelhősödött az ég, talán előhírnökeként a ragyogó idő végének.

 

Mircesterben, ahogy előre megbeszélték, Toni a saját utcája végén várta Agathát. A lány praktikus öltözékként kék blézert és fehér farmert húzott. Miután főnöke megérkezett, elkalauzolta a Mircester Park Roadra egy társasházhoz, ami a parkra nézett. Öt-vagy hatemeletes épület volt, frontján végig balkonok húzódtak, melyek közül némelyek egy kis privát teret is biztosítottak tejüvegükkel. Más erkélyeknek vasrácsa volt, amelyre a lakástulajdonos virágokat rakott; az egyik helyen egy ócska bőr karosszéket lehetett látni, a másikon egy rozsdás mosógépet, és a legfelső emeleten, Agatha meg mert volna esküdni, egy motorbicikli állt.

– Nem olyan szép, mint Miss Fairweather lakóhelye, igaz? – vetette fel Toni.

– Ahová a Vénusz-lakók kukkantanak be néha? – Agatha a főbejárat felé tartott, megtéve néhány lépcsőfokot lefelé egy füves kis rézsűn. – Nem, határozottan nem.

A ház előcsarnoka tiszta volt és rendezett, a szürke falakkal és padlóval mégis nélkülözött minden otthonosságot. Bár az Admirális özvegye csak a másodikon lakott, a liftet választották, ami rögtön jött is, és csendesen, gyorsan suhant fel velük. Mrs. Nelson a második emeleti folyosón várta őket. Hatvanas évei közepén járó, átlagos magasságú, karcsú nő volt, vállig érő sötét haját ősz csíkok tarkították.

– Láttam, hogy megérkeznek – mondta, és intett nekik, hogy kövessék. – Itt van a lakásom – mutatta egy sarkon befordulva.

Egy kopottas, kissé sötét otthonba vezette őket; Agatha úgy érezte, erősen elkélne ide egy lakberendező szakértelme.

Amúgy elég tiszta hely volt, de mindent áthatott az áporodott cigarettaszag. Agatha megborzongott a gondolatra, hogy az ő házában is ez a szag lehetett, de aztán megnyugtatta magát azzal, hogy a takarítónője, Doris Simpson ezt sosem engedte volna.

A nappali tele volt a kicsi lakáshoz képest túlméretezett bútorokkal, az egyetlen üres terület az erkélyre vezető, félrehúzható üvegajtók előtt volt. Odakint egy távcső állt, háromlábú állványon. Mrs. Nelson észrevette, ahogy Agatha merőn nézi, és felhorkant:

– Az övé volt, naná. – Arca gúnyos mosolyra húzódott, amitől dohányos ráncai mély sebhelyek mintázatát öltötték. – Mindig azt mondta, azt a nyavalyás tekeklubját tartja szemmel a parkban. Persze a legtöbbször a másik irányba kukkolt vele, a mircesteri kórház nővérszállását nézegette. Vén gazember.

Odanyúlt a köztük lévő kávézóasztalkára, hogy felvegye a cigarettásdobozt, és látta, hogy Agatha a szemével követi a mozdulatát. Mielőtt meggyújtotta a cigarettát, felemelt egy újságot, és gyorsan valami hivatalosnak látszó iratok tetejére rakta.

– Nem gond, ugye? – mutatta a meggyújtott cigarettát. – Egyébként az sem zavar, ha gond. Elvégre Harry halálával ez már az én lakásom, nem igaz? Ő megitta a maga rumadagját, én meg elszívom a magam cigijeit. Amúgy ki szoktam menni az erkélyre dohányozni, csak hármunknak nincs ott hely.

– Borzasztóan sajnálom, ami a férjével történt, Mrs. Nelson – rukkolt elő Agatha a részvétnyilvánítással.

– Hát, meg kell hagyni, randa egy módja a halálnak – értett egyet Mrs. Nelson. – Ilyet nem kívántam neki.

– De örül, hogy elment.

– Ezt nem mondtam.

– Azért még igaz, ugye?

– Nem fog hiányozni. Szerintem azt kapta, amit megérdemelt.

– Az az érzésem – szólt közbe Toni, meglepődve Mrs. Nelson hozzáállásán –, hogy nem igazán szerette őt.

– Gyűlöltem. – A gúnyos mosoly visszakúszott Cathy Nelson arcára, amint hosszan beleszívott a cigarettájába. – Egy igazi disznó volt, de sosem öltem volna meg.

– Miért ment hozzá? – kérdezte Toni.

– Mert hülye voltam, és mert olyasmit ajánlott, ami nekem sosem volt. Egy tisztességes otthont – mutatott körbe a szobában. – Ezt a helyet. Ó, és igazi sármőr tudott lenni, amikor akart. Azt mondta, vigyáz majd rám, meg hogy ő egy nyugdíjas admirális. Jó sok embert etetett meg ezzel – micsoda hazug alak! Van fogalmuk, mennyi nyugdíjat kap egy volt tengernagy? Én tudom, utánanéztem. Körülbelül a négyszeresét, mint a legtöbb dolgozó ember. Miért élne egy nyugalmazott admirális egy ilyen ócska helyen? Igaz, még mindig jobb bármelyik helynél, ahol én éltem valaha.

– Hol találkoztak? – kérdezte Agatha.

– A tekeklubban – felelte Mrs. Nelson. – Kószáltam az országban összevissza, munkákat vállaltam mindenfelé, bérelt szobákban éltem, és egy nap a mircesteri parkban kötöttem ki. A kapuban álltam a napsütésben, néztem, ahogy ők tekéznek, amikor kiszúrt engem. Mondta, hogy menjek be, beszélgetésbe elegyedtünk, aztán ment minden a maga útján.

– Ez aztán jó beszédtémát szolgáltatott a klubban, és az a Palmer nevű nő meg hoppon maradt. Nagyon rajta tartotta a szemét a későbbi férjemen. Évek óta ismerte őt, már azelőttről, hogy Nelson először megnősült, ő meg el-elbeszélgetett vele. A nő az a templomba járós fajta, tudják. Fogadok, hogy azt hitte, megmentheti Nelsont az ivás démonától, meg ilyesmik…

– Maga tudta, hogy alkoholproblémái vannak? – kérdezte Agatha.

– Hogy tudtam-e? – nevetett fel az asszony. – Művészet lett volna nem tudni. Öntötte magába a rumot reggel, délben és este. „Le a gigán!” – ezt óbégatta, amikor rájött az ihatnék, márpedig folyamatosan rájött. Ha már benne volt egy pár, még a pohárral sem bajlódott, egyenesen az üvegből nyakalta. Még a tekeklubban is, ahol a legtöbb vén nyanya legfeljebb egy kis sherryt vagy egy fél pohár limonádés sört mert meginni.

– A halottkém fájdalomcsillapítókat is említett – mondta Agatha. – Mire szedte ezeket?

– Fogalmam sincs – vont vállat Mrs. Nelson. – Minap a fürdőszobaszekrényben találtam egy gyógyszeres fiolát. Azelőtt észre sem vettem. Nem mondta, hogy mire szedett gyógyszert, de miért is mondta volna? Csak akkor szólalt meg, ha akart valamit. Fogadok, hogy jó pár férfi van még, aki nem beszél a feleségéhez.

– Miért akart megnősülni? – Toni egy füzetkébe jegyzetelt.

– Egyetlen dologra kellett neki feleség – és nem, nem arra, amire most gondolnak. Semmi ilyesmiről nem volt szó. Külön hálószobában aludtunk. Sosem éltünk férj és feleségként abban az értelemben. Minden asszonyi szolgálatom kimerült számára abban, hogy főzzek neki, mossak rá, és viselkedjek úgy, mint egy cseléd.

– Ez már a kezdetektől így volt? – firtatta Agatha.

– Hát persze! – Mrs. Nelson elcsodálkozott, hogy kérdezhet ilyet Agatha. – Ez volt a megállapodásunk. Ő otthont ad nekem és gondoskodik rólam egészen addig, amíg én megcsinálok körülötte mindent. Eleinte jó üzletnek hangzott, de pár év múlva minden rosszra fordult. Ha nem úgy vasaltam ki az ingét, ahogy megálmodta, vagy a tekeruhái nem voltak olyan fehérek, ahogy szerette, számíthattam a pofonra.

– Azt hiszem, senki nem hibáztatná önt, ha meg akart volna szabadulni tőle – jegyezte meg Toni.

– Hát nagyon tévednének, ha így gondolnák! – vágta rá Mrs. Nelson dühös éllel a hangjában. – Tűrhetően elvoltunk, és tudtam kezelni őt, amikor durváskodni kezdett. Sokkal rosszabban is volt már részem. Minden héten kitette a pénzt az asztalra ételre és számlákra. Gyűlöltem, persze, de ki tudtam jönni vele. Nem akartam a halálát.

– Akkor ki akarhatta? – Agatha szinte biztos volt benne, hogy a nő tudja a választ a kérdésre. – Voltak ellenségei?

– Hajjaj! – nevetett Mrs. Nelson, elnyomva a cigarettáját. – Kitiltották a helyi boltból, amikor szétverte az italospultjukat, mert nem tartották a kedvenc rumját. A szomszédaink többsége látni is utálta. Összeverekedett a vén szivarral az emeletről.

– Min kaptak össze? – kérdezte Toni.

– Harry azzal hencegett, hogy ő egy admirális, és a családja norfolki ágán rokona volt Lord Horatio Nelson. A felső lakó közölte, ha Harry admirális, akkor ő Winston Churchill, aztán egymásnak estek. Megejtő, komolyan. Két vén trotty birkózik a füvön.

– Más szomszédokkal is keveredett még vitába? – firtatta Agatha.

– Egy csomóval a lakószervezetből. – Mrs. Nelson újabb cigarettára gyújtott. – Nelson azt találta ki, hogy mindenki tegyen az erkélye rácsára vásznat, ahogy a hajókon csinálják, de senki nem akarta. Elbűvölő tudott lenni, ha akart. Az első lakógyűléseken még kedvesen viselkedett, de amikor nem akarták végrehajtani, amit kitalált, kimutatta a foga fehérjét. Egy idő után ordítozásokká fajultak az összejövetelek. Nem volt a környéken egy szál barátja sem.

– A mircesteri tekeklubban sokan kedvelték – vetette közbe Toni.

– Némelyek odavoltak érte – fintorodott el Mrs. Nelson, és hosszan leszívta a füstöt. – Azok, akik bedőltek a sármjának meg a hazugságainak. Mások viszont nem bírták, és ki akarták penderíteni a klubból.

– Stanley Partridge is ezek közé tartozott? – érdeklődött Agatha.

– A kis szemüveges muki? – Mrs. Nelson elhallgatott egy pillanatra, aztán bólintott. – Ártalmatlan fickónak tűnik, de Harry nagyon fel tudta húzni. Valami olyasmin balhéztak össze, hogy fel akarta ásni Stan régi rózsakertjét. Röhej, hogy min tudnak kibukni egyesek, nem?

– A házaspár, Swinburnék, akik megtalálták Harryt a füvön, szintén nem voltak nagy rajongói, igaz? – folytatta Agatha.

– Édes kis öreg pár – bólogatott Mrs. Nelson. – Eljöttek ide, és megkérdezték, tudnak-e segíteni valamiben. Kedvesek, de Harry utálta őket. Egy időben az asszony volt a klub elnöke. Harry ezen fennakadt, hogy miért lehet egy nő elnök. De aztán ő lett az elnök, és megkapta a maga kis kitűzőjét. A szabályok szerint csak egyszer töltheti be valaki ezt a tisztséget.

– Boldogul itt egyedül? – kérdezte Toni.

– Elvagyok – fújt ki egy adag füstöt Mrs. Nelson a nyitott erkélyajtó felé. – A lakás ki van fizetve, és ha nem is tengernagyi özvegyi nyugdíjat kapok, de rendszeresen jön havonta, és megoldok belőle mindent. Harry még egy menő temetésre is félretett pénzt – nagy partiról rendelkezett a tekeklubban, és egy csilivili sírkövet akart. Hát, ezt nem kapja meg. A hamvasztóban lesz szerdán a búcsúztató.

– Meglepően hamar. – Agatha tudta, mennyivel előbb kell időpontot foglalni az ilyesmihez, s tekintve, hogy a halottkém csak a pénteki meghallgatás után adta ki a testet, a szerda szokatlanul közelinek tűnt.

– Töröltek egy időpontot – magyarázta Mrs. Nelson.

– Ki töröltet egy hamvasztást? – nézett fel Toni a jegyzetfüzetéből. – Úgy értem, bárki mondta is le, attól még ott kell lennie annak a barátnak vagy rokonnak, akit végső nyugalomra kell helyeznie.

– Így is van. Azután kerestek meg engem, hogy kitartóan nyaggatták a temető működtetőit. Azt akarták tudni, használni akarom-e a sírhelyet, amit Harry évekkel ezelőtt megvett. Ők mindenáron szerettek volna egy helyet, ahová kijárhatnak. Én meg eladtam nekik. Tudták, hogy egy vagyon ér egy ilyen sír? A megállapodásunk szerint én megkaptam az ő időpontjukat a hamvasztóban.

– Mr. Nelson halála után tehát önnek van saját otthona, és nem kell aggódnia a pénz miatt – összegezte Agatha.

– Igen, de ez nem jelenti azt, hogy megöltem! – Mrs. Nelson dühös mozdulatokkal nyomkodta el a cigarettáját. – Ezért is mentem bele, hogy beszéljek magukkal. Úgy gondolják, gyilkosság, igaz? És arra tippelek, én vagyok, az „első számú gyanúsított”, de nem én tettem, értik? Itthon voltam, amikor meghalt. Egész délelőtt ki sem tettem a lábam.

– Tudja ezt valaki igazolni? – kérdezte Toni. – Volt itt valaki önnel?

– Úgy érti, van-e megfelelő alibim? – horkantott Mrs. Nelson. – Természetesen nincs. De nincs is rá szükségem. A halottkém szerint Harry halála baleset volt. Csak épp maga teli tüdőből gyilkosságot kiabál, Mrs. Raisin, és majd rám mutogatnak mint tettesre. Ha maga miatt bűnösnek hisznek, elveszítem a nyugdíjamat. Mindent elveszítek, és börtönben végzem – de nem én tettem!

– Ha ön ártatlan, Mrs. Nelson – nyugtatta meg Agatha –, semmi miatt nem kell aggódnia.

– Hát, nagyon is aggódom! – Egy könnycsepp jelent meg Mrs. Nelson arcán. Nem a férje halála felett érzett özvegyi fájdalom jeléül, mint Agatha megállapította, hanem a stabil, biztos jövő elvesztésének gondolatától. – Nem öltem meg, esküszöm!

– Akkor a legjobb, ha kiderítjük, ki tette – állt fel Agatha indulásra készen. – Megnyugodhat, Mrs. Nelson, megtaláljuk a férje gyilkosát.





Hetedik fejezet

 

– Valamit titkol előlünk – szólalt meg Agatha, ahogy Tonival visszafelé ballagtak a kocsihoz. – Ne érts félre, komolyan aggódik amiatt, hogy megvádolhatják gyilkossággal, és nem is tűnt úgy, mint aki hazudik, de van valami, amit nem mond el nekünk. Rejteget valamit.

– Gondolja, ennek köze van ahhoz, hogy kapja az özvegyi nyugdíjat és hogy örökölte a lakást? – kérdezte Toni. – Azt határozottan kijelentette, hogy nem akarta a férje halálát, ugyanakkor maga is elismerte, ő kapott mindent.

– Kétlem, hogy belegondolt volna ebbe. – Agatha próbálta magát Cathy Nelson helyébe képzelni. Nem volt nehéz, maga is hasonló cipőben járt egykor. Teljesen egyedül volt, mielőtt Londonba költözött, ahol hozzáment Jimmy Raisinhez, de csúnyán alakult a házasság. A különbség az volt, hogy Agatha kellőképp elszánt, ambiciózus és okos nő volt, hogy kezdjen valamit az életével. Cathy Nelson nem mondhatta el magáról ugyanezt. – Le merem fogadni, sejtelme sem volt Nelson halála előtt, hogy neki bármi is jut majd. Szerintem úgy gondolta, azért van szüksége Nelsonra, hogy az gondoskodjon róla.

– Ez egybevágni látszik azzal, amiért a nő beleegyezett, hogy Nelson feleségül vegye – vélekedett Toni. – Akkor mire gondol, mit rejteget?

– Nem tudom, de van valami titka, ez biztos. – Agatha megnyomta a slusszkulcson az ajtónyitó gombot. – Eltakart az asztalon valami papírt, szóval megpróbált elrejteni valamit.

– Ez elég meggondolatlan volna részéről – ráncolta Toni a homlokát, mialatt bekapcsolta a biztonsági övet. – Látta, hogy jövünk. Bőven lett volna ideje elrejteni akármit, ha nem akarta volna, hogy lássuk. A helyében én biztos eldugtam volna azokat a papírokat.

– De te nem ő vagy – ingatta Agatha egy kicsit a fejét, bosszankodva, hogy ennyire nyilvánvaló dologra kell rámutatnia. – Ő nem olyan okos, mint te. Nem úgy gondolkodik, tehát hibázott. Így kapjuk el a gyilkosokat. A nyomukban vagyunk, és várjuk, hogy elkövessenek valami hibát.

– Tehát gyanúsítottként kezeli?

– Abszolút. Ezt jól látta, ő az első számú gyanúsítottunk. Lehet, hogy nem örökölt egy vagyont a vénembertől, de úgy tűnik, ahhoz eleget, hogy szépen elboldoguljon, tehát nyert a halálából, és nem mondja el nekünk a teljes igazságot. Hol tegyelek ki? Még haza akarok menni és átöltözni a találkozóm előtt Barfield House-ban.

– Magával mehetek, ha akarja.

– Köszönöm, Toni, de ez olyasmi, amit nekem kell megoldanom. Holnap viszont más a helyzet. A találkozó Miss Palmerrel az Admirális-ügyhöz kapcsolódik. Tudom, hogy vasárnap van, de ráérsz délelőtt?

– Persze – mondta Toni. – Nincs más tervem holnapra.

– Tényleg? – csodálkozott el Agtha. – Semmi új fiatalember, akivel a szabadnapod töltenéd?

– Nincs – sóhajtott Toni. – Egy kicsit lehajtotta a fejét, válaszfüggönyként használva hosszú, szőke haját a szemkontaktus elkerülésére. – Jelenleg szabad vagyok, mint a madár.

– Na, fel a fejjel! – nevetett Agatha beindítva a motort. – Ez a legjobb állapot: készen állsz arra, hogy megragadj minden lehetőséget, ami az utadba akad. Nem is tudod, milyen szerencsés vagy.

 

A tekergős alsóbb rendű út, amely a Mircester és Carsely között elterülő vidéki táj szívében kígyózott, néhány kanyar után a Barfield House kapujához vitte Agathát. Lassított, sőt meg is állt, mielőtt áthajtott volna a két kőoszlop között. Valami más lett a régi kapun. Az oszlopok, amelyek úgy roskadoztak egykor saját súlyuktól, akár a buszmegállóban várakozó nyugdíjasok, most diadalmasan feszítettek, mint katonák egy parádén. Az öntöttvas kapuszárnyak, amelyek azelőtt rozsdásan, korhadtan lógtak a zsanérokon, azzal fenyegetve, hogy a földre zuhannak és elporladnak, most mint büszke lobogók feszültek fekete-arany pompájukban.

A dolgok szemlátomást megváltoztak Agatha legutóbbi látogatása óta.

A kapun áthajtva végiggördült az ősi tölgyek és bükkök árnyas fasora között, amely egyenesen a házhoz vezetett. A fasoron túl szépen gondozott pázsit terült el, ami régebben inkább valami mezőre hasonlított. A zegzugos, viktoriánus borzadály frontján elhelyezkedő szobák ablakai délre, a teraszra és a legnagyobb kiterjedésű pázsitos területre néztek, míg az impozáns főbejárat a maga nehéz, fekete szegecses tölgyfa ajtajával oldalt helyezkedett el.

A lépcsőn Gustav állt, Charles hűséges inasa. Agatha jelenlétét mindig nyíltan helytelenítette, amikor még ő és Charles közel álltak egymáshoz. Miután a hosszú évek alatt Agatha annyiszor bizonyította lojalitását Charleshoz a legelképesztőbb körülmények között is, most úgy gondolta, van bennük valami közös Gustavval. Barátságról persze nem volt szó. Gustav sosem lesz a barátja. Ezt fekete szemének egyetlen pillantása is tudatta Agathával. Nem inasként beszélt vele, nem is úgy, mint aki egyenlőnek tekinti vele magát, inkább olyan hangnemben, mint aki pusztán elviseli a másik jelenlétét. Volt egyfajta jól begyakorolt barátságtalan tekintete, most is ezzel fogadta a vendéget, amikor az kiszállt az autóból. Gustav minden vonása megtervezett volt és szándékos. Az arca egy karakterszínészével vetekedett, szikár alkata egy táncoséval – most az üdvözlés megtagadása jeléül szigorúan mereven tartotta magát.

– Jó napot, Gustav! – kiáltotta Agatha széles mosollyal, hozzá vidáman integetve, csak hogy tudassa az inassal, nincs rá hatása a pozitúrájának.

– Mrs. Raisin – morogta amaz. – Gustav akcentusa meghatározhatatlan volt, abszolút nem lehetett felismerni belőle állítólagos magyar gyökereit. – Látom, megérkezett.

– Ma már maga a második, aki lát engem megérkezni. – Agatha mosolya kitartott. – Azt hinné az ember, egy magánynyomozót nehezebb kiszúrni, nem igaz? Mi az ott a hóna alatt?

– Egy munkavédelmi sisak, Mrs. Raisin – felelte Gustav, és a bal kezébe vette a sisakot. – Több felújítási munkálat is zajlik a házban, és rövidesen ellenőriznem kell a folyamatot.

– Szóval Charles benyúlt a zsebébe, és feljavítja a vén tanyát. – Agatha felnézett a tetőállványzatra. – Jó nagy készpénzköteg zuhanhatott rá azután a tragikus házasság után.

– Nem mindegyikünk tekinti tragédiának Sir Charles felesége halálát.

– Úgy értettem, az a tragédia, hogy elvette azt a nőt.

– Mondhatni. Nos, hogy elkerüljük az ön Barfield House-ba tett némely korábbi látogatását is kísérő csetepatét, úgy döntöttem, még itt kint felkészítem lélekben. Sir Charlesnak lesz egy meglepetése, ami lehet, hogy nem nyeri majd el az ön tetszését. Azért szólok, mert nem szeretnék órákat tölteni törött porceláncsészék és kristály pezsgőspoharak összetakarításával. Mindkettőből kissé megfogyatkozott a készletünk.

– Köszönöm a figyelmeztetést, Gustav – mondta Agatha, míg felmászott a bejárathoz vezető grádicsokon. – Igyekszem nem összetörni semmit. Megállt, farkasszemet nézett az inassal, és a zárt ajtó felé biccentett. Amaz sóhajtott egyet, az ajtóhoz lépett, elfordította a nagy fekete vaskarikát, hogy kinyissa, aztán Agatha előtt bemasírozott, és fennhangon bejelentette érkezését a könyvtárban üldögélő Charlesnak. Agatha besuhant Gustav mellett, Charles kitörő örömmel fogadta.

– Aggie, úgy örülök, hogy el tudtál jönni! – A férfi ölelésre kitárt karral sietett oda hozzá. Agatha egyet hátralépett, és figyelmeztető pillantást lövellt a férfira, mire az leengedte a karját.

– Ne szólíts… – kezdte Agatha.

– Igen, persze – mosolygott Charles. Mint mindig, most is fitt volt, enyhén lebarnulva, makulátlan krémszínű ingben és sötétkék vászonnadrágban. Agatha örült, hogy ő maga kék nadrágkosztümöt öltött, ezzel is hangsúlyozva, hogy szigorúan üzleti találkozóra készült. – Hadd mutassalak be régi barátomnak. Rupert Ferrington-Slade, ő pedig Agatha Raisin.

– Nagyon örvendek. – Ferington-Slade fiatalabb volt, mint Charles, és lazán öltözött: pólóinget és farmert viselt. Charlesnál is magasabb volt, a homloka túl magas, az álla túl kicsi, és ettől olyan benyomást keltett, mintha folyton bólogatna. – Charles már nagyon sokat mesélt…

A férfi itt megdermedt, a szája elnyílt, leginkább oldalra, mert ahhoz, hogy rendesen kitáthassa, az álla túl kicsi volt. A szeme összeszűkült, az orra ráncokba futott, és visszahúzta a kezét, amit odanyújtott Agathának. Aztán egy hatalmas tüsszentés robbant ki belőle. Nagy részét felfogta egy papír zsebkendővel, amit az asztal szélén álló dobozból rántott ki.

– Kérem, bocsásson meg – szipogta. – Egy pokoli nyári nátha. Rettenetes.

Belehuppant egy fotelba, majd összegyűrte a zsebkendőt, és a távolból megcélozta a szemetest. Mellément, egy halom hasonló gyűrött zsebkendő közé pottyant a padlón, miközben a két férfi elmélyült beszélgetésbe kezdett nyári és téli influenzáról, szénanátháról és megfázásról. A csevegésük közben Gustav lépett be egy kis teával és süteménnyel, elcsípve a beszélgetés foszlányait. Az ég felé fordította a szemét, aztán gyorsan távozott. Agatha a teát kortyolgatta, hagyta, hadd társalogják ki magukat, biztos tudatában annak, hogy mindkettő próbálja elodázni a találkozó valódi témáját.

– Nos, miről akartak beszélni velem? – vágott közbe, amikor a két férfi levegőt vett. – Meg kell mondjam, én nem vagyok egy nagy takonyszakértő.

– Nos, igen, ööö… esetleg vezesd fel te, Rupert – szólalt meg Charles.

– Persze-persze. – Rupert kifújta az orrát. – Tehát van ez a fiatal kis frus… vagyis hölgy, aki Herris Cum Magnában él, és szült egy poron… akarom mondani kisbabája született, és azt állítja, hogy ez az én saram. Úgy értem, szóval alig ismerem a lányt. Csak egy párszor találkoztunk.

– Hol találkoztak? – kérdezte Agatha.

– Házibulikban. – Ferrington-Slade megdermedt egy pillanatra, aztán egy újabb tüsszentés robbant ki belőle. – Először Binkynél. – Kifújta az orrát, ami úgy harsogott, akár egy vadászkürt, és újabb zsebkendőt hajított a szemetes közelébe. – Ismered Binkyt, nem, Charles? Alattad járt egy évvel a suliban. Szóval, amire önt kérnénk, Mrs. Raisin, hogy találja meg az igazi apát, és mentsen ki engem ebből a helyzetből, mert ez a lány egy rakás pénzt követel a porontya felneveléséhez.

– És maga miért nem ragaszkodik a DNS-teszthez, ami bizonyítaná, hogy nem ön az apa?

– Az nem old meg semmit – rázta a fejét hevesen Ferrington-Slade, aztán a mozdulat keltette fájdalom csillapítására a homlokára szorította a kezét. – Ismerek olyan fickókat, akiket rászedtek egy hamis eredménnyel, és ha egyszer az ember már szerepel az adatbázisban, sosem tudhatja, ki használhatja fel a DNS-ét.

– Nálunk rendkívül jó hírű és megbízható a rendszer – felelte Agatha –, de ha inkább nem ezt az utat választaná, végezhetek némi előzetes kutakodást.

– Kitűnő – helyeselt Ferrington-Slade. – Charles, öregfiú, azt hiszem, nem volna rossz, ha vennék egy forró fürdőt és szundikálnék egyet vacsora előtt. Charles megadja majd a herrisi lány adatait önnek, Mrs. Raisin. Én most felbattyogok az emeletre. Megkérnéd az inast, hogy csináljon nekem egy fürdőt, Charles? Kitisztíthatja a járataimat, tudod.

Ferrington-Slade elbúcsúzott Agathától, és az utolsó, amit hallani lehetett belőle, egy sivító tüsszentés volt a nagy lépcsőház felől.

– Hát, nem látszik valami nagy nőcsábásznak – jegyezte meg Agatha.

– Úgy érted, nem egy bombasztikus szívtipró? – nézett utána Charles. – Elámulnál, milyen vonzó tud lenni egy férfi, ha akkora birtokot tulajdonol, hogy arra sem emlékszik, hol van rajta az udvarháza. Egyébként doktorátusa is van történelemből. Na, ezek után mire taksálod?

– Hát, Hófehérke törpéiből ötöt simán alakíthatna – mondta Agatha. – Szundi, Hapci, Morgó, Tudor, Kuka. Ami pedig a legkevésbé igaz rá, amiatt hívtál te ma engem ide.

– Te aztán átlátsz a szitán, igaz? – Charles bólintott. Átszelte a szobát az asztaláig, és megrázta a kis rézcsengőt, ami mindig a töltőtolla jobb oldalán várakozott.

– Gustav!

– Ordított, Sir Charles? – tűnt fel Gustav egy pillanattal később.

– Megkérné a vendégeinket, hogy csatlakozzanak hozzánk mielőbb?

– Előbb megcsinálhatom a fürdőt Snottington-Slime2-nak?

– Csak csináld, Gustav – hessintette ki a szobából Charles.

– Szóval a többi vendég a valódi ok, hogy engem…

– Helló, Agatha! – A női hang összetéveszthetetlen francia bájjal és ritmussal csendült fel az ajtóban. Agatha azonnal felismerte.

– Claudette – csodálkozott el az újonnan érkezett felé fordulva, és arca elkomorult. – Micsoda meglepetés.

– Et moi aussi. – Pascal Duvivier, Claudette bácsikája is belépett a szobába. – Bon jour, Agatha.

Agatha nem látta egyikőjüket sem egy Bordeaux-ba tett, balul sikerült kirándulása óta, amikor is tévesen úgy ítélte meg, hogy ezek az emberek, akiket a barátainak hitt, összejátszottak Charlesszal a felesége meggyilkolásában. Azt is hitte, hogy őt használták a valódi elkövetők leleplezésére. Tévedése azóta is nyomta a szívét, habár az tényleg dühítő volt, hogy visszatartottak előle fontos információkat a gyilkosokról. Nem kevésbé irritálta, hogy Charles viszonyba gabalyodott Claudette-tel, és erről mindketten elfelejtettek neki szólni.

– Remélem… remélem, jól van. – Claudette hangja nyugtalannak, idegesnek tűnt. – Remélem, nem érzi úgy, hogy…

– Úgy érzem, hogy csapdába csaltak! – Agatha szeme villámokat szórt, ahogy Charleshoz fordult. – Hogy tehetted ezt? Idecsalsz, aztán csapdát állítasz? Mégis mi az ördögöt gondoltál?

– Kérlek, Agatha, hadd magyarázzam meg – esdekelt Charles. – Rosszul ítéled meg a dolgot.

– Az egyetlen dolog, amit rosszul ítéltem meg, az, hogy idejöttem! – csattant fel Agatha, azzal sarkon fordult, elmasírozott Claudette és Pascal mellett, és nagy erőfeszítéssel sikerült bevágnia maga mögött a könyvtár súlyos ajtaját. Ahogy a kijárat felé haladva keresztülvonult az elképesztő méretű hall fényesre vikszolt faparkettáján, egy csúszással lefékezett. Egy homályos sarokból Mrs. Tassy sovány alakja lépett elő; fehér hajának felhője, sápadt arca és magas nyakú fekete ruhája azt a benyomást keltették, mintha valamelyik ős kísértete lépett volna le az egyik régi festményről, amelyekkel tele volt ez a ház.

– Szeszélyes, mint mindig – szólalt meg az idős hölgy zord tekintettel. – Nem gondolja, hogy egy kicsit hevesen viselkedik?

– Nem szeretem, ha szórakoznak velem – horkantotta Agatha –, és ha a játékszerüknek tekintenek.

– És nem szeret tévedni – tette hozzá Mrs. Tassy. – Tudom, hogy úgy gondolta, Charlesnak és ezeknek a franciáknak köze van annak a perszónának a halálához, akit elvett, de határozottan tévedett. Hat évszázadig tudjuk visszakövetni a családunkat, Mrs. Raisin, és ez idő alatt egész sora vonult fel csirkefogóknak, csalóknak, gazembereknek, elvetemült alakoknak, és igen, még gyilkosoknak is, de Charles egyik sem, és ezt maga is tudja. Ez az egész sajnálatos ügy súlyosan nyomja a lelkét. A megoldása – ez a fájdalmas találkozó – talán nem elég bölcs és kissé ügyetlen, de ha önnek számít Charles, ha kicsit is törődik vele, akkor menjen vissza, és adjon neki egy esélyt, hogy rendbe hozza a dolgokat.

– Nem csak Charlesról van szó – sóhajtott Agatha. – Tudom, hogy a poklokon is átment volna, ha a felesége és a családja azt akarta volna, és sosem fordult meg a fejében, hogy megölje a nőt. A Duvivier famíliáról van szó, meg Charles és Claudette viszonyáról…

– Egész más a helyzet, mint amit gondol. – Gustav közeledett az inasszoba felől. – Önről sok minden elmondható, Mrs. Raisin, de hogy ostoba volna, semmiképp sem. Talán elvakítja a féltékenység – jelen esetben a megalapozatlan féltékenység. Mademoiselle Duvivier távolról sem érdeklődik Sir Charles iránt. A fiatalabb férfiakat preferálja, és… szereti nyitva hagyni a lehetséges opciókat, ha mondhatom így.

– Nem, nem mondhatja – ráncolta a homlokát Agatha, és kezdte úgy érezni, hogy egy újabb kelepcébe sétált. – Mit ért ezen?

– Gustav úgy érti, hogy Mademoiselle Duvivier inkább a maga társaságát részesítené előnyben, mint Charlesét – tette hozzá Mrs. Tassy.

– Mármint, hogy… – hőkölt hátra Agatha. Földcsuszamlás-szerűen árasztották el a különféle érzelmek és gondolatok. Zavarba hozta Claudette figyelme, és szégyellte magát, amiért visszautasította a nő barátságát. – De Claudette… én nem…

– Ő megérti – szólt közbe Gustav –, és azért jött, hogy barátjaként őrizze meg önt.

– És maguk honnan tudják mindezt?

– A drága Gustav – szólt Mrs. Tassy – éveket töltött azzal, hogy művészetté fejlessze a kulcslyukon át való hallgatózást. Én pedig messzemenően tisztában vagyok mindennel, ami ebben a házban történik, és meglehetősen éles női ösztönökkel bírok – egyike azon kevés előnyöknek, ami az ilyen élemedett korral jár. A kérdés tehát: megvan önben a bátorság, hogy megforduljon és visszamenjen, hogy segítsen az ügy elrendezésében?

Agatha dacos oldalpillantást vetett Mrs. Tassyre. Tudomásul vette a kihívást, ami elé éppen odaállították, és érzékeltette az idős hölggyel: nem hagyja magát manipulálni, és a végsőkig eltökélt. Agatha Raisin nem hátrál meg. Nem adja fel. Agatha Raisin sosem futamodik meg a harc elől. Szép nyugodtan visszasétált hát a könyvtárszobához, és kitárta az ajtót.

– Jól van – közölte, míg lecövekelt az ajtóban. – Beszéljünk.

A hall felől még beszűrődött egy beteges hang, amint azt kiáltja:

– Gustav, öregfiú… mi lesz a fürdőmmel?

 

A Cotswolds fölé beúszó felhők aznap csupán pár csepp esőt hoztak némi utánpótlás ígéretével, de véget vetettek a szép, világos esték hosszú időszakának.

A felhőtakaróval megérkezett a korai alkonyat, és megnyújtotta az elhagyott vidéki út mentén húzódó sövényfal árnyékát. Imitt-amott a sövények tövénél sárga virágok kusza fonadéka sarjadt, s hogy a nyári napsugarak útjába kerüljön, a közönséges sziklarózsának sikerült áttörnie a sűrű levélzet barikádjain. A fákon feketerigók és seregélyek vetélkedtek, ki tudja hangosabban búcsúztatni a napot, szinte elnyomták az arra igyekvő járókelő lépteinek zaját.

Sárga esőkabátjában – melynek színe a sziklarózsák árnyalatával vetekedett – egy nő vonult végig magabiztosan az úton. Egy pillanatra megállt, és figyelmesen hallgatózott. A madárdal mögül motorzúgást vélt tompán kihallani; a jármű nyilván messzebbről, a domb felől közeledett, de még nem ért be a kanyarba, ahonnan már látni lehetett volna. A nő az út menti sövénynek nyomta a hátát, úgy várakozott, elegendő helyet hagyva így az autónak, ha odaér, és felkattintotta a nála lévő elemlámpát, hogy biztosan észre lehessen venni. Türelmetlenül topogott a lábával, a kocsi mintha soha nem akart volna beérni a kanyarba. Amikor végre felbukkant, sétatempóban haladt. Végül megállt úgy tíz méterre a nőtől.

Az bosszúsan csettintett a szájával, és összeráncolt szemöldökkel nézett a kocsira, de a sofőr alakját nem tudta kivenni a kora esti szürkületben. A következő pillanatban az autó reflektorait a legerősebb fokozatra kapcsolták, amitől a nő felnyüszített, és a szeme elé kapta a kezét. A motor felbőgött, a kocsi kilőtt, egyenesen feléje. A nő egy pillanatra jéggé dermedt, majd megfordult és futásnak eredt, de mindössze három lépést sikerült megtennie, mielőtt az eszelősen gyorsuló jármű belecsapódott. Borzasztó reccsenés hallatszott, ahogy az első lökhárító eltalálta a lábát és a levegőbe dobta őt. A nő feje a motorháztetőnek csapódott, majd egész testével hátrabukfencezett, csípője nekivágódott a szélvédőnek. Olyan erővel találkozott a még mindig gyorsuló kocsival, hogy átrepült annak teteje fölött, és az út menti magas sövényre zuhant. Onnan úgy hullott a mögötte elterülő mezőre, akár egy elhajított rongybaba. Az autó továbbszáguldott az úton, majd ahogy a motorzajt elnyelte a távolság, és újra a csend takarója borult a tájra – még a feketerigóknak és a seregélyeknek is torkukra fagyott a dal.

 

– Szóval kibékültél Charlesszal? – James Agathát vitte haza Carselybe egy kellemes vacsora után, amit Marcónál költöttek el Eveshamben. Egy pompás onglet steaket rendeltek vörösboros mogyoróhagyma-mártással és grillezett krumplival, előételnek egy jókora adag füstölt pisztrángot medvehagyma-pástétommal, s mindezt kitűnő borral öblítették le – nem csoda, hogy Agatha elálmosodott, és nem volt csevegős hangulatban. Különösen, hogy efféle kellemetlen téma került elő.

– Semmilyen értelemben nem. Egyszerűen most inkább baráti viszonyt ápolunk, mintsem hogy fenntartsuk a hadiállapotot – felelte. – Hagyjuk ezt, James. Szívesebben hallanék arról a tervbe vett, Franciaországot átszelő utadról, amiről vacsora közben meséltél.

– Á, Franciaország, les Francais! – James élvezettel pörgette a franciás r-et. – Említetted, hogy ott voltak ma a franciák. Hogy boldogultál velük?

– Alapvetően kedves emberek. – Agatha belefogott, hogy egy kicsit bővebben meséljen az aznap délutáni csapdáról. – Tévedtem, amikor azt hittem, szerepet játszottak a gyilkosságban. Akkor nekem egyértelműnek tűnt, különösen annak fényében, hogy eltitkoltak előlem bizonyos információkat, de most már nem hiszem, hogy bármi közük volt Charles feleségének a halálához, és… Nézd! Mi az ott?

Épp letérni készültek az A44-esről a Carselybe vezető útra, amikor észrevették, hogy jobbra, a mezőn egy autóroncs ég, a lángok vagy hat méter magasra felcsapnak, fénybe borítva az éjszakai tájat.

– Meg kellene állnunk – vetette fel Agatha a tűz látványától dermedten.

– Nem szükséges – felelte James, és kitette az indexet, hogy lekanyarodjanak az országútról. – Nézd csak a villogókat. Ott vannak a tűzoltók és a rendőrség. Ez most nem a te ügyed, drágám. Gondolom, megvadult fiatalok lehettek.

– Valószínűleg igazad van – értett egyet Agatha. – Nincs értelme kíváncsiskodni, holnap meg amúgy is korán kezdem a napot. Repíts haza, James, kérlek – hullafáradt vagyok.

 

Carsely végén az A44-esre vezető út zöldbe burkolózott: az út két oldalán álló fák úgy kapaszkodtak össze ágaikkal, mint régi-jó barátok, akiket egy hosszú, hideg, kopár tél választott el egymástól. Talán csak a menetrend szerint közlekedő mircesteri buszjárat akadályozta meg, hogy a lehajló lombzuhatag teljesen elbarikádozza az utat. Az ember megsaccolhatta az emeletes busz magasságát abból, hol kezdődik a zöld boltív. Ha friss hajtások törekedtek merészen az alagútba, kíméletlenül elhessintette őket a busz teteje. Toni picike autója, amellyel vasárnap délelőtti találkozójukra tartottak Agathával, nem jelentett ilyesféle veszélyt a lelógó ágakra.

A Willow Way egy szűk, lejtős út volt, kissé jobbra dőlt egy folyó felé. Ennek partjáról a füzek úgy lógatták ágaikat a vízbe, mint valami rég elfeledett kor furcsa élőlényei, amelyek inni gyűltek össze. Carselyt elérve kiszélesedett a vízfolyás, de a sodrása erre is erős volt, a partjainál megbúvó pisztrángokkal, kövek alá rejtőző ebihalakkal. Az autóút mentén sem padka, sem füves szegély nem húzódott. Amikor szembejött egy furgon, Toni lépésben haladt tovább, de még így is csak arasznyira gurult el egymás mellett a két jármű, míg a széleken az élősövény csikorogva karcolta végig a kocsik fényezését. Toni és a másik sofőr vidáman integettek egymásnak. A következő kanyar után meg is érkeztek a Willow-liget nevű kis házközösséghez. A cotswoldsi kőből rakott, többségükben cseréptetős, szép falusi házak sora félénken húzódott meg az élősövény egy hézagja mögött.

Mindegyik épülethez tartozott egy parkolóhely; Toni beállt Miss Palmer otthona elé, amely a házsor végén volt. Agatha kikecmergett az aprócska kocsiból, lesimította a ruháján keletkezett ráncokat, és meglazította piros szandáljának pántjait, amelyet épp betörni igyekezett.

– Kellemes lehet itt élni – nézett körül Toni.

– Kissé elszigetelt – vélte Agatha. Ahogy összehasonlította magában a helyet a saját otthonával, arra jutott, ezek a házak azért nem érnek fel a Carsely szívében lévőkkel. – Elég kicsi is, de tényleg kellemes.

A bejárati ajtó, akár a sorház többi tagjánál, feketére volt festve, és egy csillogó, réz oroszlánmancs-kopogtatóval büszkélkedett. Agatha megzörgette a rézfogantyút, és vártak. Bentről semmi nesz. Újra kopogtatott – még mindig semmi.

– Ez különös – pillantott Agatha az órájára. – Mostanra már haza kellett érnie a templomból.

– Elnézést – jött egy női hang a szomszédos ház bejáratától. A küszöbön egy középkorú házaspár állt. – Miss Palmert keresik?

– Igen – mondta Agatha. – Abban maradtunk, az istentisztelet után fogad bennünket.

– Nem láttuk ma reggel elmenni a templomba – tudatta velük a szomszéd hölgy. – Gyalog jár, tudják. Nagyon szeret sétálni. Minden este sétál egy órát a fűzfákon túl, a hídnál, és a legtöbb napon besétál Carselybe.

– Nem láttuk idefelé az úton – mondta Toni.

– Valóban nem – erősítette meg Agatha, azzal gyorsan felhívta Mrs. Bloxbyt, aki megerősítette, hogy Miss Palmer csakugyan nem vett ma részt az istentiszteleten.

– Különös – morfondírozott Agatha, majd újra a szomszédokhoz fordult. – Ez elég aggasztó. Önök bizonyára jól ismerik Miss Palmert. Van esetleg kulcsuk a házhoz? Jó lenne benéznünk.

– George – szólt oda az asszony a férjének –, hozd kérlek a tartalék kulcsot.

A nő Mrs. Leadsként mutatkozott be, majd ő is csatlakozott Agathához és Tonihoz, míg bementek a házba – részben a szomszédja miatti aggodalom okán, másfelől nem szívesen engedett volna be felügyelet nélkül két vadidegent Miss Palmerhez.

– Megértik, ugye, hogy nem hagyhatom önöket egyedül – szabadkozott. – Annyi szörnyűséget hall az ember manapság. Álügynökök, csalók, mindenféle alakok…

– Teljesen igaza van – helyeselt Agatha –, csak muszáj ellenőriznünk, nem esett-e valami baja Miss Palmernek. Mutassa csak az utat.

Az előszobából egy barátságos nappali nyílt, a kis méretű konyhából pedig ki lehetett menni a hátsó kertbe. Az emeleten két hálószoba és egy fürdőszoba kapott helyet, de Miss Palmernek nyoma sem volt sehol. Visszamentek a földszinti nappaliba, ahol az ablak alatt egy kis asztalka állt. Agatha lágyan végigsimított az asztalon lévő írógép billentyűzetén.

– Ó, istenem – szólalt meg. – Egy Remington Monarch. Évek óta nem láttam ilyet.

– Nem is tudtam, hogy ilyen írógépszakértő – jegyezte meg Toni.

– Gépírónőként dolgoztam, mielőtt belevágtam a PR-üzletbe – magyarázta Agatha. – Azt hiszem, ez megerősíti, honnan kaptuk azt a géppel írott üzenetet.

– Tehát Miss Palmer normál esetben minden este ezen az útvonalon sétált hazafelé? – kérdezte Toni, miközben kipillantott az utcára nyíló ablakon, és elnézett addig, amíg az élősövény engedte.

– Így van – mondta Mrs. Leads. – Néha elég későn. Szerette a sétáit lefekvés előttre időzíteni, hogy jól aludjon. Elemlámpát is vitt magával, ha már szürkült. Úgy gondolják, valami történhetett vele?

– Biztosan minden rendben – nyugtatta meg Agatha. – Nyilván csak hosszabban időzik valahol. Körülnézünk kint is. Gyere, Toni.

Elsétáltak Toni autója mellett, majd jobbra fordultak, és lefelé indultak a folyó felé. Az úton egy enyhe kanyart követően hosszú, egyenes szakasz tárult eléjük.

– Mi az ott? – mutatott Toni az égre, ahol madarak egy csoportja körözött kitartóan. – Hatalmasak. Mint a keselyűk.

– Nem egészen – felelte Agatha, felismerve a madarak szétterített szárnya formáját és jellegzetes villás farkukat. – Vörös kányák, de ezek is hajlamosak a dögevésre, mint a keselyűk. Nézzük meg a sövényt arrafelé. Itt még egyenes a teteje, de ott valami történt vele, mintha valami súlyos dolog rázuhant volna. Be kéne kukkantanunk a mezőre a túloldalán.

– Van ott egy kis nyílás a sövényben – indult meg Toni előre, majd odaérve félrehajtott pár ágat. – Szerintem itt át tudunk menni.

Némi erőfeszítéssel, és inkább kaszárnyába, mintsem a zöldben tett kiránduláshoz illő szavakat használva átnyomakodtak a sövényen a szántóföldre. Nem sokkal azelőtt aratták le a repcét. Toni épp a hajából szedegette az ágakat és a különféle bogarakat, miközben Agatha piros szandálja előtte landolt a rögökön.

– Ördög és pokol! – Agatha a cipőjét elhajítva iramodott meg a felszántott földön át. Egy nő feküdt előtte, tweedszoknyában, sárga esőkabátban és sportcipőben.

Amikor Toni odaért, Agatha a test fölé hajolt.

– Ez Miss Palmer – mondta, a nő szürke hajába tapadt alvadt vért tanulmányozva. – Halott. Idekint lehetett egész éjjel.

Pár pillanatig mindketten némán meredtek az összetört testre a földön.

– Szörnyű – szólalt meg Agatha erőtlenül. – Mindig ugyanaz. Akár egy élő személy is lehetne, valójában semmi nem maradt már belőle. Elment. Csak egy élettelen test.

– Nézze csak a talajt – mutatta Toni a nyomokat a puha földön. – Mintha elvonszolta volna magát idáig.

– A nyomok a sövényhez vezetnek, oda, ahol a teteje megsérült – ereszkedett Agatha a sarkára, és a helyszínt kémlelve megpróbálta gondolatban lejátszani az elmúlt este lehetséges eseményeit. – Arra tippelek, elkúszott idáig, hogy eltávolodjon az úttól, vagy mert zavart volt. Az a sérülés a sövényen keletkezhetett attól is, hogy rázuhant egy test – egy test, amit a magasba repített egy jármű, miután elütötte.

– Szegény asszony – csóválta a fejét Toni. – Iszonyatos fájdalmai lehettek, és itt halt meg egyedül, egy hideg szántóföldön.

– És mielőtt esélye lett volna velünk beszélnie.

– Arra céloz, valaki szándékosan elhallgattatta? Gondolja, megölték?

– Pontosan. Minden este végigment ezen az úton. Keskeny, de nem forgalmas szakasz, és Miss Palmer jól ismerhette. Bizonyára tudott vigyázni magára. Hallania kellett, hogy jön egy autó, és nyilván bőven hagyott helyet a járműnek. Nézd csak! Itt az elemlámpája, még mindig szorongatja.

– Nem világít, de be van kapcsolva – vizsgálta meg Toni közelebbről a lámpát, anélkül, hogy hozzáért volna. – Lemerülhetett az elem.

– Be kell jelentenünk – szólt Agatha, és a telefonjáért nyúlt.

Miután a rendőrségen fogadták a bejelentésüket, megkérték őket, hogy maradjanak ott, ahol vannak, és várják meg a kiérkező rendőröket. Agatha épp befejezte a hívást, amikor egy nagy, kövér esőcsepp koppant a telefonja kijelzőjén. Tonival fájdalmas beletörődéssel néztek össze; az eső pár pillanat múlva trópusi özönvízként zúdult alá. Keresztülcsúsztak-másztak a feliszaposodó talajon, a szántóföld kész mocsárrá változott. Végül megérkeztek oda, ahol Agatha eldobta a szandálját. Toni átnyomakodott az ázott sövényen, Agatha visszabújt a szandáljába. Aztán úgy döntött, azzal védi ki a sövény fájdalmas karmolásait, hogy háttal tolat ki rajta. Csak félig jutott, amikor úgy beszorult az ágak szövevényébe, hogy moccanni sem bírt.

– Toni! – próbálta túlkiabálni a leveleken kopogó és az utat csapkodó zápor sistergését. – Tudnál egy kicsit segíteni?

Toni, aki alig látott az arcába tapadó hajától, két kézzel benyúlt a sövénybe, és a csípőjénél fogva megpróbálta kirángatni Agathát. Végül mindketten kizuhantak az útra, ronggyá ázva, tele bozótdarabkákkal, sárosan, arcukon végigcsorgó sminkkel.

– Ismered a szólást, hogy úgy néz ki, mint akit a sövényből ráncigáltak ki? – kérdezte Agatha.

Toni bólintott.

– Meg egy másikat is, hogy mivé ázott valaki… – mutatott magára Toni. Agatha bólintott.

A következő pillanatban megérkezett egy rendőrségi autó, és kiszállt két tiszt, akikre Agatha haloványan emlékezett. Az első gyorsan besietett a szántóföldre szemügyre venni a holttestet, a másik terelőkúpokkal és kék-fehér kordonszalaggal lezárta az utat. Már be is gördült a következő rendőrautó, és Agatha megkönnyebbülten látta, hogy Bill Wong pattan ki belőle egy fiatal rendőr társaságában – őt nem ismerte.

– Agatha! – szaladt hozzá Bill. – Jól vagy?

– Én jól – nyugtatta meg Agatha –, de szegény Miss Palmerről ez már nem mondható el.

Elmagyarázta Billnek, hogyan találtak rá a holttestre, a rendőr pedig a másik tiszthez sietett, aki először érkezett társával a helyszínre. Agatha Tonira nézett, a lány vékony pamutfelsője teljesen átázott.

– Toni! – sziszegte neki, és a mellkasa felé biccentett. – Egy melltartó nem lett volna rossz ötlet. Ez egy nyomozás, nem vizes pólós verseny!

Toni lepillantott, meghökkent, és gyorsan összefonta maga előtt a karját. A fiatal rendőr egy takarót nyújtott Agathának, Toni vállára pedig egy foszforeszkálós rendőrségi dzsekit terített. Bill visszatért Agathához, és vízálló dzsekijének kapucnija alól pislogva egy viszonylag védett helyre vezette őt Miss Palmer házának közelében.

– El kell itt rendeznem a dolgokat – próbálta az árvízként szakadó esőt túlkiabálni. – Toninak muszáj lesz itthagynia a kocsiját egy darabig. Jó lenne, ha mindketten hozzád mennétek, én majd később csatlakozom. Paul hazavisz benneteket. – A fiatal egyenruhás felé biccentett, aki most egy fa védőernyője alatt Tonival beszélt.

– Szóval, Paul… – szólalt meg Agatha immár a rendőrautó hátsó üléséről, Toni mellől. – Esetleg Paul Easeman?

– Á, én… – A rendőr szégyenlős mosollyal pillantott hátra a volántól. – Igazából… Paul Hastings. Ööö… sajnálom azt a múltkori ugratást.

Agatha maciszeme hidegen meredt előre a szétkenődött szemfesték és leázott smink foltjai közül.

– Csak hajtson, Hastings közrendőr.





Nyolcadik fejezet

 

Agatha furcsálkodva méregette Royt, miközben kávét töltött neki, majd maga is leült, hogy jóllakjon a pirított bagellel, füstölt lazaccal és krémsajttal, amit reggelire kikészített.

– Roy – szólalt meg végül –, mi van rajtad?

A fiú megpaskolta narancssárga kezeslábasa számos zsebének egyikét.

– Munkaruha, édesem – közölte. – Az időjárás-előrejelzés egész napra záporokat mond, szóval tekézni nem lehet ma a klubban, de csatlakoztam a renoválóbrigádhoz, és rendbe tesszük a konyhát meg átfestjük a nagytermet.

– Ez nekem kétkezi munkának tűnik – szólt Agatha –, amiről azt hittem, nem az erősséged.

– Odateszem magam, ha szükség van rá – védekezett Roy eltúlzott sértettséggel. – Ez a bagel isteni, nem? Tegnap egy kis pékségben vettem Mircesterben. Ki hitte volna, hogy Londonon kívül ilyen pompás bagelt lehet kapni?

– Fantasztikus – értett egyet Agatha újabb falatot tömve a szájába. – Elkényeztetsz.

– Hát, tegnap este nem tudtál épp nyugodtan vacsorázni, nem igaz? Bill Wong jól itt ragadt, és az örökkévalóságig faggatott arról a szántóföldön talált halottról.

– Minden információra szüksége van ahhoz, hogy összeköthesse ezt az ügyet az Admirális halálával. Wilkes hajthatatlan, hogy nincs közük egymáshoz. Az Admirális halála szerinte véletlen, ez pedig egy gázolásos baleset. Az elkövető egy ámokfutó, aki később felgyújtotta a kocsit, amit ellopott.

– Wilkes egy idióta. Na, de ma megpróbálok begyűjteni még több pletykát – mindenki imád fecsegni, miközben dolgozik. Tegnap este már nem tudtam beszámolni neked, de állítom, hogy a tekeklub az intrikák melegágya.

– Annyit tudok, hogy az Admirálist vagy ki nem állhatták, vagy odavoltak érte.

– Ez nemcsak rá igaz, de a jelenlegi elnökre is. Mrs. Swinburn családbarátabbá alakította a klubot. Engedélyezte, hogy gyerekeket is be lehessen vinni a klubházba, ami megkönnyíti a szülők és nagyszülők dolgát, szívesebben is támogatják a helyet, sokan viszont úgy vélik, hogy a klub épphogy egy kis menedék volt a gyerekek elől. Ők mind az Admirálist támogatták az elnöksége idején, és szimpatizáltak azzal, hogy kitiltotta a gyerekeket. Úgy tűnik, a vénember a kölyköket még Mrs. Swinburnnél és a férjénél is jobban gyűlölte. Egyébként a házaspár összes javító szándékú kezdeményezését ellenezte. Ez tényleg elég csúnya volt tőle, mert Swinburnék minden idejüket a klubnak szentelték, és roppant kedves emberek.

– Jó reggelt, Mrs. Raisin! – Doris Simpson hangja csendült fel az előszobában. Mint mindig, most is az Agathától kapott kulccsal jött be. A hétfő volt a takarítós nap. – Ó, és Mr. Silver is itt van – kukkantott be a konyhába Doris. – Kezdjem az emeleten? Láttam, hogy jönnek a szemetesek. Ha gondolja, majd feltakarítok odakint utánuk, miután elmentek, ritka rendetlen társaság. Sok állandó kuncsaftom panaszkodik, hogy elpotyogtatják a szemetet és megrongálódnak a kukák. Hogy mi a csodáért rongál meg valaki egy kukát…?

– Jó kérdés – tűnődött Agatha, aztán kiitta maradék kávéját.

– Roy, ha látod Jamest, megmondanád neki, hogy Claudette-tel ebédelek Ancombe-ban, a Vándormadárban? Ha arra jár, csatlakozzon, szívesen látjuk.

Agatha felkapta táskáját, és az autójához indult a kerti járdán, amikor egy vidám „’reggelt, asszonyom!” kiáltás ütötte meg a fülét. A kapu előtt Simon támaszkodott a kerekes kukának a köztisztaságiak egyenruhájában, arcán széles vigyorral. Ahogy Agatha közelebb ért, a fiú suttogóra fogta, és lehajtotta a fejét.

– Ezzel a csapattal van egy kapásom – motyogta. – Mások, mint a többiek. Sántikálnak valamiben, annyi szent.

– Elég a dumából! Nem érünk rá egész nap! – A sofőr kihajolt a vezetőülés ablakán. Borotvált fején már kiserkent a haj, ami tökéletesen illett a húsos arcát fedő borostához. Agathának távolról volt valami ismerős a fickóban, de elhessegette a gondolatot, hiszen pont úgy nézett ki, mint annyi más melós. A sofőr újra elkiáltotta magát: – Mozgás, te lusta mamlasz!

Ez az! A hangja ismerős, nem a külseje! Az arcát sosem látta. Ez a fickó irányította a román állatcsempészeket az Eric Collins háza mögötti erdőben. Nyilván ő porzott el a Land Roverben, amikor Feketeszakáll és a bandája megérkezett. Agatha azon kapta magát, hogy a pasast bámulja, az pedig visszabámul rá. Hideg, szürke szemének tekintete világosan elárulta Agathának: ez az ember tudja, ki ő. Nyilvánvalóan ott figyelt a helyszínen, amikor ő feltartóztatta Feketeszakállt a tanya kapujában.

– Viszlát később, főnök – mondta Simon halkan, majd visszakapaszkodott a kocsira, ami nagy zajjal továbbrobogott az Orgona közön.

– Bill! – Ahogy a kocsi eltűnt szem elől, Agathának már a kezében is volt a telefonja. – Az a fickó, aki elhúzott a zöld terepjáróval a farmról, jelenleg egy szemeteskocsival köröz Carselyben, Simonnal a fedélzeten.

Amint Agatha beért az irodába, tájékoztatta Patricket a friss fejleményről. Patrick ezek után beszámolt a szemétszállító vállalkozónak, hogy egyik alkalmazottja egy körözött személy, és a rendőrség a nyomában van. Agatha a Mircesteri Hírmondó friss számával leült az asztalához, hogy elolvassa a Willow Way-i szántóföldön talált holttestről szóló cikket. Wilkes főfelügyelőt hosszasan idézték, akit nyilvánvalóan felvillanyozott, hogy a nevét és a fotóját viszontláthatja a lapban. Amikor Toni bemerészkedett főnöke irodájába, látta, hogy az a riportot tanulmányozza.

– Láttad, mit mondott Wilkes? – tartotta fel az újságot Agatha. – Azt állítja Charlotte Clarknak, hogy Miss Palmer halála „tragikus baleset, melyet egy lopott járművel okoztak, és ugyanez az autó később kigyulladt Mircesterben”. Tanúkat keresnek.

– Olvastam – bólintott Toni. – Minket meg sem említenek.

– Én kértem Charlotte-tól, hogy egy darabig ne emlegessen bennünket – vallotta be Agatha. – Nem szeretném, ha a gyilkos levonná a következtetést, hogy összekötjük ezt az ügyet az Admirális halálával.

– Biztos benne, hogy olyan ostoba az illető, hogy erre nem jön rá? – vetette fel Toni. – Nem vagyunk épp amatőrök.

– Mi nem, de a gyilkos az. Gyomirtós mérgezés… Nem a leghatékonyabb módja, hogy eltegyen láb alól valakit, még akkor sem, ha az a valaki nyolcvanöt éves. Mi lett volna, ha az Admirális túléli? Mi van, ha életben marad annyi ideig, hogy még bele tudja suttogni a fülembe, ki akarta megölni?

– Szerintem Miss Palmer gyilkosa ugyanaz a személy – vélekedett Toni. – Egy gázolás után sem lehet biztos abban valaki, hogy ténylegesen meg is halt az áldozat, minthogy valóban nem halt meg rögtön. A szegény nő még el tudott vonszolódni a sövénytől. Mi van, ha még él, amikor rátalálunk? Talán elmondhatta volna, ki tette.

– Pontosan. Nézz utána, Toni, mit tudsz még kideríteni Miss Palmerről és a szomszédairól a Willow Wayen. Többet kell megtudnunk róla.

Agatha a délelőtt nagy részét a különféle ügyek jelentéseire áldozta, köztük a Deirdre Higginbothamról készült feljegyzésekre, de az Admirális és Miss Palmer egy pillanatra sem ment ki a fejéből. Egy idő után mindent félretett, és átolvasta Toni jegyzeteit, amit a Cathy Nelsonnal való találkozásukkor készített. Valami nagyon nem stimmel Mrs. Nelsonnal, erősödött meg benne, és eltökélte, hogy kideríti, mi az. Mielőtt elindult a találkozójára, megkérte Tonit és Patricket, hogy járják végig Nelsonék szomszédait, tudjanak meg mindent róluk, különösen arról, akivel az Admirális összeugrott.

 

Mivel az ég lassan kiderült, s csupán egy futó zápor söpört végig a vidéki tájon, Agatha élvezte az utat Ancombe-ba. Mircester sem volt rossz hely, sőt az óváros kifejezetten barátságos benyomást keltett, de Ancombe egészen különleges hangulattal bírt. Ez az alig ismert kis cotswoldsi ékkő, melynek zsúpfedeles házacskái szinte versengtek, melyikhez tartozik gondosabban ápolt kert, csupán két mérföldre terült el Carselytől. Egy ódon temploma és egy fogadója is volt – a Vándormadár.

A konyhájával kissé túlzón hencegő, ezzel együtt tényleg jó vendéglőben mindig élvezet volt az ebéd. A Claudette-tel való találkozás, és hogy mindketten készek voltak barátságukat szilárd alapokra helyezni, csak még kellemesebb várakozással töltötte el Agathát. Amint beállt a Vándormadár parkolójába, megcsörrent a telefonja. Bill Wong hívta.

– Megtaláltuk az elhagyott szemeteskocsit Carsely külső részén, a lakótelepen – mondta –, és benne valószínűsíthetően kokain, PCP és más kemény drogok nyomait. A kocsi személyzete eltűnt.

– Nem szívódhattak fel csak úgy mind – vélekedett Agatha –, és nyilván tele van a jármű ujjlenyomatokkal. Biztos beazonosítottatok néhányat.

– Így van, Agatha. Helyi fickók, és gyorsan megtaláljuk őket, ez biztos. A sofőrrel más a helyzet. Fogalmunk sincs, kicsoda. Azt hiszem, jól sejted, hogy őt láttad a telepen. Ha úgy gondolta, felismerted, arra juthatott, hogy vége a játéknak, és ezért tűntek el mind.

– És Simon?

– Ha megőrizte az inkognitóját, akkor talán a szemetesek közül lóg valakivel, esetleg meghúzza magát köztük, amíg sikerül bejutnia a rendőrségre. Ő nem volt veled a telepen, úgyhogy a sofőr nem ismerhette fel. Biztos jól van. Inkább miattad aggódom. Ha Feketeszakáll szervezete a veszélyeztetett állatokkal való üzérkedésen túl drogcsempészetben és -kereskedelemben is érdekelt – márpedig nagyon így néz ki –, te pedig keresztülhúztad a számításaikat, könnyen a nyomodba eredhetnek.

– Hát, ez nem fog eltéríteni az ebédemtől. – Agatha elbúcsúzott, és megcélozta a fogadó bejáratát.

– Agatha! Olyan boldog vagyok, hogy látlak! – állt fel Claudette az asztaltól, majd átölelte és két oldalról megpuszilta a másikat. – Bűbájos ez a hely! Olyan igazi angol, non? Alig hittem a szememnek, amikor Sir Charles kitett a bejárat előtt. Azt hiszem, ő is szívesen maradt volna, de mondtam neki, hogy ez most csak a mi kettőnk programja.

– Helyes. – Agatha leült, óvatosan, nehogy összegyűrje az asztalneműt, vagy felborítsa a csillogó, vékony karimájú borospoharakat. – Pontosan így képzeltem. Tudtál segíteni Charlesnak a szőlőültetvénnyel kapcsolatos terveiben?

– Valamicskét talán igen. Cotswoldsban is van néhány borkereskedés, tudtad? Háziasított borokat is készítenek, de némelyek egyedi szőlőfajtákra specializálódtak – chardonnay, bacchus és egyebek. Charlesnak beszélnie kellene ezekkel a termelőkkel, non? Biztos meg is osztanák a tudásukat, nem úgy, mint Franciaországban, ahol mi megőrizzük magunknak a kis borászati titkainkat! – nevetett Claudette. Barna szeme élénken csillogott, hosszú, sötét haja szétomlott a vállán. – Angliában nem tartanak vissza semmit, mert az egyén sikere mindenkinek jó.

Megrendelték a fogásokat, és a szó Ancombe híres ásványvízforrására terelődött. Agatha ennek kapcsán elmesélte, hogyan csöppent bele két gyilkosságba, amikor PR-konzultánsként dolgozott az Ancombe-i Vízügyi Hivatalnál. Bár Claudette morbid örömmel hallgatta a hátborzongató eseteket, Agatha másfelé kanyarította a beszélgetést, és a díjugrató sikereiről kérdezte őt. Nem tartott soká, míg szóba jött a lány jóképű nagybátyja, Pascal.

– Azt hiszem, nagyon megkedvelt téged – jelentette ki Claudette.

– Ahogy én is őt – mosolyodott el Agatha –, de aztán másképp alakult. Túl sok bonyodalom merült fel.

Mielőtt jobban el kellett volna mélyednie a témában, megszólalt a telefonja, és Agatha hálásan kapott a lehetőség után.

– Halló… Aga… hírek… Simo…

– Bill, te vagy? – nyomta erősebben a fülére a készüléket. – Nem hallak rendesen. Visszahívlak. – Azzal Claudette-hez fordult. – Sajnálom, el kell intéznem egy telefont. Fontos lehet.

– Ez csak természetes – mosolygott Claudette. – De már úgyis végeztünk az ebéddel. Pascal bármelyik pillanatban itt lehet, hogy felvegyen.

– Odakint jobb a vétel – mondta Agatha, és az ajtóhoz indult.

 

A séta Carselyből Ancombe-ba valamivel tovább tartott, mint James gondolta, de nem szaporázta meg a lépteit. Inkább andalgás volt ez, ha őszinte akart lenni magához, mintsem menetelőtempó, amihez a seregben hozzászokott. Ennek ellenére megszomjazott kissé, így megállt az ancombe-i szökőkútnál, ahol a forrásvíz egy kőkoponya szájából bugyogott elő. Odahajolt, hogy leöblítse a kezét, majd csészét formázzon tenyeréből a vízsugár alatt, és úgy igyon. Ekkor látta meg Agathát kilépni a Vándormadárból. Épp kiáltott volna neki, amikor egy széles vállú, barna hajú férfi lépett oda hozzá. Ez nyilván a francia, gondolta James, Pascal, akiről már mesélt neki Agatha. James behúzódott a szökőkút takarásába.

– Pascal! – pillantott fel Agatha a telefonból, amikor észrevette, ki áll előtte. – Nem számítottam rá, hogy itt látom.

– Claudette-ért jöttem – mondta a férfi lágy, mély hangján, izgalmas francia akcentussal –, de reméltem, hogy láthatom.

– Én… ugyanígy voltam ezzel – ismerte el Agatha.

– Hiányzott nekem.

– Szombat óta?

– Viccel, de igen, szombat óta is, és a chateau-ban tett látogatása óta. Sokat gondoltam magára. Úgy is mondhatnám, kitölti a gondolataimat mindennap.

– Gyakran eszembe jut az a látogatásom a kastélyban. Volt valami különleges benne. Szinte varázslatos. Maga is hiányzott nekem.

– Akkor érti, miről beszélek. Tudja, valami történt köztünk Bordeaux-ban. Éreztem. Valami erős… Tudom, hogy maga is érezte.

– Igen, de…

Ekkor Pascal a karjába vonta Agathát, megcsókolták egymást, majd Agatha elhúzódott.

– Ó, Pascal – szólalt meg, és hangjában letagadhatatlan szomorúság bujkált. – Ennek nem kellett volna megtörténnie. Nem helyes részemről, és ha mi… szóval, az katasztrofális volna mindkettőnknek. – A férfi köré fonta a karját, és szorosan megölelte. – Miért rontanánk el a dolgokat? Nem szabad játszanunk egymás érzelmeivel. Az mindent lerombolna. Jó barátoknak kell maradnunk.

– Ha ez minden, ami lehet – mosolygott a férfi –, akkor fájdalmas barátság lesz, de boldogan elviselem ezt a kínt. Egy nap talán másképp érzi majd. Talán elfújja a szél a feje fölül a felhőket, és belátja, hogy nekünk több dolgunk van egymással, mint a barátság.

Pascal újra megcsókolta, Agatha mosolygott, elbúcsúzott, és a parkolóba indult, ahol zavartalan a térerő. Pascal a vendéglő felé vette az irányt.

Ahogy kiért az épület takarásából, Agatha fel tudta hívni Billt.

– Hála istennek – sóhajtott fel Bill; jól hallhatóan autóban ült. – Gyere a mircesteri kórházba. Simon megsérült.

– Megsérült? – ijedt meg Agatha. – Mi történt? Mennyire súlyos?

– Részleteket még nem tudok – mondta Bill. – Találkozzunk a kórházban.

Agatha az autójához szaladt, csikorogó gumikkal kikanyarodott a parkolóból, és már száguldott is Mircesterbe.

 

A levegő a kis tisztáson megtelt a nedves talaj és a puhán rothadó falevelek súlyos illatával. Az erdő homályával vegyülő ritkás párában a felhőkön áttörő napsütés vékony pászmákban söpörte a földet. Ahol fény érte egy-egy fa tövét, vagy szétterült a mohás talajon, élénk színeket fedett fel. Itt, ahol az ágak ringatózása, a lombsusogás és az énekesmadarak koncertje szolgáltatta a háttérmuzsikát, nem is hangozhatott volna idegenebbül egy elektronikai eszköz statikus recsegése. Amiképp a két emberi lény hangjának sem volt semmi keresnivalója ebben a békés idillben.

– Mindent le kell állítani. Nem hagyott más választást.

– Hova valósi az a nő? Miért hagytad, hogy ez megtörténjen?

– Akkor köpött bele a levesünkbe, amikor a legkevésbé sem számítottunk rá.

– Hibáztunk. Megkönnyítettük a dolgát.

– Hagyjuk, hogy elüljenek a dolgok, aztán újrakezdjük.

– Tanulnunk kell a hibáinkból, és gyökerestül kiirtani a tévedéseket.

– Ez a nő a legnagyobb baklövésünk.

– Akkor szabadulj meg tőle.

Kattanás hallatszott, ahogy a hívó letette, az autóban recsegő kihangosított telefon pedig elnémult. A sofőr becsapta az ajtót, a motor életre köhögte magát, és a zöld Land Rover tovacsúszkált az erdei dűlőúton.

 

Agatha a kórházi parkolóból a Baleseti és Sürgősségi Osztály bejáratához szaladt, majd a recepciós pultnál egy hosszú folyosóra irányították. Az ablaktalan passzázs végtelennek tűnt, és ahogyan a tipikus kórházi folyosókon ez lenni szokott, a természetes fényt nélkülöző megvilágítástól az ember úgy érezte, egy tengeralattjárón közlekedik. Agatha befordult egy sarkon, és egy másik nővérpultnál meglátta Bill Wongot, aki egy fiatal orvossal beszélt.

– Hogy van? – lihegte Agatha Billhez rohanva.

– Úgy tűnik, eltörött az orra, az egyik arccsontja és agyrázkódása van – foglalta össze Bill. – Eszméletén van, a doktor úr azt mondja, bemehetünk és beszélhetünk vele.

Az orvos egy elfüggönyözött fülkébe vezette őket, ahol Simon feküdt feltámasztott háttal egy ágyon, monitorra kötve. Akárcsak arca jobb fele, az orra is vörös volt, duzzadt és eldeformálódott, a tetején egy véres seb éktelenkedett. Szeme alatt fekete karikák sötétlettek. Egy csinos nővérke óvatos mozdulatokkal tisztítgatta az állát a rászáradt vértől, de abbahagyta a munkát, amikor meglátta, hogy látogatók jöttek.

– Ne maradjanak nála túl soká – mondta. – Könnyen elfárad, és hamarosan át kell tolnunk az osztályra.

– Köszönjük, nővér – mondta Bill.

– Nem rossz, mi? – krákogta Simon erőtlenül, amikor az ápolónő kiment. – Azt ígérte, megadja a számát, ha jól viselkedem.

– Simon… – szólalt meg Agatha bűnbánó hangon. – Annyira sajnálom. Nem lett volna szabad odaküldenem téged arra a…

– Ne érzelgősködjön miattam, főnök. – Simonnak sikerült egy vékonyka mosolyt az arcára varázsolnia.

– Nem „érzelgősködöm”! – csattant fel Agatha.

– Így már jobb – mondta a fiú, Agatha pedig a fejét csóválva elmosolyodott. Simonnak még a kórházi ágyából is sikerült felhúznia őt. – Ez volt a dolgom, főnök. Figyeljenek csak. Kicsit szédülök és kótyagos vagyok… álmos is… agyrázkódás. A sofőr… Ő a főember.

– Mi a neve? – kérdezte Bill.

– Carvernek szólították… Zöld Land Rover… – magyarázta Simon.

– Az alapján, amit eddig találtunk – mondta Bill –, úgy tűnik, hogy a vásárlóik a kukák belsejébe ragasztották a pénzes borítékokat, és ugyanilyen módon kapták meg cserébe az árut.

– Ez az. – Simon egy kis csettintő hangot produkált az arcával, majd megmozdította a kezét, hogy azzal is csettintsen, de aztán visszaejtette az ágyra. Agatha gyűlölte ezt a showman-mozdulatot, de most teljes szívből kívánta, bárcsak meg tudná csinálni a fiú. Simon erőtlenül kiengedte a levegőt a tüdejéből, aztán lecsukódott a szeme.

– Nővér! – visította Agatha, és a csinos ápolónő már szaladt is befelé. Ellenőrizte Simon pulzusát, rápillantott a monitorra, és megnyugodott.

– Alszik – közölte mosolyogva. – Ettől gyógyul most a leginkább. Pihennie kell. Majd rajta tartom a szemem, ne aggódjanak.

Agatha és Bill kimentek, és a kijárat felé tartottak.

– Mi történt vele, Bill? – kérdezte Agatha.

– Egy hortenziabokor alatt találtak rá Carselyben. Nyilvánvalóan kapott pár csúnya ütést az arcába. A közelében találtak egy ásót is a vérnyomaival. Azt hiszem, Carver láthatta, hogy veled beszél, és rájött, hogy az újonc kolléga neked dolgozik. Leütötte az ásóval, aztán a lehető leggyorsabban a gázra taposott, hogy találjon egy helyet, ahol megszabadulhat a kocsitól, ő maga meg olajra lépett.

– Elkapom ezt a Carvert, ha addig élek is – esküdözött Agatha.

 

Visszament az irodába, és felhívta Claudette-et, hogy magyarázatot adjon hirtelen távozására. A fiatal francia nő hangja tele volt aggodalommal Simon iránt. Azt mondta, úgy döntött, marad még pár napot, és reméli, hogy találkozhatnak még egyszer, mielőtt visszatér Bordeaux-ba. Mivel képtelen volt odafigyelni bárminemű munkára, Agatha felállt az íróasztaltól, és az ablakhoz lépett. Két ismerős alakot pillantott meg, akik épp felfelé pislogtak. Odaintegettek neki. Swinburnék voltak azok. Agatha visszaintegetett, jelzett nekik, hogy várjanak, aztán leszaladt a lépcsőn.

– Mr. és Mrs. Swinburn! – kopogott át a macskaköves utcán, és kézfogással üdvözölte az idős házaspárt. – De örülök, hogy láthatom magukat!

– Szerettünk volna találkozni önnel, Mrs. Raisin, de nem voltam benne biztos, hogy megbirkózom a lépcsővel – mondta Mrs. Swinburn. – Beszélnünk kell, és ez fontosabb annál, hogy telefonon intézzük el.

– Valóban? – húzta fel a szemöldökét Agatha. – Akkor sétáljunk végig itt az utcán. Ez Mircester legszebb része, és van egy bájos kis teázó az apátság mellett.

– Ismerjük – helyeselt Mr. Swinburn. – A kedvencünk!

– Csodálatos chelsea-i zsemlét csinálnak – tette hozzá Mrs. Swinburn. – Rendszerint megosztozunk egyen.

Egy kerek asztalnál ültek az osztott üvegtáblás, ívelt ablakos Apátság teázóban, és Mircester középkori épületének égbe magasodó kőfalait nézték. A templom uralta a város ezen részét.

– Nos, miről akartak beszélni velem? – kérdezte Agatha, miközben feltűnt a pincérnő egy megrakott zsúrkocsival, és porceláncsészéket meg hozzájuk tartozó kistányérokat helyezett le az asztalra.

– Az Admirálisról van szó – magyarázta Mrs. Swinburn. – Mindenki olvasta a klubban, amit ön a Hírmondónak nyilatkozott. Azt állította, gyilkosság történt.

– Ez igaz – kortyolt bele Agatha a teájába. – Csakugyan ezt mondtam.

– Nos, ez és ami Miss Palmerrel történt – vette át a szót Mr. Swinburn –, pletykatéma lett a klubban, és többen arról beszélnek, hogy mi öltük meg mindkettőt!

– Nyilván nem így van – felelte Agatha. – De miért gondolnák ezt?

– Mert mindkettőjüket hosszú évek óta ismertük – magyarázta Mrs. Swinburn. – Miss Palmer, vagyis Dorothy egykor nekünk dolgozott.

– Volt egy kis vállalkozásunk. – Mr. Swinburn büszkeségtől ragyogott. – Mire eladtuk és nyugdíjba vonultunk, már nem is volt olyan kicsi. Autószerelő-műhely és egyéb autós szolgáltatások. Mindig becsületesen működtettük, és mindenki tudta, hogy számíthatnak ránk, amikor…

– Jó-jó, ezt ne most, Charlie – szakította félbe a felesége. – Nem azért vagyunk itt, hogy erről beszéljünk. Hadd mondjam el önnek, Mrs. Raisin, ön rosszul látja az egészet.

– Már iskoláskorunk óta ismertük egymást mindannyian – folytatta Mrs. Swinburn. – Miss Palmer mindig is gyengéd érzelmekkel viseltetett Harold Nelson iránt, de Harry három vagy négy évvel idősebb volt nála, és nem sok figyelmet szentelt Dorothynak. Amikor hazajött a tengerről, rendszerint elszaladt vele a ló, ivott és nőzött féktelenül. Jóképű fickó volt akkoriban. Aztán teherbe ejtette azt a lányt…

– Az első feleségét, Constance-t – szólt közbe Agatha megerősítésre várva.

– Igen, Connie-t, de akkor még nem házasodtak össze – állította magabiztosan Mrs. Swinburn. – A lány terhes lett, Harry ennek ellenére rohant vissza a tengerészethez. Connie még csak tinédzser volt, és akkoriban elképzelhetetlen volt, hogy egy fiatal lány férj nélkül gyereket vállaljon. Igazi stigma lett volna ez rajta, a család szégyene. Mielőtt túl nagyra nőtt volna a hasa ahhoz, hogy el tudja rejteni, a szülei Worcesterbe küldték a nagynénjéhez. A gyerek a születése után nevelőszülőkhöz került, a lány hazajött, és soha többé nem beszéltek róla.

– Ez iszonyú kegyetlen – nyögte Agatha megdöbbenve.

– Így működtek a dolgok akkoriban, Mrs. Raisin – mondta Mrs. Swinburn –, és Harry Nelson sehogy sem lett volna alkalmas apának. Mindig is gyűlölte a gyerekeket. Connie-t ez nem tántorította el. Amikor Nelson legközelebb hazajött, folytatták a viszonyt, és végül összeházasodtak. Miss Palmer teljesen összetört, amikor Nelson elvette a lányt.

– Feltételezem, a házasság tragédiával végződött – mondta Agatha.

– Szörnyű tragédiával. Harry eltávozáson volt itthon, amikor kiderült, hogy Connie ismét terhes. A lány kizuhant az ablakon, jóllehet sokan nem hitték, hogy egyszerű baleset történt. Harry sosem akart gyereket, és van, aki szerint olyan pokollá tette a felesége életét, hogy az kiugrott. Mások szerint nem ugrott, hanem a férje segített neki…

– Bármi is az igazság – folytatta Mrs. Swinburn –, soha nem vizsgálták ki az ügyet, Nelson pedig visszament a seregbe. Évekig nyomát sem látta senki. Mi elindítottuk a vállalkozásunkat, és Miss Palmer nálunk dolgozott, míg nyugdíjba nem vonult. Sosem ment férjhez.

– A tekeklubnak is tagja volt? – kérdezte Agatha.

– Igen. Aztán Nelson újra felbukkant Mircesterben, és ő is belépett a klubba. Roppant kellemetlenül tudott viselkedni, de Miss Palmer mindig kéznél volt, hogy lecsendesítse, amikor Harryre rájött a részeg dühöngés. Dorothy még hosszú évek után is úgy hitte, találhat benne valami jót.

– Az a Cathy nevű nő úgy nyolc éve bukkant fel, és néhány hónapra rá összeházasodtak. Miss Palmer ki nem állhatta. Képtelen volt elfogadni, hogy egybekelnek. Azt mondogatta, ez egy nagy tévedés, és látni sem bírta őket együtt. Kiiratkozott a klubból, és a lábát sem tette be többé oda.

– És az Admirális lett a klub elnöke. – Agatha egészen belefeledkezett a történetbe.

– Úgy van. Négy évvel ezelőtt. A tagok háromévente választanak új elnököt, és mindenki csak egyszer töltheti be a tisztséget. Nelson kis híján tönkretette a klubot, amikor övé lett a megbízatás. Kitiltotta a gyerekeket, éjjel-nappal nyitva tartatta a bárt, és elkülönített területet akart a nőknek.

– Úgy hallottam, fel akarta ásatni a rózsakertet – tette hozzá Agatha.

– Igen, még az is. Stan nagyon bedühödött rá emiatt. Szerencsére átvettem az elnökséget, mielőtt bármit tehetett volna a rózsákkal. – Mrs. Swinburn megsimogatta az aranyszínű elnöki kitűzőt a hajtókáján. – Az elnökségem első évét javarészt azzal töltöttük, hogy helyrehozzuk, amit Nelson tönkretett. Engem persze gyűlölt. Úgy gondolta, egy nőnek nem szabadna semmiféle tisztséget adni, pláne nem a Mircesteri Gyeptekeklubban. Amikor Charlie közölte, hogy két év múlva, az én mandátumom lejártával indul az elnöki címért, Harry őrjöngött. Azt óbégatta, hogy át akarjuk venni a hatalmat, és meg akarta vétózni a hároméves szabályt, hogy ő ismét elnök lehessen.

– Aztán meghalt, most pedig Miss Palmer is elment, és néhányan minket hibáztatnak! – tördelte a kezét Mrs. Swinburn.

– Arról pusmognak, hogy eltiltják Charlie-t az elnökségtől, sőt kidobnak bennünket a klubból. – Mrs. Swinburnnek kibuggyantak a könnyei, mire zsebkendőért nyúlt a táskájába.

– Ezért akartunk önnel beszélni, Mrs. Raisin – vette át a szót a férje. – Szeretnénk megbízni, hogy nyomozza ki ezt az ügyet, és találja meg, ki ölte meg az Admirálist. Ha ez azzal jár, hogy Dorothy Palmer gyilkosára is rábukkan, az még jobb.

– Bizonyára tudják, hogy már nyomozok az Admirális halála ügyében – emlékeztette őket Agatha.

– De mi fizetünk magának, Mrs. Raisin. – Mrs. Swinburn szinte könyörgött. – Kérem, tegyen félre minden mást, és koncentráljon most erre az ügyre. Szeretnénk, ha senki nem kérdőjelezhetné meg a jó hírnevünket, és ez azt jelenti, hogy önnek le kell fülelnie a gyilkost!

 

Késő délutánra járt az idő, mire Agatha visszaért az irodába. Toni és Patrick kérdezősködni mentek. Helen teával kínálta Agathát, azt visszautasította, de a gin-tonikot elfogadta. Aztán egy örökkévalóságnak tűnő ideig próbált telefonvégre kapni valakit a kórházból, aki felvilágosítással szolgálhatott Simon állapotának ügyében. Végül elérte az osztályos nővért, akinek azt lódította, hogy Simon anyja.

– Muszáj tudnom, hogy van – esdekelt Agatha.

– Ön az édesanyja? – kérdezte a nővér.

– Ööö… igen – füllentette Agatha.

– Különös, mivel az édesanyja jelenleg az ágya szélén ül.

– Á, igen, én a… másik anyukája vagyok.

– Simon! – hallotta Agatha a nővér kiáltását. – A másik édesanyja van a telefonban.

– Hah! – hallatszott Simon összetéveszthetetlen nevetése a háttérből, azután: – Aú! Fáj, amikor nevetek.

– Mint valószínűleg hallotta – szólt bele ismét a kagylóba a nővér –, Simon felébredt, és meglehetősen jó kedélyű. Éjszaka még monitoron lesz, hogy megfigyelhessük az agyrázkódás esetleges következményeit, illetve pár napig még gondozzuk az álla sérülését, de nem valószínű, hogy bármiféle nagyobb beavatkozásra kerülne sor.

Agatha megkérte az ápolót, hogy adja át üdvözletét, és miután letette a telefont, a mindenről gondoskodó Helen felbukkant a szobában egy jó egészséget kívánó üdvözlőkártyával, hogy aláírja. Agatha még lejegyezte magának a Swinburnékkel folytatott beszélgetés lényegét, majd úgy döntött, hazamegy.

 

Az A44-esen autózva már alig várta, hogy találkozzon Jamesszel. El akarta mesélni neki Simont, és hogy kiderült, az állatüzérek drogcsempészek is. Szeretett volna beszámolni az idős házaspárral folytatott beszélgetésről is, továbbá arról, amit az Admirálisról megtudott. Úgy döntött, Pascalról nem beszél. Erre boruljon csak fátyol. Mert ez olyasmi…

Egy autó zárkózott fel mögé hátulról, és a visszapillantóban látta, amint a jármű ide-oda kacsázik. Mi az ördögöt művel ez az elmebeteg? Miért nem előzi meg egyszerűen, ha azt akarja? Egy csomó hely van! Aztán az autó előrelendült, és a becsapódás robaja egy ágyúdörrenéssel vetekedett. Agatha kocsija oldalra sodródott. A kormánykerékkel birkózott, hogy megpróbálja magát az úton tartani, amikor a mögötte gyorsító kocsi ismét belehajtott egy jókora csattanással. A zajt most fokozta hátsó lámpáinak a csörömpölése.

Agatha a gázpedálra taposott, hogy megpróbáljon elmenekülni támadója elől, de az tartotta az iramot, és újra és újra belerohant hátulról. Agatha észrevette, hogy közeledik a lehajtó Carsely felé, egy hirtelen mozdulattal félrekapta a kormányt, de túl gyorsan vette be a kanyart, a gumik felsikoltottak, és próbáltak megkapaszkodni az aszfalton. Mintha a másik sofőr előre kiszámította volna a mozdulatait, szinte hozzátapadt a hátsó lökhárítójához. Agathát elöntötte a pánik. Mit csináljon? Ez az őrült meg akarja ölni. Nem mehet haza és szállhat ki egyszerűen. Esélytelen, hogy bejusson a házba és bezárkózzon. Megkockáztatott egy pillantást a tükörbe, de nem tudta kivenni, ki a sofőr, aztán inkább újra előrenézett, mert az út menti fák gyorsabban rohantak el mellette, mint azt valaha észlelte ezen a szakaszon.

Meglátta balra a Willow Wayt. Hát persze! Miss Palmer otthona még mindig bűnügyi helyszín! Ott kell posztolnia egy rendőrnek! A fékre lépett, hogy bevegye a kanyart, mire a mögötte lévő kocsi beleszállt, kis híján túllökve őt a Willow Way bejáratán. Agatha gyorsított, és eszelősen dudált, hogy felhívja a rendőr figyelmét, bárki van is szolgálatban azon az útszakaszon. Amikor harsogó dudaszóval Miss Palmer házához ért, felkiáltott a megkönnyebbüléstől – egy rendőrautó parkolt a helyszínen. Az üldöző azonban a nyomában volt, és egy pillanat múlva feltűnt a füzek mögött a híd.

Az út itt egy kissé kiszélesedett, ám Agatha rémületére üldözője most mellékerült, és oldalról vágódott neki hangos csattanással. A második becsapódás még erősebbre sikerült, amitől Agatha kocsija kisodródott, átbukdácsolt-zötykölődött a töltésen egy füves, lejtős részre, amin egy igen szilárdnak látszó fűzfacsonk magasodott. Agatha balra rántotta a kormányt; a mozdulattól és a lejtő hatására az autó előbb az oldalára, majd a tetejére, végül a másik oldalára fordult. Több hatalmas durranás hallatszott, ahogy a légzsákok kioldottak, púderszerű porral töltve be az utasteret. Agatha érezte, hogy a biztonsági öv belevájódik a vállába és a csípőjébe, míg az autó forog vele. A légzsákok egy szempillantás alatt leeresztettek, és Agatha döbbenten észlelte, hogy a kocsi még mindig mozog, az oldalával szántja végig a talajt, egyenesen a folyó felé tartva.

Felsikoltott, ahogy a kocsi a vízbe csobbant. Nyomában szökőkútként lövellt a levegőbe a víz és a gőz, majd az autó ismét a tetejére fordult. Agatha még épp látta, hogy víz ömlik a szélvédőbe, aztán nekicsapódott a kocsi oldalának, és beverte a fejét az ajtókeretbe. Míg befelé bugyogott a folyó, sötétség zárta körül, és a fejét ért ütés következtében elveszítette az eszméletét.





Kilencedik fejezet

 

Egy csók volt, de… a csók valami zamatos, örömteli, izgalmas, talán még csintalan is – ez a csók viszont… vacak volt. Agatha smárolt már élete során néhány igazi csókkirállyal is, de ez a fickó mindenkit alulmúlt. Mi a csodát művel, megpróbálja élve megenni? És most meg nagyokat fúj! Mi az ördög ütött belé?

Agatha kinyitotta a szemét, csak hogy arra eszméljen: egy idegen hajol fölé, és száját a szájára tapasztja.

A földön feküdt, és tiltakozva nyüszített fel, tekergett, csapkodott, vonaglott, úgy próbált elhúzódni a férfitól.

– Ördög és pokol! – törölte le a száját a kézfejével. – El innen, maga disznó!

– Hála istennek! – sóhajtott fel a férfi. – Mrs. Raisin, én vagyok, Hastings közrendőr. Paul.

Agatha döbbenten bámult rá, ekkor látta csak, hogy a férfi csuromvíz. Csöpögött a haja, fekete egyenpólója és védőmellénye.

– Mi történt? – kérdezte kétségbeesetten Agatha. – Hol vagyok? – forgatta a szemét jobbra-balra, s bár sikerült befognia egy folyópart szeletét, nem igazán fogta fel, mit lát. Aztán feltűnt neki, hogy maga is egy merő víz. A ruhája zavarba ejtően felgyűrődött a combjáig, és az egyik cipője hiányzott. A ruha szegélyét tapogatta, de nem tudta megfogni, kicsúszott a keze közül. Összezavarodott, és hirtelen elöntötte a méreg.

– Mi a nyavalya folyik itt?

– Semmi baj, Agatha. – A hang higgadt és megnyugtató volt. Agatha felnézett, és Alice Petersont látta, aki odaguggolt mellé. – Paul kimentett a kocsiból. Elsüllyedtél az autóval a vízben. – Alice a folyóra mutatott a híd közelében, ahol a sebesen áramló víz felszínén mindössze a felismerhetetlen alvázat és két hátsó kereket lehetett látni.

– Igen! – Agathának hirtelen visszatért az emlék. – Valaki többször is belém rohant. Leszorított az útról. Átfordultam, és… Annyira szédülök.

– Beverted a fejed, Agatha – mondta lágyan Alice. – Ne aggódj, már úton van a mentő. Paul, megvan a másik kocsi rendszáma?

– Felírtam – jött a válasz. – Mindjárt bejelentem a központban. – Paul felcuppogott a parton.

– Nagy szerencséd van, hogy Paul ült az autóban Miss Palmer háza előtt – mondta Alice. – Utánad száguldott, amikor elhúztál itt. Én a házban voltam. Ha én ügyeltem volna az út mentén, nem tudom, lett volna-e erőm, hogy feltépjem a kocsid ajtaját, és időben kiszedjelek.

– Ki tette ezt, Alice? – kérdezte elfúló hangon Agatha, levegő után kapkodva.

– Még nem tudjuk – felelte a rendőrnő. – Emiatt most ne idegeskedj. Csak feküdj nyugodtan.

– Elkapom. – Agatha gyengécske, hörgésszerű morgást hallatott. – Elkapom, mert ha nem…

Egy villogó, szirénázó mentőautó érkezett, amiből két, zöld egyenruhás mentős ugrott ki, majd leszaladtak a lejtőn, egyikőjük egy nagy orvosi táskát cipelt.

– A folyóba zuhant – magyarázta Alice, amíg a mentősök átnézték Agathát. – Úgy tűnik, nem került víz a tüdejébe. Elég tisztán beszél és lélegzik, de egy kicsit zavart, és egy csúnya seb látszik a fején. Más látható sérülése nincs.

– Köszönjük – mondta az egyik mentős. – Innen átvesszük.

Nagy, langyos nyári cseppekben eleredt az eső. Agatha méltatlankodott, ahogy a mentősök sürögtek-forogtak körülötte, aztán felnézett, és látta, hogy Alice kinyit egy esernyőt fölötte.

– Ez most komoly? – nyögte Alice-nek nagy nehezen. – Úgy értem, lehetek még ennél is nedvesebb?

 

Ropogós, tiszta ágyneműben ébredt, több párnával a feje alatt, mint amihez hozzászokott, és nem nyávogtak a fülébe a cicák reggelijüket követelve. Idegen környezet volt; hirtelen erős vágyakozás fogta el a tetőtéri plafon rézsútos szögei, az ismerős bútorok és a hálószobája ablakán beáramló napfény után. Megnyalta az ajkát. Száraz volt.

– Kérsz vizet? – James ült az ágya szélén, kezében egy pohár vízzel.

– James… – Elfogadta a poharat, és belekortyolt. – Köszönöm. Egy angyal vagy. Úgy örülök, hogy itt vagy.

– Én meg annak örülök, hogy megúsztad egy puklival a fejeden – mosolygott a férfi. – Már vagy három órája alszol. Bent akarnak tartani éjszakára. Agyrázkódás. Jobb, ha megfigyelnek.

– Hahó, főnök! – Simon dugta be a fejét az ajtón. – Jó látni, hogy ébren van. Mókás, hogy mindketten ugyanitt lábadozunk, mindketten agyrázkódással. Mi ennek az esélye, he? Hé, ez aztán szép itt! Saját szoba… Üdv, Mr. Lacey.

Agathát sokkolta a fiú látványa. A hangja Simoné volt, de amúgy semmi sem emlékeztette rá. Vékony, szögletes arca most kelt tésztára emlékeztetett, a szeme körül lila monoklik, az orrán pedig valami vakolatszerű gipszöntvény, amitől az úgy nézett ki, mint egy miniatűr sísánc.

– Simon – rebegte Agatha csendesen. – Szörnyen festesz.

– Kösz, főnök. – Simon mindent megtett, hogy előcsalja védjegyének szánt mosolyát. – Maga sincs a legszexibb formájában. – Simon kék pizsamát viselt kék köntössel, aminek a zsebén egy futballklub emblémája látszott. Belenyúlt egy másik zsebébe, és előhúzott egy kis fehér papírzacskót.

– Csokis mazsola – mondta. – Ez a legtűrhetőbb cucc a kórházi büfében, és finomnak látszik.

– Köszönöm, Simon – mosolygott Agatha. – Megkóstolom…

– Agatha! Szegénykém! Jöttünk, ahogy tudtunk! – Claudette robogott be a szobába könnyes arccal, elsuhanva Simon mellett. Odatérdelt az ágy másik oldalához, Jamesszel szemközt, és megfogta Agatha kezét.

– Claudette, igazán nem kellene…

– Hogy érzed magad, Agatha? Rendben vagy? – bukkant fel Pascal is. James a betoppanó férfira nézett, arcára kiült a reménytelenség. Felállt, a szemét közben egy pillanatra sem vette le a franciáról.

– Azt hiszem, a legjobb, ha én most megyek – jelentette be James, büszkén kihúzva magát.

– Kérem, miattam ne menjen el – szólt Pascal. – Fontosabb, hogy itt legyen most Agathával.

– Aligha – felelte James. – Úgy tűnik, ön a fontosabb.

Agatha összevont szemöldökkel nézett rájuk. Simon karba fonta a kezét, és a falnak támaszkodott. Nem volt teljesen biztos benne, miről szól ez a meccs, és a két férfi hangja alapján azt sem tudta eldönteni, vajon udvariaskodnak-e egymással, vagy ütésváltás készül, de bármi zajlott is köztük, jó szórakozásnak ígérkezett.

– Miért lennék az? – emelte fel a fejét Pascal. – És miért mondja ezt?

– Mert láttam magukat a Vándormadár előtt ebédidőben.

– Lehet, hogy látott – vont vállat Pascal –, de hogy mit, arról fogalma sincs. Ő csak elbúcsúzott. Úgy gondolja, maradjunk egyszerűen…

– Ő?! – szólt közbe Agatha. – Még itt vagyok, tudják, itt a szobában, még élek és magamnál vagyok!

– Természetesen. Kérem, bocsásson meg. – Pascal a szívére tette a kezét, és enyhén meghajolt. – Agatha szeretné, ha ő és én barátok maradnánk, és ennél többet nem tart lehetségesnek. Agatha – vette tudomásul Pascal egy biccentéssel a beteg helyeslését – nem érez úgy irányomban, mint ön iránt, James. Engem talán kedvel, de önt szereti. Egy francia férfi pontosan tisztában lenne ezzel – kacagott egy rövidet –, de magukra, angolokra nem jellemző az a romantikus szenvedély, amivel mi, franciák meg vagyunk verve. Agatha magával akar lenni, James, mert magát szereti.

– Tehát azt állítja, hogy amit láttam, az semmi nem volt?

– Nem semmi. Vég és kezdet. A reményeim vége és a kezdete valaminek, ami, bízom benne, hosszan tartó barátság lesz.

– Hát akkor jó, öregfiú – mondta James, szemét kitartóan a franciára szegezve. Kezet nyújtott Pascalnak. – Ha Agatha a barátjának szeretné tudni, akkor nekünk szintén barátoknak kell lennünk.

Pascal megrázta James kezét. Claudette arcán friss könnyek gördültek végig, Simon egészen fellelkesedett.

– Nos – fonta össze maga előtt a karját Agatha –, ez az egész roppant… – pillantott Simonra – érzelgős. Nekem még idő kell, míg átgondolom a dolgokat, szóval megkérhetném, hogy folytassák ezt a kis szappanoperát valahol máshol, hogy legyen egy kis nyugtom? Na, gyerünk, kifelé, mindenki! Szeretnék egy kicsit egyedül lenni.

Mindannyian kivonultak, és amint becsukódott az ajtó, Agatha hosszan kifújta a levegőt. Gyötrelmes volt végighallgatni a James és Pascal közötti szóváltást, felettébb kínos. Mi ütött ezekbe? A kórházi látogatások önmagukban is elég kellemetlenek – a hosszú, kínos csendekkel szabdalt, erőltetett beszélgetések, amikor senki nem tudja igazán, mit mondjon. Ez a performansz viszont szintet lépett. Kész borzalom. Mi rossz lett volna abban, ha váltanak pár udvarias szót, egy kis mosoly, egy kis baráti vállveregetés… Miért kellett ekkora drámát csinálni?

Agatha Simon csokis mazsolájáért nyúlt, és párat a szájába dobott. Nem az a fajta csemege volt, amit normál esetben megengedett volna magának. Még csak nem is az a fajta, amit szeretett. Túl édes, túl csokis, túl mazsolás – egy fogyókúrázó rémálma. A kalóriatáblázat csúcsát döngetheti. Jelen pillanatban azonban pontosan ilyesmire vágyott – egy kis stresszoldó rágcsa, amit könnyű eszegetni, miközben azon jár az esze, hogy körülötte mindenki megőrült. A kalóriák most egyébként sem számítanak, nem igaz? Nem úgy tűnt, hogy belátható időn belül szűk koktélruhába kellene préselnie magát. Vagy valami puccos szerelésben és röhejes kalapban elbűvölni a vendégeket egy felső osztálybelieknek rendezett garden-partyn – most még kalapot sem tudna viselni a fején nőtt pukli miatt, amit strucctojás méretűnek érzett.

Az ilyesféle partikon tipikusan Charlesszal szokott megjelenni. Charles… Őt még csak meg sem említették a „Ki szereti Agathát jobban: James vagy Pascal?” vetélkedőben. Ha Charles tudná, mit műveltek ezek, a hasát fogná a nevetéstől. Hova tegye akkor Charlest? Egyáltalán beleillik-e a kép bármely részébe? Vagy, akárcsak Pascal, immár a múlt része?

Egy időben Charles messze többet jelentett Agatha számára, mint Pascal. Ez alapján vajon jól ítéli meg őt Pascal, amikor efféle kijelentéseket tesz: „Engem talán kedvel, de önt szereti”? És igaza van-e egyáltalán, ha elvonatkoztatunk attól a csokoládésan lágy gordonkahangjától? Tényleg szereti ő Jamest? Nos, egykor természetesen szerette, de… Ördög és pokol! Megőrjítik ezek az emberek! A markába szórt egy adag csokis mazsolát, és a szájába tömte.

Épp lenyelte az utolsó falatokat, amikor kopogtak az ajtón.

– Mintha megmondtam volna, hogy húzzatok el mind a… Toni dugta be a fejét az ajtón.

– Hahó, Agatha – mosolygott. – Hogy van? Már korábban is itt jártam, csak aludt. – Átnyújtott egy kicsi, de nagyon bájos virágcsokrot.

– Köszönöm, Toni – mondta Agatha, jelentősen megkönnyebbülve, hogy Toni érkezett, nem a Pascal és James-show újabb felvonása következik. – Sokkal jobban vagyok, de Simonnal együtt engem is itt tartanak éjszakára. Reggelre kivirulok, mint egy mező a nyári zápor után.

– Hát záporból kijut most bőven – jegyezte meg Toni. – Órák óta szakad odakint. Jut eszembe, gondoltam, elújságolom, hogy beszéltem Paul Hastingsszel, és azt mondja, az autó, ami leszorította magát az útról, Harold Nelson nevén van bejegyezve.

– Nelson kocsija volt? – meresztette a szemét Agatha. – Tehát Cathy Nelson vezette?

– Először Bill Wong és Alice is erre gondoltak, de nem lehetett Cathy. Patrickkel épp a szomszédjait készültünk kikérdezni, és amikor megérkeztünk a lakóházhoz, láttam Cathyt az erkélyén dohányozni. Ebben az időben történt magával az a szörnyűség. Cathy a Willow Way közelében sem járt, mi több, nem is vezet autót. Sosem szerzett jogosítványt.

– Akkor mit jelentsen ez az egész? – morfondírozott Agatha.

– Valaki megpróbált ma végezni velem, de ki? Az illető esetleg azt gondolhatta, már közel járunk, hogy rájöjjünk, ki ölte meg az Admirálist és Miss Palmert?

– De hát nem így van, igaz? Miből gondolhatta bárki is, hogy forró nyomon vagyunk?

– Fogalmam sincs. Ott van még Feketeszakáll bandája is. Bill Wong figyelmeztetett, hogy óvatos legyek, mert a nyomomba eredhetnek. Lehet, hogy ők próbáltak ma lesodorni az útról úgy, hogy Cathy autóját használták, azt a látszatot keltve, mintha az Admirális halálához lenne köze a dolognak?

– Lehetséges. Másrészt viszont, ha ők tették volna, igyekeznének ezt határozottan tudatni, amolyan megfélemlítésképpen. Hogy értésére adják: velük nem lehet kiszúrni.

– Meglehet. – Agatha fáradnak érezte magát. – Túl sok a „lehet”. Vegyük át ezt holnap délelőtt, Toni. Ha kiengednek innen, hazamegyek, frissebb leszek, de az irodába csak kicsit később megyek be.

– Biztos benne, hogy nem akar pihenni még egy kicsit?

– Most pihenek. Viszlát holnapig.

– Rendben… Agatha…

– Igen?

– Csupa csoki a szája.

 

Másnap reggel James hazavitte Agathát Carselybe. Útközben mindenféléről szót ejtettek – a tekepályás gyilkosságtól kezdve a folyton szakadó esőn át egészen addig, hogy újra ellátogatnak majd Marco vendéglőjébe Eveshamben, meg hogy mennyit zsugorodott a púp Agatha fején. Pascalt nem említették.

– Szóval a kocsid totálkáros – jegyezte meg James, miközben befordult az Orgona közbe.

– Igen, úgy sejtem, újat kell vennem – sóhajtott Agatha. – A Raisin Nyomozóiroda lízingelte. Fel is kell hívnom a lízingcéget.

– Hadd intézze ezt Helen – tanácsolta James. – Neked most nyugalomra van szükséged egy ideig. Meséltem a francia körútról, tudod… Nincs kedved velem tartani? Egy kicsit a hátad mögött hagyni mindent?

– Pillanatnyilag erre nincs esély, egy megoldásra váró dupla gyilkossági üggyel semmiképp.

Agatha beszaladt az eső elől, Jamesnek annyit mondott, hogy majd később beszélnek, de hogy pontosan mikor, azt nem kötötte az orrára. Aznap később, vagy a héten, vagy abban az évben? Bármelyik lehetett. Ha James az előző esti kórházi jelenetre gondolt, akkor a „később” azt is jelenthette: „soha”.

Roy Silver bent várta Agathát a házban, a konyhában nyüzsgött egy lisztes kötényben.

– De jó itthon látni téged, drágám! – ömlengett. – Sütök neked istenhozott-sütit, és muszáj beszélnünk, mielőtt újra elrohansz.

Miután Agatha kimosta a hajából a kórházszagot, és fogadóképessé varázsolta magát, csatlakozott Royhoz a konyhában.

– Meglátogattalak volna – mentegetőzött a fiú –, csak ki nem állhatom a kórházakat.

– A mircesteri kórház nekem sem tartozik a kedvenc helyszíneim közé – értett egyet Agatha. – Szóval, mit szeretnél mondani?

– Nos, tegnap elég hosszú időt töltöttem a klubban, és a fülembe jutott néhány érdekes dolog. Az Admirális előtt Stanley Partridge töltötte be a klub elnöki tisztségét, legyőzte Haroldot a választáson. Esküdt ellenségek voltak. Stan akkor ugyan megakadályozta, hogy az Admirális elnök legyen, de amikor amaz a helyébe lépett, és fenyegetőzni kezdett, hogy beszántja a rózsakertet, az öreg Stan közölte, hogy elintézi Harryt. Azt mondta, megöli – el tudod ezt hinni? Teljesen rá van pörögve a rózsáira. Aztán néhány héttel ezelőtt, amikor az Admirális nekilátott támogatásokat gyűjteni, hogy megváltoztassák a szabályzatot és ő ismét elnök lehessen, Stan kijelentette, hogy előbb lássa a vén svihákot a sírjában, mint hogy engedje őt újra elnöknek lenni. Ez két halálos fenyegetés!

– Igen, de úgy tartják, az ilyesmit nem kell szó szerint érteni – mutatott rá Agatha –, és nem hiszem, hogy Stanley Partridge ölni tudna a rózsáiért. Vagy te úgy gondolod?

– A rózsákat imádja, az Admirálist gyűlölte. A szenvedélyes szeretet és a gyűlölet bárkit gyilkosságra sarkallhat.

– Szeretet és gyűlölet – ismételte Agatha. – Ezzel nem tudok vitatkozni. Stanley Partridge a gyanúsítottak listáján marad. Megkérem Patricket, nézzen utána a fickónak. Van még valami?

– De még mennyire. Hét évvel ezelőtt, amikor Miss Palmer utoljára fordult meg a klubban, jó nagy perpatvart rendezett. Közvetlenül azután történt, hogy az Admirális bejelentette: elveszi Cathyt. Miss Palmer azt kiáltozta, hogy megakadályozza az esküvőt, hogy az egész törvénytelen és nem isten akarata szerint való. Swinburnék csendesítették le. Azt kérték, legyen türelemmel, és nyugtatgatták, hogy majd minden elrendeződik.

– Amikor az Admirálist választották elnöknek – folytatta Roy –, Mrs. Swinburn veszített Harry ellenében. Csak pár szavazatot kapott, volt, aki azt állította, Harry megbundázta az eredményt. Letöltötte a hároméves megbízatását, de nem volt benne sok köszönet. Néhány tag el is hagyta a klubot az Admirális kötözködős, undok természete miatt. Harold őrjöngött, amikor nem sokkal a legutóbbi választás előtt ezek a tagok is felbukkantak, és segítettek beszavazni Mrs. Swinburnt. Az Admirális azt akarta, hogy valamelyik cimborája kapja meg a kitűzőt.

– Erről már hallottam korábban, hogy meg akarta változtatni a szabályzatot, csak hogy újra elnök lehessen – mondta Agatha.

– Nem egyszerűen újra – igazította ki Roy. – Örökös elnöki címre pályázott.

 

– Hát, így sodródhat valaki a szakadék szélére – jegyezte meg Patrick, miután végighallgatta, mit tudott meg Agatha Roytól. Háttal ült az asztalának, kávét kortyolgatott, miközben Agathával és Tonival vitatták meg az ügyet a közös irodában. – Amondó vagyok, ez Stanley Partridge-et és Swinburnéket is gyanússá teszi.

– Mi a helyzet a szomszéddal, akivel összerúgták a port? – kérdezte Agatha.

– Egy nyugdíjas kertész – felelte Patrick. – Tagadja, hogy megölte volna az Admirálist, de mint mondja, örül, hogy meghalt. Nincs alibije a gyilkosság idejére.

– Továbbá tudnia kellett, hogy a gyomirtó halálos méreg, és ellophatta az Admirális kocsiját – tette hozzá Toni.

– Cathy Nelson azt állítja, valaki egyértelműen elkötötte a kocsit, majd visszahozta. A balkonon dohányzott, amikor észrevette a parkolóban, hogy az autó össze van törve. Nagyon dühös lett, mert el akarta adni, úgyhogy lesietett, és alaposan megnézte. Hetek óta először ment egyáltalán a kocsi közelébe.

– Ezen sokat gondolkodtam – vetette közbe Agatha. – Csak mert nincs jogosítványa, nem jelenti azt, hogy nem tud vezetni. Láttátok őt az erkélyen, Toni, amikor megérkeztetek, de nem biztos, hogy egész idő alatt a lakásban volt, míg ti Patrickkel körbejártátok a szomszédokat. Kisurranhatott, beülhetett a kocsiba, és üldözőbe vehetett engem, mert úgy gondolta, a nyomozásunkkal szorul a hurok a nyaka körül.

– De miért állt volna vissza az összetört autóval a parkolóba a lakások elé? – vetette ellen Patrick. – Az lett volna logikus, ha elrejti valahol.

– Tudta, hogy látták az autót – szőtte tovább a gondolatmenetet Toni –, egyenesen egy rendőrtiszt azonosította. Talán dupla blöff, hogy hazavitte a kocsit, és azt állítja, egész délután otthon volt, sőt, hogy valaki ellopta az autót, és az illető úgy akarja beállítani, mintha ő, Cathy akarta volna a folyóba kergetni Agathát.

– Bármi lehetséges – sóhajtott Agatha megérintve a púpot a fején. – Ettől a sok agyalástól csak fájni kezd a fejem. – Ugrott egyet ijedtében, ahogy megcsörrent a telefon az asztalon.

– Jó reggelt, Raisin Nyomozóiroda – szólt bele, majd gyorsan befogta a kagylót, és a többiekhez fordult. – A falra festettük az ördögöt! – suttogta. – Cathy Nelson az!

Toni és Patrick csendben hallgatták az egyoldalú beszélgetést.

– Igen, értem – mondta Agatha. – Nem emeltek vádat maga ellen, otthon van, és a rendőrség tovább nyomoz. Nos, én ma délután elég elfoglalt vagyok, a temetés pedig holnap van, igaz? Szeretné, ha holnap délután meglátogatnánk? Ha kívánja, természetesen.

Agatha befejezte a hívást, és Tonira pillantott.

– Készítsd elő a legjobb fekete ruhád, Toni. Holnap temetésre megyünk. Közben leszerveztem egy találkozót egy ifjú hölggyel Herrisben, úgyhogy induljunk is.

 

Philippa Miller egy Miss Palmeréhez hasonló sorházban lakott, a legszélső épületben, de jóval kevésbé elvágva a világtól, Herris Cum Magna szívében. Ancombe-hoz hasonlóan Herris is egy cotswoldsi ékszerdoboz-település volt. Ez a falu is hozzájárult, hogy a régió elnyerte a „Különleges Természeti Szépség” címet, és jelentős turistaattrakcióvá vált.

Toni leparkolt a kis kert oldalában, és Miss Miller már nyitotta is az ajtót, hogy üdvözölje őket. Jó kedélyű, csillogó szemű, mosolygós fiatal nő volt, rögtön bemutatta őket Samnek, a karjában tartott, alaposan bebugyolált csecsemőnek, majd bementek a házba. Az utcafronti szobában ültek le. Barátságos helyiség volt, modernebb stílusban berendezve, mint azt Agatha a házhoz passzolónak érezte. A babaszőnyeg, a fölé szerelt mozgóka a színes játékokkal, a babaágy a plüssállatokkal és egy bölcső azonban teljesen otthonossá tették a helyet.

– Csinálok egy kis kávét – lépett oda Agathához Miss Miller, és mielőtt vendége egy szót szólhatott volna tiltakozásul, már az ölébe is tette a babát. – Nem bánja, ugye? Csak nem akarom, hogy máris elaludjon, meg aztán szeretném, ha hozzászokna idegenekhez is.

Agatha felvidult, a karjára vette a kisbabát, aki várakozón pislogott rá, noha sejtelme sem volt egyikőjüknek sem, mi a várakozás tárgya. Nem tudván, mit kellene tennie, Agatha rámosolygott a babára, az visszamosolygott, és azonnal barátok lettek. Toni derűsen szemlélte őket. Mire Miss Miller visszatért, a kicsi már Toni karjában volt, és nagy igyekezettel koncentrált arra, hogy mindkét kezével megszorítsa Toni egyik hüvelykujját.

– Köszönjük, hogy fogadott bennünket, Miss Miller – szólalt meg Agatha.

– Kérem, szólítson csak Philippának. – A fiatal nő visszavette a kisfiát, és leült vele egy fotelba. – Tehát Rupertről kívánnak beszélni velem?

– Igen – bólintott Agatha –, és a kicsi Samről.

– Rupert azt állítja, Sam nem az ő fia, és ezt bizonyítani szeretné – tért rá egyenesen a lényegre Miss Miller.

– Így van – helyeselt Agatha. – Úgy tűnik, Rupert úgy gondolja, ön…

– …egy aranyásó, aki a pénzére hajt – fejezte be a mondatot Miss Miller.

– Nem egészen így akartam fogalmazni – mondta Agatha.

– Persze, hogy nem, Mrs. Raisin – értett egyet Philippa. – Nem is várnék ilyet öntől, de tudom, hogy ki ön: Agatha Raisin, PR-guruból lett magánnyomozó. Már akkor tudtam, hogy meg fogjuk érteni egymást, amikor felhívott, így hát biztos vagyok benne, hogy hisz nekem, amikor azt mondom, nem akarok pénzt ettől a csapott állú, seggfej Rupert Ferrington-Slade-től. A marketingszakmában dolgozom. Ez a ház a saját tulajdonom. Biztos a karrierem, és a saját zsebemből fogom felnevelni a fiamat.

– Akkor miért gondolja Mr. Ferrington-Slade, hogy ön felülteti?

– Ezt tőle kellene megkérdeznie – felelte Miss Miller, míg lágyan megcsiklandozta a baba orrát. – Semmi mást nem szeretnék, csak hogy a kis Sammy tudja, ki az apja. Lehet, hogy Rupert nem akarja elismerni, de egy nap Sam majd rákérdez, és joga lesz tudni.

– Mr. Ferrington-Slade tagadja, hogy Sam az övé volna – jegyezte meg Agatha.

– Vegye rá, hogy csináltasson DNS-tesztet. – Miss Miller átnyújtott Agathának egy borítékot. – Ez Sam tesztjének az eredménye. Hasznos lehet önnek.

– Valóban – értett egyet Agatha, és elvette a borítékot. – De mondja csak, ha pénzt nem is szeretne, van-e más, amit igen? Esetleg házasságot?

– Hozzámenni Ruperthez? Ne nevettessen. Egy ideig jó volt vele bulizni, és nagy sármőr tud lenni, ha akar, de eszem ágában sem lenne feleségül menni hozzá. Kész katasztrófa volna.

– Akkor a baba egy tévedés volt? – kérdezte Toni.

– Ó, ne mondjon ilyet. – Miss Miller szorosan magához ölelte a kisfiút, és megpuszilta a fejét. – Sam az én kis gyönyörűségem, igaz, Sammy? Igen, bámulatos vagy, bizony. Micsoda csinos legény!

Agatháék elbúcsúztak, és magára hagyták Philippát, hogy eláraszthassa anyai szeretetével az utódját.

– Szép kis gyerek, igaz? – jegyezte meg Toni, míg beültek a kocsiba.

– Ó, Toni, drágám – mosolygott Agatha a lányt cukkolva. – Túl fiatal vagy még a gyereknemzéshez.

– Jaj, nem ezért mondtam – kacagott fel Toni, miközben kikanyarodott az útra. – Csak amiatt, mert… szóval Philippa szemlátomást csodálja ezt a kisfiút. Szinte igazságtalan, hogy némely gyerekek gondoskodó, szerető szülők karjai közé születnek, míg mások sosem ismerik meg ezt a különleges kötődést.

– Például te meg én a magunk szüleivel?

– Igen… meg talán az a baba, akit Constance-nek kellett idegenekre hagynia sok évvel ezelőtt.

– Az a gyerek valószínűleg egy szerető családhoz került, amennyire sejthető. Majdnem biztos, hogy jobb körülmények közé annál, mint amit az Admirális valaha is nyújtani tudott volna neki. Szívből utálta a gyerekeket.

– Hogy gyűlölhet valaki egy ilyen kis csöppséget, mint Sam? Annyira édes.

– Ne hagyd, hogy eluralkodjon rajtad az utódnemzési vágy, Toni. Ugye nincs kilátás nálad egy saját kis Samre? – sandított rá Agatha. – „Szabad vagy, mint a madár”, ahogy fogalmaztál, igaz? Nincs férfi a láthatáron.

– Ez most már nem teljesen igaz – közölte Toni szemérmesen.

– Komolyan? – húzta ki magát Agatha, és Tonira bámult. – Na, mesélj. Ki ez a rejtélyes férfi?

– Igazából maga is ismeri – pillantott a lány gondterhelten Agathára. – Paul hívott el randizni. Paul Hastings. Holnap este találkozunk.

– Hastings közrendőr? – meredt rá döbbenten Agatha. – Az a hírhedett „Paul Easeman”? Hogy voltál képes, Toni…? Felrúgtad a játékszabályokat. Azon kellett volna gondolkodnunk, hogyan álljunk rajta bosszút, és hogyan nyerjük meg a meccset! Most ahelyett, hogy megszégyenülne, felkínálod neki a fődíjat!

– De Agatha… – Toni oldalra pillantott a főnökére, amit az egy széles vigyorral viszonzott.

Toni megkönnyebbülten sóhajtott.

– Csak ugrat itt engem.

– Te meg gyönyörűen csaltál engem csapdába – nevetett Agatha. – Végtére is most már semmit nem hozhatok fel ez ellen a fiatalember ellen, igaz? Megmentette az életemet, és még jóképű is.

– Bizony. Tényleg jóképű, és amúgy… – Toni pajkosan megvonta a vállát. – Azt hiszem, tetszik nekem a gondolat, hogy „fődíj” lennék.

– De csak mert nem állok Paulon bosszút – kacagott Agatha.

– Amúgy vigaszdíj lennél!

 

Az Admirális temetését másnap rendezték a mircesteri hamvasztóban. A modern, funkcionális, spártai jellegű épület előtt szabályos virágágyások sorakoztak katonás rendben; a fennkölt, ünnepélyes, sötétvörös rózsafejek egy újabb hatalmas zápor rohama alatt hajladoztak.

Agatha és Toni csatlakozott a gyászolókhoz – többségük a mircesteri tekeklubból jött –, akik felsorakoztak, hogy leróják kegyeletüket. A férfiak közül sokan sötétkék zakót és fehér tekeruhát viseltek, de fekete nyakkendővel vagy karszalaggal. A hölgyek többsége komor feketébe öltözött. Agatha általában az évszakhoz vagy a saját karakteréhez, hangulatához illő színeket kedvelte, ám amikor reggel felpróbálta fekete ruháját, kellemesem meglepődött, milyen karcsúnak látszott benne. Aztán felsóhajtott, mennyire felesleges erőfeszítés ez. Csinosnak lenni egy temetésen valószínűleg nem hoz újabb csodálókat.

A gyászolók elhaladtak a nyitott koporsó előtt, amelyben az Admirális feküdt ugyanolyan ruhában, akár a tőle búcsúzók közül sokan: kék zakóban, fehér tekeöltözékben. Szürke haja rendezetten simult a fejére, szakállát megnyírták. A halotti smink szépen eltüntette az életen át tartó piálás nyomait az arcáról; Agatha magában gratulált a temetkezési vállalkozónak, mennyivel jobb formába hozta a halottat, mint amikor ő látta – sőt, sokkal jobb formába annál, mint ahogy bárki láthatta élve. Végighallgattak egy túlságosan is hízelgő gyászbeszédet egy vallásilag semleges ceremóniamestertől, akinek nyilvánvalóan fogalma sem volt, kicsoda az Admirális, majd végignézték, ahogy az immár lezárult koporsó csendesen eltűnik a tompán surrogó elektronikus görgőkön egy bársonyfüggöny mögött. A gyászolók felsorakoztak, hogy kifelé menet egy biccentéssel kezet fogjanak Cathy Nelsonnal.

– Adjanak pár órát, hogy végezzek a formalitásokkal és megszabaduljak ezektől itt – suttogta Cathy Agathának –, aztán találkozzunk nálam. Szeretnék mutatni valamit maguknak.

 

Agatha és Toni a füves rézsűn lépkedtek lefelé a grádicsokon Cathy Nelson lakása felé. Esernyők alá bújtak, míg beértek a társasház előterébe, aztán, míg a liftet várták, kirázták az ernyőkből az összegyűlt esővizet. A felvonó azonban nem jött. A jelzőfények szerint ott ragadt a másodikon.

– Gyere, Toni – intett Agatha, és a lépcső felé indult. – Elég edzettek vagyunk pár lépcsőhöz.

Felballagtak a másodikra, ahol Toni jobbra fordult.

– Erre van Mrs. Nelson lakása, nem? – szólt oda Agathának.

Ő bólintott, képtelen volt megszólalni, csak a mellkasára bökött, hogy kifogyott a szuszból.

– Nézze – mutatta Toni –, nincs becsukva rendesen az ajtó.

– Ez különös – jutott újra levegőhöz Agatha, és belökte az ajtót.

– Halló! Mrs. Nelson? Van valaki idehaza?

Semmi válasz, így hát beléptek. A súlyos esőfelhők egészen beárnyékolták a lakást, a rövid előszobában és a nappaliban égtek a lámpák. A kávézóasztalkán Agatha azokat a dokumentumokat látta, amelyeket legutóbbi látogatásukkor Mrs. Nelson gyorsan elrejtett előlük.

– Nézd meg a szobákat, Toni. – Agatha átpörgette a papírokat, közben a keze véletlenül beleakadt két pakli cigarettába, amelyek szintén az asztalon hevertek. Valamelyik megzörrent. Különös. Felemelte mindkét dobozt. Az egyik szinte még tele volt cigarettával, a másikban nem volt semmi, csupán egy kis arany kitűző. Az Admirális elnöki jelvénye, csodálkozott Agatha. Vajon miért tartja ezt itt Cathy Nelson? Talán el akarja adni. Végtére is arany, de igen kicsike, és nem sokat érhet. És miért rejti egy üres cigarettásdobozba?

Visszatért a dokumentumokhoz, amelyek között megbújt egy kézzel írott levél. Cathytől származott, és egy Családkutató nevű céghez szólt, mellette egy jelentés, amit a cég készített Cathy számára.

– Sehol senki – jött vissza Toni. – Mi az ott a kandallópárkányon?

Agatha megfordult, és leemelt egy borítékot, amelyre a következő szavakat nyomtatták: „Annak, akit érdekelhet”. Egyértelműen számítógéppel készült, nem olyan írógéppel, mint Miss Palmer Remingtonja.

– Talán nekünk szól – vont vállat Agatha, és kinyitotta a borítékot. Egy régi, megfakult, fekete-fehér fénykép hullott ki belőle. Toni felvette.

– Húha… – tanulmányozta a képen látható emberpárt. Az izmos férfi a Brit Királyi Haditengerészet uniformisában feszített, a nő egyszerű, fehér menyasszonyi ruhát viselt. – Nézze csak ezt a fiatal férfit. Ez az Admirális. Az első esküvőjén készülhetett a kép. A nő meg akár a fiatal Cathy Nelson, nem igaz?

– Ez szegény Constance – állapította meg Agatha, és előhúzott egy összehajtogatott papirost a borítékból. Kinyitotta a lapot, és felolvasta: – „Boldog vagyok, hogy meghalt! Megölte az anyámat. Gonosz volt! Tudta! Tudta, és most mindenki más meg fogja tudni. Nem bírom el tovább ezt a szégyent. Remélem, a pokolban rohad meg!” Cathy Nelson az Admirális felmenői után kutakodott – biccentett Agatha az asztalon heverő dokumentumok felé –, és a sajátjai után. Bevizsgálták az általa küldött DNS-mintákat, és kiderült, hogy Cathy az Admirális lánya. Ez a szemétláda a saját lányát vette el!

– Agatha! Ez egy búcsúüzenet!

A függönypár egy hirtelen szélroham hatására meglendült az erkélyen, és ők csak most eszméltek fel, hogy a franciaablak tárva-nyitva. Kirohantak a balkonra, lenéztek, alattuk a földön, arccal a rézsűnek Cathy Nelson feküdt.

– Hívd a mentőket! – kiáltotta Agatha, míg az ajtó felé rohant.





Tizedik fejezet

 

A mircesteri tekeklub közösségi helyisége friss festéktől és linóleumpolitúrtól illatozott. A gyepre néző veranda kitárt ajtaján friss fuvallat áradt be. Az esőfelhők elvonultak kelet felé, és onnan, ahol ült, a felragyogó napsütésben Agatha jól látta a pálya precízen nyírt pázsitján a smaragd-és jádeszínű csíkokat. Tőle jobbra a bárpult jelenleg egy zárt fémrács mögött pihent, balra, a társalgó átellenes végében a konyhába és a felszolgálóhelyiségbe nyíló ajtók szintén zárva voltak. Agatha Mr. és Mrs. Swinburnnel ült egy asztalnál, az idős házaspár sűrűn kérte az elnézést, hogy nem tudják teával kínálni.

– A konyha zárva, mint látja – mentegetőzött az asszony. – A kulcs a renoválóbrigádnál, és a napnak ebben a szakában még a bár is zárva tart.

– Nem probléma – legyintett Agatha. – Köszönöm, hogy itt találkozhattunk.

– Részünkről az öröm, drágám – mondta Mrs. Swinburn. – Ez jó alkalom, hogy kinyithassuk a verandaajtókat, és átjárja a friss levegő a helyet így eső után. Miről szeretett volna beszélni velünk? Van valami híre az Admirális gyilkosáról?

– Igen, vannak hírek – felelte Agatha –, de attól tartok, nem jók.

– Csakugyan? – ráncolta a homlokát Mrs. Swinburn. – És mik azok?

– Nos… Ó, Mrs. Swinburn, mi történt az aranyjelvényével? – mutatott Agatha a hölgy hajtókáján látható tűhegynyi kis lyukra.

– Az hiszem, az autónkban eshetett ki – simította meg Mrs. Swinburn az üres helyet. – A biztonsági öv, tudja… Pont a vállamat dörzsöli. Még nem találtuk meg.

– Talán majd a srácokat kérjük meg a régi szervizünkből – tette hozzá Mr. Swinburn. – Lehet, hogy ki kell venniük az üléseket.

– Ó, jaj – sajnálkozott Agatha. – Sok szerencsét hozzá. Szóval… Szerettem volna megosztani önökkel, hogy tegnap megtalálták Cathy Nelson holttestét az erkélye alatt. Pontosabban mi találtunk rá egy kollégámmal, amikor ott jártunk. Még a temetésen viselt fekete ruhája volt rajta. Öngyilkosságnak tűnik.

– Öngyilkosság? Édes istenem! – ragadta meg a férje kezét Mrs. Swinburn, és várta a folytatást.

– Olybá tűnik, Mrs. Nelson megpróbálta kinyomozni a férje felmenőit, hogy fényt derítsen rá, valóban úgy van-e, ahogy Harry többször állította, és rokona-e Lord Horatio Nelson admirálisnak. Mindeközben Cathy a saját DNS-mintáját is elküldte a cégnek, hogy a maga gyökereiről is tájékozódjon. Ezt sokan csinálják manapság, népszerű szolgáltatás.

– Az eredmények azt mutatták – folytatta Agatha –, hogy Nelson nem volt rokona Horatio Nelsonnak, viszont Cathy Nelsonnak igen. Az apja volt. Cathy volt az a gyermek, akit Nelson első felesége, Constance nevelőszülőkhöz adott, mielőtt feleségül ment Harryhez. Találtunk egy fotót Harryről és Connie-ról, az esküvőjük napján készült, és a hasonlóság Cathy és az anyja között megkérdőjelezhetetlen.

– Hát… hát ezt soha… – kapkodta a levegőt Mrs. Swinburn.

– Így aztán Cathy, aki egész életében afféle árvaként sodródott a világban, megtudta, hogy ki az édesanyja. Arra is rájött, hogy a szóbeszéd, mely szerint Harry megölte az első feleségét, ez esetben azt jelenti: Nelson Cathy édesanyjával végzett. Az esküvői kép, amit megtalált, tanúsította, hogy kiköpött mása az édesanyjának. Ebből rájött, hogy Harrynek az első pillanattól kezdve tudnia kellett, hogy ki ő – attól a perctől fogva, hogy először meglátta. Nelson tisztában volt vele, hogy Cathy a lánya, és azért vette el, hogy a közelében tudja, és Cathy azt tegye, amit Nelson szerint egy leánynak tennie kell – gondoskodnia az apjáról annak időskorában.

– Az a szerencsétlen nő eszét veszthette a felfedezéstől! – hüledezett Mrs. Swinburn.

– Úgy mondanám, összezavarodott, és elragadta az indulat – mondta Agatha. – Olyannyira, hogy arra tippelek, megölte Harry Nelsont, hogy bosszút álljon az anyjáért, akit sosem ismert, továbbá magáért, az őt ért szégyenért, hogy tudtán kívül a saját apja csalta bele egy házasságba.

– Micsoda gonosz, aljas ember – rázta a fejét undorral Mrs. Swinburn.

– Cathy belekeverte a rumjába a fájdalomcsillapítóit itt a klubban – folytatta Agatha –, és amikor Nelson megitta, annyira elkábult, hogy ezek után könnyű volt vele megitatni a gyomirtóval elkevert rumot. Emiatt volt a fészerben a polcon egy fél üveg gyomirtó, annak ellenére, hogy Nelson mindig egész üveggel használt az ágyásokhoz – ez volt a mércéje.

– És sajnos a történet itt még nem ér véget – tette hozzá Agatha. – Miss Palmer ugyanis, akárcsak Harry, rögtön rájött, kicsoda Cathy. Megdöbbentette a törvénytelen, erkölcstelen házasság, és évekre kikészült ettől a tudástól. Vádolja meg az Admirálist, és tudassa a világgal, mit tett? Nelson nyilvánvalóan elnyerné a büntetését, de Cathy többet szenvedne. Hiszen neki kellene elhordoznia a szörnyű szégyent, és Dorothy Palmer gyűlölte volna magát ezért. Amikor azonban Harry meghalt, a helyzet megváltozott. Dorothy nem tudott tovább hallgatni, amikor gyanút fogott, hogy az Admirális gyilkosság áldozata lett.

– Cathy rájöhetett, hogy Miss Palmer arra készül: kiteregeti az egész piszkos ügyet, mire Cathy őt is megölte. Aztán amikor úgy gondolta, közel járok a megoldáshoz, megpróbált engem is eltenni láb alól. A temetés után szembenézett vele, hogy az igazság pillanatokon belül napvilágra kerül, és ez már túl sok volt neki. Írt egy búcsúlevelet, aztán kivetette magát az ablakon – ahogy sokan hitték az édesanyjával kapcsolatban is.

– Ez az egész olyan szörnyen szomorú! – zokogott fel Mrs. Swinburn, zsebkendőjével a szemét tapogatva.

– Bizony az – bólintott Agatha –, de nem teljesen igaz, ugye?

– Mire gondol? – húzta össze a szemöldökét Mr. Swinburn.

– Nos, az a búcsúüzenet elgondolkodtatott – magyarázta Agatha. – Olyasfajta hisztérikus hangot ütött meg, ami nem igazán Cathy stílusa, amennyire megismertem. Természetesen lesújtotta a felfedezés, de Cathy egész életében amolyan vándormadár volt. Nem voltak gyökerei Mircesterben, és semmi nem kötötte ide, amiért maradnia kellett volna. Egyszerűen eladhatta volna a lakást, továbbállhatott volna, és messze nagyobb anyagi biztonságban élhetett volna, mint bármikor.

– Az üzenetet továbbá számítógéppel írták és nyomtatón printelték ki – folytatta Agatha. – Cathynek sem számítógépe, sem nyomtatója nem volt. Elmehetett ugyan valahová, mondjuk, egy internetkávézóba, de ez elég valószínűtlen, nem igaz? Ha búcsúlevelet írt volna, azt bizonyára kézzel teszi, úgy is írja alá, tehát arra jutottam, hogy ez a kinyomtatott, aláírás nélküli levél hamisítvány. Márpedig, ha így áll a dolog, akkor sokkal valószínűbb, hogy Cathy Nelson halála gyilkosság, és nem öngyilkosság. De ki ölhette meg?

– És akkor ezt találtam – húzott elő Agatha a ridiküljéből egy cigarettásdobozt, és kirázta belőle az asztalra az apró elnöki jelvényt. – Ez az öné, Mrs. Swinburn, ugye?

– Lehetséges – sandított a jelvényre az idős asszony. – Hol találta meg?

– Nem én találtam – ismerte be Agatha. – Cathy Nelson. Amikor lenézett az erkélyéről aznap, hogy az én kocsimat a folyóba kergették, és meglátta Harry autóját összetörve, szinte rosszul lett a látványtól. Addig azt tervezte, hogy eladja a kocsit, de ebben az állapotban gyakorlatilag semmit nem ért. Lesietett a parkolóba, hogy alaposabban szemügyre vegye az autót, és ezt találta a padlóján. Ön valóban egy autóban veszítette el a kitűzőjét, Mrs. Swinburn, de nem a sajátjukban, hanem Cathy Nelsonéban, amikor megpróbált engem megölni!

– Ez nevetséges! – vakkantotta Mr. Swinburn. – Ez bármely leköszönt elnök jelvénye lehet.

– Az egyetlen volt elnök a gyanúsítottaink listáján Mr. Partridge, de ő megmutatta nekem ma reggel a kitűzőjét. Természetesen ellenőriztük a többi, még élő volt elnököt is. Nincsenek sokan, és mindegyikőjüknek megvan a jelvénye.

– Ha Cathynél találta, nyilván az Admirális jelvénye! – kiáltotta Mrs. Swinburn.

– Én is erre gondoltam – mondta Agatha. – Aztán rájöttem, hogy Nelsoné ott volt rajta a temetésen a zakója hajtókáján. Ment vele együtt a krematóriumba. Fogadok, hogy mindössze két ember ujjlenyomata található ezen a jelvényen: Cathy Nelsoné és az öné, Mrs. Swinburn.

– Ujjlenyomatok? – Mr. Swinburn arca karmazsinvörösre váltott, majd felkapta a kitűzőt, és jól megdörzsölte az ujjai között. – Miféle ujjlenyomatok? Nem tudja bizonyítani! Semmiféle bizonyítéka nincs!

– Ha elég nyitott szemmel keresem, meg fogom találni – ígérte Agatha –, ugyanis minden klappol. Cathy Nelson elmondta, hogy maguk röviddel a férje halála után meglátogatták. Esküdni mernék, hogy egyikőjük használta a fürdőszobát, és becsempészte a fájdalomcsillapítókat a kisszekrénybe. Cathy azt állította, korábban nem vette észre a gyógyszert, és Harrynek nem volt olyan problémája, amire fájdalomcsillapítót kellett volna szednie. De maguk tudták, hogy le kell szedálniuk ahhoz, hogy megigya a mérgezett rumot. Az alkohol és az erős fájdalomcsillapító keveréke volt a trükk. Csakhogy azt is tudták, hogy a patológus megtalálja majd a szervezetében a fájdalomcsillapító nyomait, tehát azt a látszatot kellett kelteniük, hogy a gyógyszer Harryé.

– Ha mindenki azt hitte volna, hogy Harry öngyilkos lett, maguk boldogan élnek tovább, csak aztán én gyilkosságról kezdtem beszélni, és ezt sokan olvasták is a Hírmondóban. De még ez sem izgatta önöket különösebben, mert volt egy tartalék tervük. Ön sugallta Cathy Nelsonnak, Mrs. Swinburn, hogy vegye fel a kapcsolatot a Családkutatóval, hogy ezzel elhallgattathassa Harryt, és ne henceghessen azzal, hogy Nelson admirális rokona. Továbbá arra bátorította Cathyt, hogy saját maga is küldjön be DNS-mintát. Ön tudta, mire jött rá az asszony. Amint a maga fülébe jutott, hogy megérkezett az információ a Családkutatótól, akcióba lendült. Most már Cathyre lehetett terelni a gyanút egy erős indítékkal. A szégyen ellene szólt, maguk ketten pedig tiszták maradhattak.

– Fogalma sincs, hogy ez az egész igaz vagy sem. – Mr. Swinburn időközben lehiggadt, és hűvös magabiztosság áradt belőle. – Csak találgat.

– Oké, akkor mit gondolnak erről a találgatásról? – rántotta meg a vállát Agatha. – Szerintem maguk győzték meg Miss Palmert, hogy tartsa titokban Nelson házasságának botrányát. Talán azt mondták neki, bízza csak magukra a dolgot. Esetleg úgy gondolták, felhasználhatják a titkot az Admirális kiakolbólintására a becses klubjukból. De aztán a dolgok megváltoztak, amikor Harry a magának óhajtott „örökös elnökség” posztjáról kezdett fecsegni. Ezt maguk már egyszerűen nem engedhették. Gyűlölték őt a sok kárért, amit a maguk kedves kis klubjának okozott, és a gyűlölet elmérgesedett, igaz?

– Beszéltek nekem a vállalkozásukról, és hogy feladtak mindent, amikor nyugdíjba mentek. Azért nem hagyták az üzletet utódokra, mert sosem lehetett gyerekük, ugye? Amikor Harry Nelson elhagyta a várandós Constance-t, maguk bizonyára felháborodtak.

– Magunkhoz vettük volna azt a babát – szólalt meg Mrs. Swinburn remegő hangon. – Szerető otthont és jó életet biztosítottunk volna neki, de messzebbre került. Nem adhatták ki helybélinek, mert ez állítólag problémákhoz vezetett volna.

– És amikor Constance meghalt, útban egy második babával – folytatta Agatha –, ez szíven üthette önöket.

– Tudtuk, hogy Nelson tette. – Mr. Swinburn hangja keményen koppant. – Biztosak voltunk benne, hogy ő ölte meg. Aljas egy ember volt – nem is ember, állat.

– Térjünk vissza a vállalkozásukra, Mr. Swinburn – folytatta Agatha. – Autószerelő-műhely. Ön ismerte az autók csínját-bínját. Nem lehetett nehéz elkötni Nelson régi kocsiját, és faltörő kosként használni ellenem. Úgy sejtem, még könnyebb volt ellopni azt a kocsit, amellyel Miss Palmert ölték meg.

– Az a kocsi kigyulladt, gyakorlatilag semmi nem maradt belőle – mondta Mrs. Swinburn. – Nincs bizonyíték rá, hogy bármi közünk volna hozzá.

– Az Admirális halála betette az ajtót Miss Palmernél. Maguk tudták, hogy beszélni fog. Miután a rendőrség balesetnek minősítette az ügyet, és lezárták, maguk látták Miss Palmert velem beszélni a Hölgyegylet estje után. Igaz, Mrs. Swinburn? Meg kellett hát akadályozniuk, hogy kitálaljon nekem. Hogy tehették ezt? Hogyan ölhettek meg egy nőt, akit szinte egész életükben ismertek? Hogy voltak erre képesek?

– Mindent tönkretett volna! – kiáltotta Mr. Swinburn.

– Charlie, fogd be! – figyelmeztette a felesége. – Eleget mondtál.

– Semmi bizonyítéka nincs, drágám. Sosem fogja bizonyítani – sziszegte a férfi. – Dorothy Palmer egy bolond öregasszony volt. Átküldtük az ő istenéhez a mennyországba, és bízom benne, hogy meglelte a békéjét. Harry Nelson meg… Remélem, őt a másik helyre küldtük. Maga szerencsésen megúszta, de jobb, ha elfelejti ezt az egészet, vagy legközelebb már nem lesz szerencséje. Nem tudja bizonyítani, hogy mi öltük meg Harryt, Dorothyt és Cathyt.

– Csakhogy nem voltak túl gondosak – cukkolta Agatha a férfit. – Az már elkerülte a figyelmüket, hogy Cathy Nelson nem vezet autót, igaz? Miss Palmer halálát, adott esetben az én halálomat sem lehetett volna rákenni. Mennyi-mennyi hiba… Ha a helyszínelők dolgozni kezdenek Cathy lakásában, biztos vagyok benne, hogy egy csomó nyomot találnak, amit maguk hagytak hátra. Esetleg ujjlenyomatokat az Admirális régi esküvői képén. Nem az a fajta emlék, amit ő maga megtartott volna. Maguk adták Cathynek, igaz? Vagy esetleg megtalálják a kulcsot, amit maguk csináltattak, hogy bejuthassanak Cathy lakásába tegnap. Hogy szerezték a kulcsot? Titokban mintát vettek Cathyéről a kis látogatásuk alkalmával?

– Nem volt rá szükség. – Az önelégült magabiztosság beletörődésbe fordult, ahogy Mr. Swinburn előhúzott egy kulcscsomót a zsebéből. – Az Admirális lakás-és slusszkulcsa elöl volt, csak el kellett tennem őket. Könnyebben nem is mehetett volna.

– A tegnapi nap jó kis trükkös helyzetet teremtett maguknak… Szerintem még ott voltak a házban, amikor Toni és én megérkeztünk. Ön nehezen mászik lépcsőt, Mrs. Swinburn, így ottfogták a liftet a másodikon, hogy biztosítsák maguknak a gyors menekülést. Ezért kellett nekünk Tonival gyalog felkapaszkodnunk. Maguk az alatt lökték ki Cathyt az ablakon, míg mi a felvonót vártuk. Mire felértünk a másodikra, maguk már a liftben voltak, és elindultak lefelé. Másodperceken múlott, hogy elkerültük egymást. Feltételezem, előtte valahol a főbejárat közelében bújtak meg, lesték, mikor megy ki Cathy egy cigarettára az erkélyre. Aztán besiettek, felmentek a lifttel, besurrantak a lakásba, és mögé lopóztak. Mindketten kellettek hozzá, hogy átlökjék a korláton. Történetesen tudomásunk van róla, hogy Cathyt ketten támadták meg. Bár nem emlékszik sok mindenre abból, ami történt, de abban bizonyos, hogy az elkövetők ketten voltak.

– Várjon csak egy kicsit… Mármint hogy Cathy bizonyos benne? – Mrs. Swinburn zavartan pislogott. – Úgy érti, hogy…

– Roy! – kiáltotta Agatha, mire kivágódott a felszolgálóhelyiség dupla ajtaja. Ott állt Roy, Toni, mellettük a nyakán egy merevítővel, felkötött karral Cathy Nelson. – A barátom, Roy a renoválóbrigádban dolgozik. Volt kulcsa, be tudta engedni a többieket.

– Én pedig azt hiszem, épp eleget hallottam – lépett ki a konyhából Bill Wong.

Alice Peterson és Hastings közrendőr a verandán bukkantak fel. Mrs. Swinburn sírva fakadt, mire a férje átkarolta.

– Az a rengeteg eső a ház előtti füves rézsűt matracpuhaságúvá áztatta. Cathy alaposan összezúzta magát, sok csontja tört, és még több porcikája fáj, de messze nem halott – magyarázta Agatha, miközben Cathy Nelson szabad kezével egy botra támaszkodva bebicegett hozzájuk. – Ha nem lett volna olyan nedves a talaj, maguknak most egy harmadik gyilkosság vádjával is szembe kellene nézniük. A jelen állás szerint az életük hátralévő részét így is börtönben töltik majd.

Bill letartóztatta Swinburnéket, azok pedig lehajtott fejjel tűrték, hogy kivezessék őket a klubból.

– Köszönöm, Mrs. Raisin – ereszkedett le óvatosan egy székre Cathy Nelson, közben Toni a biztonság kedvéért mellette állt, ha segítségre lenne szüksége. – Ez az egész kész rémálom.

– El is hiszem – érzett együtt a nővel Agatha. – Mihez kezd most? Eladja a lakást, és máshová költözik?

– Nem, nem hiszem. – Cathy válasza optimistának hangzott.

– Ami történt, nem az én hibám. Tudom, hogy pletykálni fognak, de megbirkózom vele. Nem látom be, miért kellene elfutnom. Mindent összevetve nem egy rossz hely ez. Ha felépülök, talán még tekézni is kezdek!

 

Aznap késő délután Agatha és Toni megérkeztek a Fenyves elnevezésű modern lakóparkba Mircester kertvárosában, amelyet a gondosan ültetett jegenyefenyők szinte teljesen elrejtettek. Toni egy szép, pázsitos kis előkertnél parkolt le, melyet tökéletesen egyenes virágágyások szegélyeztek: a rózsaszín és fehér muskátlik és fuksziák olyan katonásan sorakoztak egymás mellett, mintha egy díszszemlén állnának vigyázzban engedelmesen. Habár a házak apró részleteikben eltértek egymástól, az előkertek a rövid, egyforma garázsokhoz vezető járdájukkal tökéletesen azonosnak tűntek. Mintha valami bizarr tudományos kísérlet színtereként építették volna ezt a helyet – gondolta Agatha –, amelyet emberi klónok vagy androidok, esetleg biztosítási ügynökök népesítenek be.

– Várj meg itt, Toni – szólt oda a lánynak –, nem tart soká. Bement a kertkapun, melyen fatábla hirdette a ház nevét:

„Clarendon”, majd megnyomta a csengőt. Felcsendült a Rule, Britannia! elektronikus harangjátékra hangszerelt dallama, mire egy testes nő rosszalló arckifejezéssel ajtót nyitott.

– Üdvözlöm, Mrs. Wong – mosolygott Agatha.

– Mit akar? – morogta Bill édesanyja. – Bill nincs itthon.

– Tudom – felelte Agatha mit sem törődve a nő mogorvaságával. Eltökélte ugyanis, hogy kitart az elbűvölő offenzíva mellett. – Önhöz és Mr. Wonghoz jöttem.

– Ki az, mama? – hallatszott a nappaliból.

– Az a Raisin nevű nő! – kiáltott vissza Mrs. Wong.

– Mondd meg neki, hogy nem vagyunk itthon!

– Ehhez már kicsit késő, igaz? – Agatha nem engedett ragyogó mosolyából.

– Ez papa szabadnapja – dacoskodott Mrs. Wong. – Papa a lovakat nézi ma. Verseny közben nem zavarhatja.

– Nem rabolom sok idejét, de ez fontos, Mrs. Wong – közölte Agatha. – Billről van szó.

Mrs. Wong mélyet sóhajtott, és beletörődve, hogy nem szabadul a látogatójuktól, kitárta az ajtót, majd hátat fordított, és visszacsoszogott a nappaliba. Agatha követte. A nagyszoba éppolyan gagyinak tűnt, mint amilyenre legutóbbi látogatása óta emlékezett. A padlón vakítóan rózsaszín bolyhos szőnyeg terült el, a háromrészes ülőgarnitúrát műanyag védőhuzat fedte a karfákon és a támlákon. Agatha már kétszer is volt szenvedő alanya Mrs. Wong konyhaművészetének – egyszer Charlesszal, egyszer Jamesszel –, és megfogadta, hogy soha többé nem tér vissza ebbe a házba. Most mégis itt volt, és megkövülten meredt a kitömött papagájra, amely a rúdján ücsörgött a szoba sarkában.

– Öt perc – közölte Mrs. Wong. – Öt perc múlva kezdődik a következő futam.

Agatha lehámozta tekintetét a papagájról, és Mr. Wongra pillantott, aki megnyomta a némítógombot a távirányítón. A bajusza kissé őszesebb volt, mint amire Agatha emlékezett, a hasa kicsit kerekebb, a kardigánja kicsit foltosabb és elnyűttebb. Csak skót kockás papucsa volt ugyanaz.

– Öt perc – morogta ő is.

Agatha felszólítás nélkül leült a kanapéra, megtámaszkodott a karfán, de a könyöke kicsúszott oldalra. Visszarendezte magát, aztán belefogott a mondandójába, amelyet már dél óta gyakorolt fejben.

– Elég sok családi problémával kellett foglalkoznom a közelmúltban – kezdte –, és azért akartam önökkel beszélni, mert van egy mindhármunk számára kedves személy, a fiuk, Bill. Mind a szívünkön viseljük a sorsát, és tudom, hogy csodálja magukat. Ezért nem hagyhatjuk, hogy egy családi probléma megkeserítse az életét.

– Nálunk nincs semmiféle családi probléma – motyogta Mr. Wong –, ugye, mama?

– Nincs ilyesmi ebben a házban – értett egyet Mrs. Wong.

– Hát, akkor majd lesz – közölte Agatha. – Pontosabban már most is van. Tudok róla, hogy próbálják meggyőzni Billt, adja fel a saját lakását, és költözzön vissza önökhöz. Azt is tudom, hogy azt akarják, ha Bill elveszi Alice-t, éljenek itt magukkal.

– Billnek spórolnia kell egy saját házra – közölte Mrs. Wong.

– Olcsóbb, ha mindannyian itt lakunk.

– De önök egyáltalán nem ezért akarják maguk mellett tudni, igaz? – ingatta a fejét Agatha. – Egyszerűen csak nem akarják elengedni, és ha emiatt Alice és Bill szakítanak, maguk szerint ez annyit jelent, hogy a lány nem megfelelő társ Billnek – pontosabban maguknak nem megfelelő.

Mr. Wong kényelmetlenül fészkelődni kezdett, míg felesége leeresztette nagydarab testét a másik fotelt védelmező műanyagra.

– Tudom, hogy abban bíznak, Bill egy nap otthagyja a rendőrséget, és visszajön a családi vállalkozásba, Mr. Wong, de ez sosem fog megtörténni. Eltekintve minden egyébtől, messze többet keres nyomozó őrmesterként, mint ön a vegytisztító vállalkozással. Ezt pontosan tudom, utánanéztünk a boltja bevételének. Alice és Bill ketten együtt több mint a kétszeresét keresik annak, amit ön. Már most megengedhetnek maguknak egy saját házat, és önöknek hagyniuk kell, hogy belevágjanak. Hagyniuk kell, hogy felépítsék a saját életüket. Más lányokat elűztek már, de ezúttal azt kockáztatják, hogy Billt is elűzik maguktól.

– Ostobaságokat beszél! – förmedt rá Mrs. Wong.

– Ostobaságokat! – visszhangozta a férje.

– Valóban? Gondoljanak csak vissza. Pontosan tudják, hogyan kezdődnek a családi szakadások. Mit gondolt az ön családja, Mr. Wong, amikor udvarolni kezdett leendő feleségének, Mrs. Wongnak? Nem voltak boldogok, hogy ön egy angol lányt választott, igaz? Azt akarták, hogy egy helyes kínai lányt vegyen el.

– És önnek is megvoltak a hasonló problémái, Mrs. Wong. A szülei nem óhajtották egy kínai fiatalemberrel együtt látni, ha nem tévedek. Szóval önök ketten kitörtek a családjuk kötelékéből – bátor tett volt –, és azóta sincs velük valódi kapcsolatuk, igaz?

Ekkor megcsörrent Agatha telefonja, és ő előhúzta a készüléket a táskájából.

– Pfff! – horkant fel Mr. Wong. – Most meg telefonálgat a mi otthonunkban!

– Vártam már ezt a hívást, de nem nekem szól, Mr. Wong. – Agatha odafordította a telefon képernyőjét a férfi elé. – Egy videohívás önnek. Felismeri? Az édesapja Hongkongból.

Mr. Wong eltátotta a száját, ahogy a kijelzőre meredt. A telefonból sebesen pergő kínai beszéd harsant, mire Mr. Wong kivette a készüléket Agatha kezéből, és tekintetét édesapja képére szegezte. Néhány kínai szóval válaszolt az idős embernek. Pár másodperc elteltével Agatha életében először látta Mr. Wongot elmosolyodni, aztán hamarosan könny csillogott a férfi szemében. Mrs. Wong elámulva figyelt. Agatha ekkor ismét a táskájába nyúlt.

– Nézze meg ezt a képet, Mrs. Wong – nyújtott át egy kisméretű fotót szürke kartonkeretben. A képen egy szőke lány mosolygott büszkén, egyetemi talárban, kezében a diplomájával.

– Ez… ez a lányom! – akadt el Mrs. Wong lélegzete. – De ő nem járt egyetemre…

– Ő nem – mondta Agatha –, csakhogy ez itt nem a lánya, hanem az unokahúga. Sosem látta őt, de már majdnem annyi idős, mint Bill, és orvos. Szeretne találkozni magával. És a testvére is szeretné magát újra látni, ahogy az egész család Billt. Csupán maguk vannak ketten a családból, akiket Bill ismer, de megérdemli, hogy találkozhasson a többi rokonával is. Ideje fátylat borítani a múltra.

– Adják meg Billnek a szabadságot, amire szüksége van a saját életéhez – folytatta Agatha –, vagy úgy végzi majd, mint önök, és elhagyja a családját.

Agatha elvette a neki nyújtott telefont Mr. Wongtól, a képernyő most üres volt, a hívás véget ért. Bill szülei pislogtak rá, egy szót sem szóltak.

– Gondolkodjanak rajta – mondta ő –, és tegyék, ami helyes. Agatha visszasietett az autóhoz, ahol Toni várta türelmesen.

– Hogy ment? – kérdezte.

– Jobban, mint gondoltam. – Agatha hangjából megkönnyebbülés csengett. – Most már rajtuk múlik.

– Akkor jó. – Toni beindította a motort. – Még mindig meg akarja ejteni a következő látogatást is?

– Amit ma megtehetsz, ne halaszd holnapra – jelentette ki Agatha. – Barfield House-ba, kérlek.

 

Charles díszes íróasztalánál ültek egymással szemben a könyvtárszobában, és teát kortyolgattak, amelyet Gustav szolgált fel fölényes gőggel. Nem sokkal ezután látták, amint az inas elsiet a teraszablakok előtt sárga munkavédelmi sisakjában.

– Elfoglalt – jegyezte meg Agatha –, de szereti ezt a házat. Biztos élvezi, hogy felügyelheti a munkálatokat.

– Igen – mosolygott Charles –, már nagyon ráfért erre az ódon helyre egy kis felújítás.

– Láttam az állványzatot – mondta Agatha. – Egy vagyonba kerülhetett.

– Úgy van – sóhajtott Charles –, és a készpénzinjekció, ami a volt házasságom révén kaptam, nem tart örökké. Több bevételt kellene termelnie a birtoknak. Ezért szeretnék belevágni a szőlőültetvénybe, és emiatt örültem, hogy Rupert váratlanul felbukkant. Befektető, sok pénze van, családi háttér…

– Lehet, hogy nem fogsz annyira lelkesedni a jó öreg Rupertért, ha meghallgatod, amit megtudtam. – Agatha visszahelyezte a csészét a kistányérra. – Kihasznált téged, Charles, és engem is megpróbált felhasználni. Azt akarta, találjuk meg Philippa Miller kisbabájának édesapját. Azt hiszem, bármely potenciális jelölt így tett volna. Egy kicsit utánanéztünk Rupertnek, és úgy tűnik, nem ez az első apasági per, amellyel foglalkoznia kell. Legalább három másik fiatal nőt „fizetett ki” a családja, és Rupert meg is kapta tőlük az utolsó figyelmeztetést: ha ez még egyszer előfordul, mehet pénz nélkül, ahová akar. Nincs több családivagyon-herdálás. Semmiféle pénzre ne számítson.

– Megesküdött, hogy a gyerek nem az övé – nézett zordan Charles. – Megtaláltad, ki a gyerek apja?

– Ó, hát Rupert – jelentette ki határozottan Agatha. – A DNS-e bizonyítja. Elég nyers és brutális dolog ez a teszt. Akár akarod tudni az igazságot, akár nem, ez megmondja.

– De Rupert nem vetette magát alá a tesztnek – csodálkozott Charles.

Agatha ekkor elővette a bizonyítékot, egy műanyag zacskót, benne egy összegyűrt zsebkendővel, és feltartotta, hogy Charles jól lássa.

– Felszedtem egyet a padlóról, amikor itt jártam nálad – magyarázta Agatha. – Nem fogok úgy szellemeket üldözni, hogy előbb ne zárjam ki a legnyilvánvalóbb gyanúsítottat. A gyerek az övé. Az egyetlen jó hír számára, hogy Philippa nem ácsingózik a család pénzére, tehát ezúttal elnézőek lesznek Ruperttel a rokonai.

– Én viszont nem – nézett maga elé Charles komoran. – Gondoskodom róla, hogy mindenki megtudja, micsoda disznó.

– El fogod veszíteni a befektetődet – figyelmeztette Agatha.

– Nem az a fajta ember, akivel ezek után üzletelni akarok – felelte Charles. – Vannak más befektetők is, és bizonyos dolgok fontosabbak, mint a pénz. Hallottam, hogy… ööö… a folyóban kötöttél ki – tette hozzá. – Szörnyű lehetett. Aggódtam érted. Bementem a kórházba, de közölték, hogy épp hazazavartad minden látogatódat, és alszol. Vártam, de…

– Tudom – bólintott Agatha. – Mondták, hogy ott voltál. Kedves tőled, hogy bejöttél.

– Na de – dörzsölte össze a tenyerét mosolyogva Charles –, mit szólnál egy vacsorához? Jamesszel együtt, persze. Verjünk el egy kis pénzt. Mint a régi, szép időkben.

– Talán nem egészen olyan volna – mosolygott Agatha, és felállt, hogy induljon. – Most mennem kell. Tonit kint hagytam. Taxisnak használom ezt a szegényt lányt.

Charles kikísérte a vendégét, aztán zavartan állt, mintha nem tudná, mit mondjon vagy tegyen. A karja úgy mozdult, mintha kezet akarna rázni Agathával. Ő a férfi vállára tette a kezét, odahajolt, és egy puszit nyomott az arcára.

– Én… szeretném, ha… hidat építhetnék magunk… – hebegett Charles.

– Az jó, ha hidat építesz – mosolygott Agatha. – Nem akarom újra egy folyóban végezni!

 

– Tényleg muszáj volt ilyen korán kelni? – ásított Agatha, miközben kibámult a kocsi ablakán a félhomályba. Még mindig nem oszlott el a hajnali szürkeség.

– Korán? – nevetett James, és kikanyarodott a hotel parkolójából. – A korán az ötkor véget ért. Most mindjárt hat óra. Ha fotókkal is szeretném dokumentálni ezt az utat, akkor a napfelkeltével kell kezdenem Dover fehér szikláinál.

– Tudom – nyomott el Agatha egy újabb ásítást –, és ez szép gondolat.

– Később majd pihenhetsz – ígérte James. – Elérjük az első kompot Newhavenből Dieppe-be, aztán irány Franciaország. Úgy örülök, hogy velem tartasz! Muszáj egy kicsit kikapcsolódnod a munkából.

– Én is azt hiszem – értett egyet Agatha. – Elég zűrösen alakultak a dolgok mostanában.

– Na és mi lett Kígyócsípőjű Cindyvel? – kérdezte James.

– Kíváncsi voltam, mikor kérdezel rá – nevetett Agatha. – Miss Higginbotham kilépett a raktártól, ahol dolgozott. Úgy tűnik, hallott bizonyos nőkről, akik egy tehetségkutató ügynökségtől felkeresték a Shirley’s Girliest, és úgy döntött, maga is beregisztrál egy ilyen ügynökséghez. Most annyi fellépése van, hogy kizárólag a „színpadi karrierjére” koncentrál, ahogy ő nevezi.

– Mit gondolsz, megálljunk Bordeaux-ban az utunk során? – vetette fel James. – Úgy hallottam, a Duvivier-birtokon különösen jó fajta bort termelnek.

– Miért is ne? – felelte Agatha. – Végül is jó barátok.

– Azok – bólintott James.

– Láttad ezt? – fordult hátra Agatha hirtelen. – Arra, ott. Azt a zöld Land Rovert.

– Nyugalom, drágám – szólalt meg James lágyan. – Már akkor zöld terepjárókat láttál, amikor kijöttünk a Vörös Oroszlánból Carselyben, meg amikor bejelentkeztünk a Fehér Oroszlánba Seafordban. Sok zöld terepjáró szaladgál a világban.

A tengerpart felé tartottak, elhaladva a seafordi Martello-torony mellett, amely, mint James magyarázta, egy „rafinált, kör alakú erődítmény”. A tizenkilencedik század első évtizedében építették, és egyike azon lőállásoknak, amelyet a Napóleon elleni védekezés céljából építettek. A hajnali derengésben az épület a tetején árválkodó ágyúval olybá tűnt Agathának, mint egy hatalmas kukta a fogantyújával. Az építményen túl, a köves tengerparton találtak egy parkolót a sziklás hegyre vezető gyalogút tövénél. A sétány vége ködös homályba veszett.

– Oda készülünk – pillantott James Agathára, és kérdőn felhúzta a szemöldökét. – Túracipő?

– Ne aggódj, mindenre felkészültem – mondta Agatha. – Itt van velem ugyanaz a cipő, ami a kokkavadászatnál volt rajtam. – Kinyitotta a kocsiajtót, és magához vette rózsaszín táskáját, ami addig a lábánál pihent.

– Azt akár az autóban is hagyhatod – jegyezte meg James. – Nem lesz rá szükséged.

– Még ennyi év után sem tudsz semmit a nőkről, igaz? – sóhajtott Agatha, és kiszállt, kezében a táskával.

Míg a sziklákhoz vezető gyalogúton kapaszkodtak felfelé, Agatha elővette dzsekijének zsebéből a napszemüvegét. Hunyorgott a napsütésben, ami a vékony párarétegen áttörve vakítóan éles volt, és szinte minden irányból tükröződött. A napszemüveg nemcsak a verőfény ellen védte a szemét, de megóvta a hunyorgóráncoktól is, amelyeket máris érezni vélt az arcán. Tudta, hogy boldogan ott maradnak a szeme körül, ha esélyt ad nekik.

A köd egyre szakadozott, ahogy felfelé haladtak, balra Agatha megpillantott egy golfpályát. Jobbra egy kisebb füves és saspáfrányos területen túl semmi más, csak a tenger és az ég.

– Nézd! – kiáltott James győztesen. Lekapta a lencsevédő kupakot a fényképezőgépéről. – Pontosan ilyen képet akartam. – A távolban a Hét Nővér sziklacsoport rázta le magáról a ködfátylat és fürdőzött a napfény dicsőségében, szinte képtelenül fehéren. A sziklacsúcsok vonala úgy hullámzott, akár egy kísérteties kígyó.

James a szikla pereme felé sétált, kereste a megfelelő szöget a fotóhoz, Agatha mellette lépkedett.

– Óvatos légy, drágám – figyelmeztette James. – Nem jó túl közel állni a széléhez. Kipereghet a talaj az ember lába alól.

– Jó nagy mélység. – Agatha lenézett a peremről, és hátrahőkölt. – A Hét Nővér ugyanolyan magasan van, mint mi itt?

– Magasabban – mondta James. – Menj vissza az útra, nem akarom, hogy…

– Baja essék? – A hang az ösvény felől jött, ahol egy mokány figura állt és nézte őket. Borotvált feje úgy ült a vállán, mintha nem sok szüksége lenne nyakra.

– Mr. Carver – szólalt meg Agatha –, hát találkoztunk végre.

– Csak Carver – mondta a férfi, majd előrelépett. Agatha és James közte és a sziklaperem között ragadt. – Mister nélkül. Egyébként nem Carver a nevem. Csak így szólítanak.

– Miért hívják így, ha nem ez a neve? – kérdezte James.

– Mert ez a foglalkozásom3 – felelte a férfi a háta mögé nyúlva, és az övéből elhúzott egy hatalmas, ijesztő, hosszú pengéjű kést. Még közelebb lépett, már csak egy karnyújtásnyira állt a másik kettőtől.

– Tegye azt le – reccsent rá James. – Mi a fenét művel, ember?

– Gondom van magukra – jött a válasz. – Megmondták, hogy ezt kell tennem, és én azt csinálom, amit mondanak. Vagy én gondoskodom magukról, vagy ők rólam.

– Mi ketten vagyunk – emlékeztette Agatha idegesen. – Magánál lehet, hogy ott a kés, de nálunk a túlerő.

– Ő nem izgat túlzottan – bökött a férfi gúnyosan Jamesre. Alacsonyabb volt, mint James, de az izmai és az őt körüllengő rosszindulat óriásnak mutatták. – Magát meg élvezettel szeletelem fel, Mrs. Magánkopó. Jól elcseszte nekem az üzletet, és meg fog fizetni érte.

– És miből gondolja, hogy én ezt hagyni fogom? – Agatha remegett, de kihívóan beszélt.

– Mert engem nem állíthat meg – közölte Carver egy csúf mosollyal. – Maga csak egy nő.

– Talán nem vagyok olyan gyenge, mint hiszi! – Agatha hangjában félelem és düh keveredett.

– Ó, tényleg? – gúnyolódott Carver. – És mit fog tenni? Fejbe vág a ridiküljével?

– Akár… – felelte Agatha, mert jobb nem jutott az eszébe.

– Akkor hajrá – nevetett Carver, és szabad kezével megpaskolta hordómellkasát. – Mutassa meg, mit tud!

Agatha meglendítette a táskát, és a mellkasa helyett a homlokán csapta telibe a férfit. Az ütés olyasféle hangot adott, mint a fán csattanó kalapács. Carver oldalra tántorodott, egy széles sebből vér szivárgott a bal szeme fölül.

– Mi a… – motyogta, de Agatha is mozdult, ellépett a szikla peremétől, és bevitt egy újabb ütést. A csapás ezúttal Carver állát érte. A fickó felüvöltött, jobbra tántorodott, és kábultan helyet cserélt Agathával és Jamesszel, mintha valami bizarr rituális táncot járna.

Carver kitörölte a vért a szeméből, hogy lássa az ellenfelét, akinek most kipattant a táskája, és egy téglát vett elő belőle. Egyenesen a férfi szeme közé nézett, és egy vállrándítással tudatta vele: egy pillanatig sem áll szándékában fair playt játszani. James kikapta a téglát Agatha kezéből, és teljes erejével Carverhez vágta. Carver pillanatnyi ijedtsége gúnyos vigyorba fordult, amikor szabad kezével elkapta a mellkasának csapódó tárgyat, az ütés ereje csupán egy apró lépésre kényszerítette hátrafelé. Lehajította a téglát a mélybe, aztán megrázta a fejét, hogy újraélesítse érzékeit, és ellenfeleire koncentrálhasson.

– Ez a legtöbb, amit tudnak? – vigyorgott rájuk, és suhintott egyet a késsel balról jobbra, majd előrelendült. Eközben a lába mintha elvesztette volna a fogást a talajon, arcán pánik suhant át. Hirtelen valami hasadás hallatszott, először csak besüppedt a fű Carver lába alatt, aztán el is tűnt, majd egy reccsenéssel leomlott alatta a sziklaperem. Karjával hadonászva próbált valami szilárd fogást találni, kétségbeesetten kapálózott a levegőben, a szeme elkerekedett a rémülettől.

Végül eltűnt.

Agatha és James gyorsan hátrébb húzódtak, távol a peremtől. Agatha nem tudta megállni, a földre hasalt, és kúszni kezdett előre, eltökélve, hogy kinéz a szikla szélén. James megragadta a bokáját, hogy visszahúzza, de Agatha ekkor már meglátta a mélyben Carver testét szétterülve a könyörtelen sziklákon.

James szorosan fogta, Agatha felzokogott, a feszültség és a rémület így tört elő belőle. Lassan kibontakozott a férfi fogásából, elnézett a Hét Nővér felé, majd a szárazföld belsejét vette szemügyre, átnézett a golfpályára, és vissza a Seafordba vezető gyalogútra.

– Sehol senki – szipogta, és elfogadta a zsebkendőt, amit James vett elő a zsebéből. – Senki nem látott semmit.

– Senki – értett egyet James –, és olykor történnek itt balesetek. Előfordult már, hogy valaki túl közel merészkedett a széléhez, lezuhant, és…

– …és – szökkent talpra Agatha –, el kell érnünk a kompot. Gyerünk, James. Még sosem éreztem ekkora kedvet, hogy belevesszünk Franciaországba.

 





Megjegyzések
 
[←1]

Royal Society for the Prevention of Cruelty to Animals: Angliában és Walesben működő, állatvédelemmel foglalkozó jótékonysági szervezet. (A ford.)
[←2]

Játék Ferrington-Slade nevével az angol „taknyos”, „nyálkás” szavakból összerakva. (A ford.)
[←3]

A carver jelentése: faragó. (A ford.)

